
De ce? 


Într-un text, numit sugestiv „Iritări“, din cartea Despre frumusețea 
uitată a vieţii, Andrei Pleşu aprecia că „despre reaua folosire a limbii 
române în lumea de azi, fie că e vorba de presa de toate felurile, fie că 
e vorba de exerciţiul cotidian al comunicării, se pot scrie tomuri întregi“. 

Într-adevăr, greşelile supărătoare pe care le observăm în utilizarea 
limbii române reprezintă un subiect mai mult decât generos, nu numai 
pentru lingvist, ci şi pentru oricine este preocupat de exprimarea corectă. 
Ele singure ar umple tomuri întregi, însă mai important decât simpla lor 
înregistrare, însoțită de indicaţia „aşa nu e corect“, este să înțelegem de 
ce se produc şi cum să le evităm. Chiar dacă mulţi utilizatori ai limbii 
române neglijează cerinţele exprimării corecte, considerând că important 
este doar conținutul unui mesaj, forma care organizează mesajul este la 
fel de importantă. Această formă reflectă logica limbii şi, implicit, logica 
celui care o utilizează. Ne dăm seama uşor de modul cum gândeşte o 
persoană, dar şi de nivelul ei de cultură, după felul cum se exprimă. 

Este într-adevăr nevoie de „tomuri întregi“ despre folosirea corectă 
a limbii române, pentru că a învăţa să te exprimi de la televizor sau de 
la radio nu este deloc o soluţie sigură (de altfel, multe dintre exempli- 
ficările greşelilor cuprinse în această carte sunt culese din emisiuni de 
televiziune şi de radio). Ar trebui, de fapt, ca şcoala să îşi conştientizeze 
rolul ei dintotdeauna, cel de a pune bazele şi de a veghea la respectarea 
exprimării corecte, la cunoaşterea normelor gramaticii, utile nu numai 
pentru explicarea şi eliminarea celor mai multe abateri de la norma 
literară, ci şi pentru învăţarea limbilor străine. 


Dintre numeroasele greşeli care apar în vorbire şi în scris, am selectat 
peste o sută de exemple ca titluri pentru scurtele comentarii care compun 
această carte (numeralul „o sută una“ [greşeli] din titlul cărții se înscrie 

în simbolistica titlurilor apărute şi proiectate să apară în colecţia „Viața 
cuvintelor“). Desigur că la greşelile propuse spre analiză se pot adăuga 
multe altele. Scopul nu a fost acela de a prezenta o listă foarte lungă de 
greşeli, ci de a oferi mai cu seamă strategii de analiză, care, odată asi- 
milate, să se poată aplica în multiple situaţii. Pe lângă cele peste o sută 
de exemple numerotate, care constituie titlurile comentariilor, sunt date 
multe alte exemple care fie sprijină explicaţiile privind greşeala semnalată 
în titlu, fie atrag atenţia asupra unor probleme similare. În plus, în notele 
din interiorul textului am indicat adesea şi alte probleme care au legătură, 
dintr-un anume punct de vedere, cu greşeala respectivă. 

Greşelile selectate privesc pronunţarea, grafia, punctuaţia, morfologia 
şi sintaxa (deci nu numai nivelul gramatical, în sens strict). Nu au fost 
incluse aici greşelile care apar la nivel semantic şi lexical, întrucât acestea 
fac obiectul unei alte cărți din colecţia „Viaţa cuvintelor“, coordonată 
de acad. Marius Sala. Este vorba de cartea /0/ greşeli de lexic şi de 
semantică. 

Unele greşeli sunt dintre cele mai banale, dar şi grave, fiind recunos- 
cute şi condamnate de un număr mare de vorbitori (de exemplu, scrierea 
cu unu, cu doi sau cu trei î). Altele sunt mai „subtile“, apărând chiar în 
exprimarea intelectualilor (bunăoară, folosirea formei incorecte (ei) tre- 
buiesc, în loc de (ei) trebuie). 

În selectarea greşelilor, am avut în vedere deopotrivă frecvenţa şi 
gravitatea lor; nevoia de explicații suplimentare pentru a înţelege şi pentru 
a elimina unele tipuri de greşeli a apărut ca urmare a includerii unor 
noutăți în ultima ediţie a Dicţionarului ortografic, ortoepic şi morfologic 
al limbii române (DOOM?, 2005). Am încercat să evidenţiez şi să explic 
totodată o serie de dificultăți de exprimare, de ezitări, de care am luat 
cunoştinţă în experiența mea de vorbitor al limbii române, de telespec- 
tator ori de cadru didactic (multe dintre exemplele discutate aici le-am 
discutat şi cu studenţii de la Facultatea de Litere, la cursul de „Normă 
şi abatere“). 

Exemplele din titluri sunt atestate începând cu anul 2004, cu o ex- 
cepţie, construită prin „valorificarea“ titlului cărții de faţă: „Am selectat 
o sută una de greşeli“ (în loc de o sută una greşeli, cum este corect). Şi 
celelalte exemple, care fac parte din comentariu, sunt, în mare măsură, 
atestate începând cu acest an. Faptul că sunt înregistrate dă informaţii 
interesante despre uzul limbii, despre frecvenţa greşelii şi circumstanţele 
favorabile producerii ei, despre tendinţele care se manifestă în limbă, 
despre tipul de emiţători la care apare greşeala etc. 

Exemplele utilizate în enunţurile-titlu sau în comentariul pe margi- 
nea greșelii sunt preluate de pe internet (publicaţii online, forumuri), 
precum şi din monitorizările unor emisiuni de radio şi de televiziune. 
Menţionez că monitorizările — personale şi ale câtorva colegi din Sectorul 
de gramatică al Institutului de Lingvistică „Iorgu Iordan — Al. Rosetti“ 
din Bucureşti — au fost efectuate, în cea mai mare parte, în cadrul unui 
parteneriat al Institutului cu Consiliul Naţional al Audiovizualului, în 
perioada 2007-2011, fiind coordonate de prof. univ. Rodica Zafiu şi de 
cercetător principal Marina Rădulescu Sala. Pentru toate exemplele 
atestate sunt indicate sursa şi data (pentru exemplele preluate de pe 
internet, aceste informaţii apar, integral sau parţial, aşa cum au fost dis- 
ponibile). Pentru că uneori exemplul era prea lung şi nu interesa în 
totalitate, l-am redus, păstrând doar ce era relevant pentru greşeala res- 
pectivă. În plus, pentru a focaliza atenţia asupra unei greşeli, acolo unde, 
în context, existau şi alte greşeli, le-am corectat pe cele care nu făceau 
obiectul comentariului (a fost cazul, mai ales, al contextelor de pe diverse 
site-uri). Pe lângă exemplele înregistrate, am folosit pentru demonstrarea 
unui aspect sau a altuia şi exemple construite. 


Pentru a analiza greşelile, este nevoie şi de „puţină gramatică“ — ca 
să parafrazez titlul cărții marelui lingvist Alexandru Graur, pe care am 
utilizat-o drept model. Este important să înțelegem de ce facem o anumită 
greşeală, pentru a nu o mai repeta. Ne putem verifica, de multe ori, 
consultând DOOM-ul, alteori însă avem nevoie de o analiză gramaticală 
mai amplă, pentru a alege soluţia de exprimare corectă. 

Pentru că această carte se adresează, în primul rând, vorbitorului pre- 
ocupat de exprimarea corectă, şi nu specialiştilor în lingvistică, termi- 
nologia gramaticală folosită în explicarea greşelilor a fost transpusă într-o 
formă accesibilă, apropiată în cea mai mare măsură de interpretările 
gramaticii tradiţionale. Aspectele teoretice pe care le-a presupus analiza 
greşelilor reflectă, într-o manieră adaptată scopului acestei cărți şi destina- 
tarului ei, concepţia din cele două gramatici actuale de referință, care 
îmbină perspectiva tradițională şi cea modernă de analiză gramaticală 
— Gramatica limbii române (GALR 2005/2008) şi Gramatica de bază a 
limbii române (GBLR 2010). Am încercat să găsesc o formulă de echi- 
libru, care sper să fie mulţumitoare şi pentru cititorul filolog, şi pentru 
cel nefilolog, interesat de cultivarea limbii. 

În capitolele destinate pronunțării şi grafiei, am dat uneori, între paranteze 
pătrate, transcrierea fonetică, pentru a indica (uneori, aproximativ) modul 

cum se pronunţă cuvintele aduse în discuţie. Transcrierea fonetică a fost, la 
rândul ei, simplificată tocmai pentru a fi înțeleasă de un public larg. 

În unele locuri, am făcut referiri la limba (mai) veche. Semnalarea 
unor aspecte ce caracterizează fazele anterioare ale românei are rostul 
de a oferi informaţii despre evoluţia limbii şi, totodată, despre evoluţia 
şi fixarea normei literare. Aceste informaţii au rolul de a sugera faptul 
că problema exprimării corecte trebuie înțeleasă într-un cadru mai com- 
plex, care implică, pe de o parte, luarea în consideraţie a dinamicii limbii 
nu numai în plan sincronic (în limba actuală), ci şi diacronic (istoric); 
pe de altă parte, ele permit urmărirea evoluţiei şi a fixării normei. Datele 
oferite din texte anterioare secolului al XX-lea (menţionate în note, cu 
corp de literă redus) ajută şi la înţelegerea mai bună a manifestării unor 
fapte de limbă (vezi, de exemplu, informaţiile privitoare la apariţia şi la 
utilizarea desinenţei -uri pentru o subclasă de substantive feminine sau 
cele despre oscilaţiile în conjugarea unor verbe). Demonstrarea vechimii 
unei forme sau a unei construcții, care din punctul de vedere al normei 
actuale constituie abatere, nu pledează însă pentru acceptarea ei. 

O serie de observaţii, menționate tot în note, se referă la norma pre- 
văzută în vechile lucrări normative, anterioare DOOM? (în special, în 
DOOM). Referirile la norma anterioară au rolul de a atrage atenţia asupra 
unor schimbări cu care nu toată lumea este la curent şi de a arăta, implicit, 
că şi norma se modifică parțial în timp. 

Menţiunile privitoare la unele fapte de limbă mai vechi raportate la 
limba actuală, ca şi cele privitoare la norma anterioară arată că şi greşelile 
gramaticale au o viaţă, pe care norma o controlează permanent, pentru 
ca ele să nu strice logica limbii. În felul acesta, şi greşelile de limbă 
constituie o parte din viaţa cuvintelor. 


Ca răspuns la întrebarea „De ce?“, trebuie să spun şi că am scris 
această carte la propunerea, care m-a onorat, a domnului academician 
Marius Sala, coordonatorul colecţiei „Viaţa cuvintelor“. Îi mulțumesc 
atât pentru încrederea pe care mi-a acordat-o, cât şi pentru citirea manu- 
scrisului şi acceptarea lui spre publicare. 

Forma şi conținutul cărții au fost mult îmbunătăţite în urma lecturii făcute 
de doamna cercetător principal Marina Rădulescu Sala, lingvist cu o 
experiență bogată, autoare a multe studii de gramatică şi coautoare la cele 
două ediţii ale DOOM-ului (pe care le-am utilizat, dat fiind specificul cărții, 
în mare măsură). Îi mulţumesc pentru generozitatea cu care mi-a oferit 
numeroase sugestii şi informaţii extrem de utile pentru elaborarea lucrării. 

M-am bucurat că această carte a fost citită de domnul redactor 
Alexandru Skultâty, care, pe lângă observaţiile făcute, mi-a semnalat o 
serie de exemple şi de sugestii de interpretare a unor aspecte care pun 
adesea probleme în utilizarea corectă a limbii române. Îi mulțumesc şi 
pentru comentariile pe care le-a făcut pe marginea diverselor greşeli aduse 
în discuţie, şi pentru dialogurile interesante pe care le-am avut cu 
dumnealui despre utilizarea limbii române. 


Abrevieri 


Gf: = confer 
chin. = chinezesc 
conj. = conjunctiv 
engl. = englezesc 
ex. = (de) exemplu 
fem. = feminin 
fr. = francez 
germ. = german 
ibid. = ibidem 
imperf. = imperfect 
ind. = indicativ 
inf. = infinitiv 
it. = italian 
înv. = învechit 
lat. = latinesc 
magh. = maghiar 
masc. = masculin 
nr. = număr 
pers. = persoană 
pl. = plural 
pop. = popular 
prez. = prezent 
sg. = singular 
sp. = spaniol 
subst. = substantiv 
vs = yersus 

Semne şi convenții grafice 


[Si] 


Ox 


Fo 


K 


ac 


e) 


pei 


— indică sunetul, inexistent în limba română, a nazalizat (ex.: fr. 
champ Îşă]); 

— indică sunetul redat în ortografia românească prin ce sau prin 
ci (ex.: ceas [čas], dulce [dulce]; cine [cine], ciorap [orap]); 

— indică sunetul e cu statut de semivocală (ex.: rea [rea]); 

— indică sunetul consonantic redat prin c sau prin k (ex.: actor 
[aktor]; karma [karma]); 

— indică sunetul redat în ortografia românească prin che sau prin 
chi (ex.: cheamă [k'amă], pachet [pak'et]; chior [k'or], chitară 
[k'itară]); 

— indică sunetul redat în ortografia românească prin ghe sau prin 
ghi (ex.: gheară [g'ară], ghem [g'em]; deghiza [deg'iza], maghiar 
[mag'ar]); 

— indică sunetul redat în ortografia românească prin ge sau prin 
gi (ex.: ager [ağer], geantă [ğantă]; argint [argint], legiuitor 
[leguitor]); 

— indică sunetul i cu statut de semivocală (ex.: ia [ia]); 

— indică sunetul i final desonorizat/„şoptit“ (ex.: pomi [pomi]); 

— indică sunetul o cu statut de semivocală (ex.: roade [roade]); 

— indică sunetul, inexistent în limba română, 6 (vocală anterioară 
semideschisă labială) (ex.: germ. Goethe [göte], Köln [k5ln]); 

— indică sunetul u cu statut de semivocală (ex.: meu [meu]); 

— indică sunetul, inexistent în limba română, îi (vocală anterioară 
închisă labială) (ex.: fr. Bruxelles [briisel], Jules [jil]); 

— indică nerealizarea fonetică a unui component al cuvântului 
(ex.: desinenţa de singular în an, în raport cu pluralul ani); 

— sublinierea unei vocale cu o linie indică locul accentului (ex.: 
simbol); 


/ — separă variantele; separă alternanţele fonetice; 

[ ] — se utilizează pentru a indica locul unui semn de punctuație, 
pentru a indica pronunţarea (transcrierea fonetică), pentru a 
adăuga un cuvânt sau o construcţie în scopul de a explicita un 
anumit sens ori pentru a delimita între ele unităţi sintactice şi 


semantice; 

*  — se utilizează înaintea variantei greşite presupuse (în „Indice de 
materii“); 

< — „provine din...“; 


— — a dat..., a rezultat...“. 


|. Norma şi uzul limbii 


Preocupările pentru cultivarea limbii au o tradiţie bogată 
în lingvistica românească. Un moment semnificativ în acest 
domeniu îl constituie lucrarea din 1943 a lui Iorgu Iordan, Limba 
română actuală. O gramatică a „greşelilor “. Direcţia de cerce- 
tare deschisă de Iorgu Iordan a fost continuată de contribuţiile 
notabile ale unor lingvişti precum Alexandru Graur, Mioara 
Avram, Valeria Guţu Romalo, Theodor Hristea, G. Gruiţă. La 
aceştia se adaugă, bineînţeles, mulţi alţi lingvişti implicați în 
elaborarea unor lucrări normative sau ale căror reflecţii pe 
marginea diverselor fapte de limbă au fost consemnate în cărți 
şi articole. O parte însemnată dintre studiile referitoare la 
cultivarea limbii au fost menţionate şi în paginile acestei cărți 
(a se vedea bibliografia). 

În spatele regulilor de exprimare corectă stau numeroase 
cercetări privind raportul dintre normă şi uz şi raportul dintre 
limba actuală şi fazele anterioare, adică ceea ce constituie dina- 
mica limbii. Abaterile, ierarhizabile după gradul lor de gravitate, 
fac parte inevitabil din această dinamică inerentă a limbii şi 
primesc explicaţii de natură diferită, în funcţie de tipul în care 
se încadrează (influenţa pronunțării asupra grafiei sau a grafiei 
asupra pronunțării, influenţa altei limbi, analogia etc.). Expli- 
cațiile nu pledează însă în favoarea acceptării lor, ci au rostul 
de a face cunoscute cauzele greşelilor, pentru ca ele să nu se 
mai producă. În stabilirea limitei dintre normă şi abatere, trebuie 
să se ţină seama de cerinţele limbii literare, formulate de spe- 
cialişti în lucrările normative cu caracter oficial (cum este 

DOOM?), să se ia în consideraţie o perioadă determinată a limbii 
(un fapt de limbă veche poate fi în contradicţie cu norma ac- 
tuală), să se aibă în vedere registrul stilistic în care e consem- 
nat un fapt neconform cu norma literară. 


Raportul dintre normă şi abatere. 
Dinamica limbii şi dinamica normei 


În uzul limbii, se manifestă o serie de tendinţe, cu explicaţii 
diverse; pe unele norma le respinge (vezi, de exemplu, exprima- 
rea complementului direct prin care în loc de pe care), dar de 
altele ţine seama, admiţându-le la un moment dat, pe baza unor 
argumente convingătoare (vezi construcţia, admisă de norma 
actuală, un prieten de-al meu, în locul căreia norma veche re- 
comanda un prieten de-ai mei). 

Fiind un fenomen viu, limba nu poate fi surprinsă decât în 
dinamica permanentă a uzului. Sunt relevante în acest sens, de 
pildă, volumele din ultimii zece ani dedicate dinamicii limbii 
actuale, coordonate de Gabriela Pană Dindelegan: Aspecte ale 
dinamicii limbii române actuale, vol. I (2002) şi vol. al II-lea 
(2003), sau Dinamica limbii române actuale (2009), care oferă 
o imagine largă asupra utilizării limbii române astăzi. 

În studierea dinamicii limbii, se iau în consideraţie diverşi 
factori, dintre care influenţa altor limbi, evenimentele socio-po- 
litice, amprenta unor personalități asupra utilizării limbii într-o 
anumită perioadă au un rol important. Dinamica limbii nu se 
limitează la stadiul actual; ea poate fi urmărită şi în diacronie, 
comparând un stadiu al limbii cu altul, anterior, pentru a sur- 
prinde schimbările, pentru a înţelege cum a evoluat limba şi 
ce influenţe s-au manifestat. În sistemul limbii, sunt domenii 
în care se produc schimbări, dar şi domenii care sunt rezistente 
la acestea. Lexicul, de exemplu, fiind deschis împrumuturilor, 
e supus mai frecvent schimbărilor decât morfologia, mult mai 
rigidă, care păstrează în mare măsură tiparele flexionare vechi 

(vezi totuşi apariţia unui tipar nou de flexiune a substantivelor 
masculine care include împrumuturi, caracterizat prin desi- 
nențele sg. -o — pl. -i: paparazzo — paparazzi, picolo — picoli). 

Nu numai limba cunoaşte o dinamică, ci şi norma. Dina- 
mica normei este determinată de intervenţia specialiştilor, care 
stabilesc, pe bază de argumente, ceea ce aparţine limbii literare 
şi ceea ce nu este acceptabil. Mioara Avram (2003: 16) arăta 
că „în studierea dinamicii normei este esențială distincţia dintre 
norma oficializată şi diverse propuneri normative «de autor» 
exprimate în diverse perioade“. Unul dintre exemplele date de 
autoarea citată este cel al dinamicii din domeniul ortografiei, 
care s-a manifestat prin dezbaterile din anii 1991-1993 privi- 
toare la scrierea cu â. În raport cu limba, norma este, evident, 
mai puţin dinamică, pentru că ea trebuie să reflecte un echilibru 
între subiectiv şi obiectiv. 

Suntem martori cu toţii la tensiunile dintre nou şi vechi, 
dintre propriul mod de exprimare şi cel colectiv sau cel oficial. 
Dar, dincolo de tendinţele manifestate în limbă, de preferinţele 
vorbitorilor, norma, care are caracter stabil şi unitar, trebuie 
respectată. Cum spunea profesorul Iorgu Iordan (1977 [1956]: 
46), „corectitudine însemnează respectarea legilor structurii 
gramaticale, ale sistemului lexical şi ale celui fonetic: întocmai 
ca legile după care se desfăşoară fenomenele naturii şi ale vieţii 
sociale, legile limbii sunt legi obiective, există independent de 
voința oamenilor şi, în consecinţă, aceştia trebuie să li se con- 
formeze, cu riscul, în caz contrar, de a fi sancționaţi, nu pe cale 
«legală», e adevărat, ci pe cale «socială», care, dacă nu duce 
la pedepse propriu-zise, este totuşi, în ce priveşte rezultatul, 
tot aşa de eficace ca şi cea «legală».“ 


Cauzele producerii greşelilor 


Mai multe cauze determină producerea greşelilor. Nivelul 
scăzut de cultură, dezinteresul față de exprimarea corectă, ne- 
atenţia, lipsa de inspiraţie sau graba sunt doar o parte dintre 

acestea, care ar putea fi considerate externe procesului pro- 
priu-zis de formulare a enunţurilor. 

Ne oprim asupra câtorva cauze ale apariţiei greşelilor, care 
sunt mai mult de natură lingvistică. Una dintre ele este neglijarea 
caracteristicilor morfologice sau/şi sintactice ale cuvintelor. 
Utilizarea formei adjectivale drage la plural (dragele mele co- 
lege), în locul formei corecte dragi (dragile mele colege), sau 
nemarcarea cu pe a complementului direct exprimat prin care 
(cartea care am citit-o, în loc de cartea pe care am citit-o) sunt 
doar două exemple de acest tip. 

Contextul poate oferi o serie de circumstanţe care favori- 
zează producerea greşelilor. Un exemplu de greşeală favorizată 
de context este acordul prin atracție („Neînţelegerea pro- 
blemelor au făcut să apară tensiuni între angajaţi“, în loc de 
„Neînţelegerea problemelor a făcut să apară tensiuni între 
angajați“). 

Influența masivă a limbilor străine, în special a englezei, 
reprezintă sursa a numeroase greșeli. Pentru a le evita, trebuie 
să se țină seama de faptul că unele împrumuturi nu au fost 
adaptate şi, de aceea, păstrează caracteristicile limbii din care 
provin (de pildă, particularitățile de pronunțare a cuvintelor din 
engleză), dar altele au fost parţial sau integral adaptate şi, de 
aceea, trebuie să respecte normele aplicabile limbii române (se 
pronunță, de exemplu, postură, cazinou, nu postiură, cazino, 
după franceză). Se preiau adesea nejustificat modele străine, 
care le înlocuiesc pe cele existente în limba română (vezi, 
bunăoară, structura a discuta pe, în loc de a discuta despre). 
Influenţa limbilor străine se poate observa, în grade diferite, 
în toate domeniile la care ne referim: pronunțare, grafie, punc- 
tuație, morfologie şi sintaxă. 

Uneori, greşeala este chiar rezultatul „grijii“ pentru o ex- 
primare corectă. Este vorba, în acest caz, de fenomenul cunoscut 
în lingvistică sub numele de hipercorectitudine, discutat de 
Theodor Hristea (1976: 8): „Ca tip special de abatere lingvis- 
tică, hipercorectitudinea se datoreşte, în ultimă analiză, efor- 
tului conştient al subiectelor vorbitoare de a se conforma 

normelor în vigoare ale limbii literare. În dorinţa lor de a evita 
anumite greşeli (în special de pronunțare), vorbitorii ajung să 
modifice chiar aspectul corect al cuvintelor şi, mai rar, să comită 
unele erori de scriere sau de ordin gramatical.“ Hipercorecti- 
tudinea explică greşeli de diverse tipuri (de exemplu, pronun- 
tarea [este], în loc de [ieste], forma de genitiv săprămânei, în 
loc de săptămânii, acordul greşit al verbului impersonal a fi: 
„Ce-s cu banii ăştia?*). 

Cauzele menţionate vor fi invocate în capitolele acestei cărți. 
În funcţie de exemplele care urmează a fi discutate, vor fi 
semnalate şi alte cauze răspunzătoare de apariţia diverselor 
greşeli. 


Distincţii necesare pentru evaluarea unei exprimări 
în raport cu norma 


Pentru a eticheta drept greşeală o anume exprimare, ca şi 
pentru a aprecia gravitatea ei, trebuie să se ţină seama de o serie 
de aspecte relevante, cum ar fi: caracterul intenționat sau invo- 
luntar, mediul în care are loc comunicarea, faptul că o comuni- 
care e scrisă sau orală, particularitățile populare şi regionale. 

Din punctul de vedere al raportului cu norma literară, este 
neadecvată cercetarea calităţii exprimării într-un ziar de satiră 
precum Academia Caţavencu, care, în transmiterea informa- 
tiilor, valorifică în mod ironic limbajul cotidian, cu toate ca- 
racteristicile lui (oferind, prin aceasta, şi o imagine despre 
dinamica limbii actuale). lată câteva exemple în care apar mai 
multe abateri, vădit intenţionate, pe care cititorul, obişnuit cu 
stilul acestui ziar, le va remarca uşor: „În lumea civilizată, o 
gigacalorie de agent termic costă, la producător, fie el de stat, 
fie el privat, în jur de 30 de euroi“ (Academia Caţavencu, 
5.08.2011), „Scena s-a petrecut cu mulți ani în urmă, în separeul 
unui restaurant bucureştean — nu spui care, să nu-i fac reclamă 
gratuit...“ (ibid., 18.08.2011), „Dac-ar fi pe bune şi nu s-ar tot 
povesti la teve, ar trebui să rezulte cam 1,6 milioane de români 

geţi-begeţi, cu drept de vot“ (ibid., 10.08.2011), „Păi, se merită 
să mergi undeva, la străinezi, fără să-ţi iei şi tu ceva de-acolo?“ 
(ibid., 14.08.2011). 

În evaluarea unei exprimări în raport cu norma, este im- 
portant, de asemenea, să se ţină seama de situaţia în care are 
loc comunicarea şi, implicit, de rolul persoanelor care o rea- 
lizează. Într-o emisiune de ştiri, în cadrul unei prelegeri sau 
în orice cadru oficial, abaterile de la normă nu sunt tolerabile. 
Nici chiar greşelile intenționate produse în astfel de situații nu 
sunt scuzabile, pentru că sunt inadecvate stilistic. În schimb, 
într-un cadru familiar, colocvial, exprimarea „neliterară“, cu 
intenţie stilistică evidentă, nu este, în anumite limite, condam- 
nabilă. Se impune totuşi ca intenţia stilistică de a vorbi familiar, 
de a ironiza sau de a fi glumeţ să fie adecvată situației în care 
se desfăşoară comunicarea şi statutului participanților la discuţii. 

Greşeli se produc şi în limba scrisă, şi în limba vorbită. Dacă 
însă în registrul oral greşelile sunt într-o oarecare măsură scu- 
zabile, având în vedere problemele care pot interveni în for- 
mularea enunţului (întreruperea, revenirea pentru a lămuri un 
lucru neînțeles, adăugarea unui element etc.), în scris acestea 
sunt intolerabile. Scrisul trebuie să aibă un aspect îngrijit, cu 
atât mai mult cu cât autorul textului are timp să se gândească 
asupra formulării ideilor şi asupra alegerii cuvintelor. Un ana- 
colut apărut în exprimarea orală (bunăoară, „Eu, când merg la 
cumpărături, nu îmi place să fiu însoțită“) nu este atât de 
incriminant cum este într-un enunţ scris. 

Unele abateri de la normă sunt exprimări populare sau/şi 
regionale. De exemplu, construcția cu prepoziția la („Dau la 
copii bomboane“) în locul formei de dativ („Dau copiilor 
bomboane“) sau folosirea desinenței -i la pluralul unor sub- 
stantive feminine (ciocolăți, înghețăţi) aparţin registrului popu- 
lar. Multe greşeli caracterizează vorbirea locuitorilor unei 
anumite regiuni, cum este, de pildă, utilizarea invariabilă a din 
structura genitivului, în loc de a/, ai, ale. În legătură cu această 
abatere, justificabilă prin particularități regionale, reproducem 
răspunsul dat unui cititor de Al. Graur (1987: 205), într-un 

articol cu titlul „a sau al?“: „Un cititor îmi semnalează două 
greşeli care l-au surprins neplăcut într-un articol publicat de 
un universitar ieşean într-o mare revistă din Bucureşti: spirite 
partizane a unei separări şi în serviciul sensibilităţii şi a ima- 
ginaţiei. Cititorul îşi închipuie că vina trebuie să fie a corec- 
torului. De fapt, întrebuinţarea lui a pentru al, ai, ale nu este 
propriu-zis o greşeală, ci un «moldovenism». Bănuiesc că apar- 
ține autorului. Dar revista în chestiune nu ţine să fie tipărită 
corect, căci refuză să dea corecturi autorilor (o ştiu din propria 
mea experiență)“. Şi de această dată, raportul dintre normă şi 
abatere trebuie nuanțat. 

Multe abateri sunt valorificate în creațiile literare, pentru a 
caracteriza personajele şi cadrul în care se desfăşoară eve- 
nimentele. Evident că, în acest caz, nu vorbim de greşeli, ci 
de o marcare stilistică intenţionată. 

În afara unor situaţii speciale, cum sunt cele amintite mai 
sus, abaterile de la norma literară sunt greşeli mai mult sau 
mai puţin grave şi ele trebuie să fie evitate. 


II. Greşeli de pronunțare 


Regulile ortoepice (de pronunțare corectă) au la bază diverse 
criterii: vechimea cuvintelor în limbă, statutul de cuvinte împru- 
mutate, tradiţia, contextul fonetic. Pentru o pronunțare corectă, 
trebuie să aplicăm, de la caz la caz, aceste criterii, iar când avem 
ezitări, să consultăm DOOM? (dicţionarul care dă indicaţii de 
pronunțare în situațiile speciale), dar şi alte lucrări normative 
(unele vor fi menţionate în această secțiune). 

Printre greşelile frecvente, ne vom referi la cele care privesc 
pronunţarea lui e în cuvinte neologice şi în cuvinte din fondul 
vechi al limbii, pronunţarea lui x (care se realizează fie ca grupul 
de sunete [ks], fie ca [gz]), înlocuirea lui ă cu e după consoanele 
ş sau j ori apariţia alternanţei a/ea după ş sau j, pronunțarea 
unor cuvinte preluate din alte limbi şi locul accentului. 


Pronunțarea unor sunete 
sau a unor grupuri de sunete 


Regulile ortoepice diferențiază variantele corecte de pro- 
nunțare de variantele concurente incorecte, apărute din ne- 
glijarea unor aspecte care ţin de etimologia cuvintelor sau 
de contextul fonetic. Vom discuta, mai întâi, prin exemplele 
de mai jos, despre regulile care trebuie aplicate în pronunţarea 
lui e, a lui x, ca şi despre cele care intervin în rostirea unor 
sunete sau grupuri de sunete aflate după consoanele ş şi j. 

1. „Şedinţa anuală a euroregiunii |ieuroregiuni]““ (Radio 
România Actualităţi, 30.03.2011) 


Norma ortoepică condamnă rostirea [je] a lui e de la începu- 
tul unor cuvinte neologice sau de la începutul unor silabe care 
fac parte din asemenea cuvinte. Prin urmare, rostiri precum 
[ieuro], [iepokă], [iedukaţie], [ieuropean]; [ideje], [aleie], 
[poiezie] sunt total nerecomandate. 

E posibil ca greşeala să apară din cauză că vorbitorii cunosc 
o altă regulă, conform căreia e se pronunță [ie], numai că aceasta 
se aplică doar unor cuvinte din fondul vechi (vezi exemplul 
de mai jos), nu şi neologismelor. O greşeală precum cea din 
titlu poate fi explicată, aşadar, prin pronunțare populară. 


2. „El [el] a fost împuşcat în cap.“ (Naţional TV, 1.09.2008) 


Dacă, în titlul anterior, pronunţarea cu [ie] la iniţala cuvân- 
tului compus euroregiunii nu este conformă cu norma, dimpo- 
trivă, în exemplul din acest titlu, e de la începutul pronumelui 
personal trebuia rostit [ie]. 

Rostirea cu diftongul [ie] este corectă numai în câteva cu- 
vinte din fondul vechi, prin tradiţie. Astfel, se rostesc cu [ie] 
la inițială formele pronumelui personal: eu [iey], el [jel], ei 
[iei], ele [iele]) şi formele verbului a fi: eşti [ieşti], este [ieste], 
e [ie], eram [ieram], erai [ierai], era [iera], erași [ieraţi], erau 
[ierau]. Greşeala care apare în pronunţarea cu [e] în loc de 
[ie] a acestor forme se explică prin influenţa grafiei (se pronunţă 
cum se scrie) sau prin hipercorectitudine. 

Nici în forma pronumelui personal ea sau în cea a demon- 
strativelor aceea, aceeaşi, e de la început de cuvânt sau de silabă 
nu se pronunţă corect [e], ci [i] ([i] semivocală): ea [ia], aceea 
[aceia], aceeaşi [aceiaşi]. 

3. „Spune exact [eksakt] ceea ce aţi spus dumneavoastră.“ 
(OTV, 27.03.2011) 


Litera x nu se pronunţă întotdeauna cs [ks]. În funcţie de 
contextul fonetic, adică de vecinătatea altor sunete, aceasta 
corespunde fie grupului de sunete [ks], fie grupului [gz]. Uneori 
însă, deşi contextul fonetic e similar, litera x se pronunţă diferit 
de la un cuvânt la altul, norma (prevăzută în DOOM?) stabilind 
pronunţarea corectă a fiecărui cuvânt. 

Ca regulă generală, x se pronunţă [ks] atunci când este prima 
sau ultima literă a cuvântului ori când este urmat de o consoană: 
xilofon [ksilofon], xenofob [ksenofob], xerox [kseroks], pix 
[piks], excursie [ekskursie], export [eksport]. 

În schimb, dacă x se află între două vocale, acesta se poate 
reda fie prin grupul de sunete sonore [gz], fie prin grupul de 
sunete surde [ks]. Altfel spus, în context vocalic, grupul de su- 
nete care corespunde literei x se poate sonoriza sau nu. 

În exemplul din titlu, ca şi în exemplele următoare, x a fost 
pronunțat incorect [ks] în loc de [gz]: „Ar trebui să existe 
[eksiste]“ (Radio România Cultural, 2.04.2009), „examenul 
[eksamenul] medico-legal“ (OTV, 27.03.2011), „spre exemplu 
[eksemplu]“ (Antena 1, 30.03.2011), „memoria exilului [eksi- 
lului] românesc“ (TVR Cultural, 9.11.2007). Pronunțarea co- 
rectă este aşadar: [egziste], [egzamenul], [egzemplu], [egzilului]. 

Totuşi, destul de frecvent, x între vocale se pronunţă [ks], 
cum o dovedesc şi exemplele: aproximativ [aproksimativ], axă 
[aksă], bauxită [bauksită], fixare [fiksare], lexic [leksik], luxem- 
burghez [luksemburg'ez], maxim [maksim], reflexiv [refleksiv]. 

Modul de pronunțare a lui x ca grupul de sunete [ks] sau [gz] 
poate avea şi alte explicații decât influența contextului fonetic. 
Pronunțarea ca în limbile din care provin cuvintele conținând 
litera x, faptul că unele împrumuturi au intrat în română pe cale 
scrisă sau tradiția pot justifica redarea lui x într-un fel sau în altul. 
De exemplu, x se pronunţă [ks] în anumite cuvinte, deşi etimoa- 
nele lor franceze se pronunţă cu [gz] (ca în execrabil [eksekrabil], 
exegeză |eksegeză], exigență [eksigenţă]). 

Pronunţarea literei x ridică şi alte probleme, cu consecinţe 
uneori în plan grafic. 


A. Pronunţarea [ks] a lui x generează confuzia acestuia cu grupul de 
litere pronunţat la fel, cs. Cuvintele următoare, de pildă, nu se scriu 
cu x, ci cu cs: îmbăcseală, rucsac, sconcs, a ticsi. Pe de altă parte, 
trebuie distinse în pronunțare şi în scriere cuvintele care încep cu ex 
[ks], de tipul a excava, excrescenţă, de cuvintele pronunţate şi scrise 
cu es: escroc, escadrilă, a escalada, a escamota. 

B. Când un cuvânt terminat în x sau într-un grup consonantic 
format cu x îşi ataşează desinenţa de plural -i, se produce alternanța 
fonetică x/cş ori x/șt, prin urmare, la plural, cuvântul nu conţine litera 
x: sg. complex — pl. complecşi, sg. fix — pl. ficşi, sg. linx — pl. lincşi, 
sg. sfinx — pl. sfincşi; sg. mixt — pl. micşti. Excepţie fac unele cuvinte 
savante, cum este sg. ambidextru — pl. ambidextri (nu ambidecştri). 

C. Pronunţarea literei x ca [s] este neliterară în cuvinte precum 
expansiv, explicație, a exploata (corect: [ekspansiv], [eksplikaţie], 
[eksploata]). 

D. În cazul unor nume proprii străine sau al altor cuvinte străine, 
x corespunde unui singur sunet, cum este [s] (fr. Bruxelles [briisel], 
chin. Xiamen [siamăn]), sau nu se pronunţă (fr. bordeaux [bordo] „vin 
din regiunea Bordeaux“, „roşu-închis“, dar Aix [eks]). 


4. „A ridicat-o din cenuşe.“ (Acasă TV, 17.10.2007) 


Pronunțarea cu -e la finală, în loc de -ă, în cuvinte cum sunt 
cenuşe, mătuşe, păpuşe, uşe, grije, loje, vraje, este neliterară. 
O asemenea pronunțare este o particularitate muntenească şi 
este cauzată de influenţa consoanelor ş sau j (care sunt rostite 
în zona prepalatală/anterioară a cavităţii bucale) asupra lui ă 
(care este înlocuit cu -e, pentru că această vocală are acelaşi 
loc de articulare; Graur 1987: 26-27). 

Forme precum broşe, plaje, tije sunt greşite cu această pro- 
nunţare (uneori, apar şi scrise aşa!) la singular; dar, folosite la 
plural, sunt, evident, corecte (sg. broşă — pl. broşe, sg. plajă 
— pl. plaje, sg. tijă — pl. tije). 

5. „Lucrurile se mai aşează puţin.“ (Pro TV, 18.09.2008) 


Conform normei, în cazul unor verbe ca a așeza, a deşerta, 
a înşela, cu -ş- în interiorul radicalului, -e- care îi urmează nu 
alternează cu -ea-, ci cu -a-. Astfel, sunt corecte formele de 
persoana a 3-a sg. şi pl. pronunţate şi scrise aşază, deşartă, 
înşală (nu aşează, deşeartă, înşeală). 

În schimb, alternanţa e/ea se realizează în structura sufixului 
verbal -ez- atunci când este ataşat unui radical terminat în -ș- 
sau în -j-: (eu) detaşez — (el/ei) detaşează, (eu) înfățişez — (el/ei) 
înfăţişează, (eu) angajez — (el/ei) angajează, (eu) aranjez — 
(e//ei) aranjează (ca şi la celelalte verbe cu infinitivul în -a, 
fără -ş- sau -j- la finala radicalului: (eu) cercerez — (e//ei) 
cercetează, (eu) lucrez — (el/ei) lucrează). Uneori, verbe cu 
radicalul terminat în -j-, ca a erija, a şarja, care se conjugă cu 
sufixul -ez-/-ează, se pronunţă (şi se scriu) greşit, ca în exem- 
plele: „Se erijază în patron şi ne tratează cu indiferență“ (me- 
gaajutor.bizoo.ro), „Aceştia şarjază şi, în doar şapte minute, 
dau peste cap bateriile“ (www.referate-ok.com). Corecte sunt 
deci formele: se erijează, şarjează. 


Şi în cazul altor cuvinte, după -ş- de la finala radicalului apare -ea-, 
dacă acest grup de sunete (care formează un diftong) face parte 
dintr-un sufix lexical: -eală (greşeală < a greşi + -eală, oblojeală < 
a obloji + -eală), -ean (argeşean < Argeş + -ean, clujean < Cluj + 
-ean), -eață (roşeaţă < roşu + -eaţă), -escl-ească (ostăşească < ostaş 
+ -ească, vitejească < viteaz + -ească). Formele cu -a-, în loc de -ea-, 
precum cele care apar în exemplele următoare, se explică prin 
hipercorectitudine: „Ce ne facem dacă din greşală am cumpărat un 
automobil furat?“ (forum. 4tuning.ro, 5.04.2005), „Un gorjan a cerut 
să fie eutanasiat“ (www.curentul.ro, 23.03.2011). 


Pronunţarea unor cuvinte străine 


Fiind neadaptate sau numai parțial adaptate la sistemul limbii 
române, cuvintele străine pun adesea probleme de pronunțare. 
Pentru a le pronunţa corect, trebuie să se țină seama de normele 
ortoepice din limba din care au fost preluate. 

6. „Apa sau spray-ul |şpreiul] de gură“ (Radio România 
Actualităţi, 2.09.2008) 


Pe lângă pronunţarea din exemplul dat în titlu, neologismul 
spray cunoaşte şi variantele de pronunțare [sprai], [şprai], tot 
incorecte. Acest neologism, care reproduce şi grafia din limba 
de origine, trebuie pronunţat ca în engleză: [sprei]. 

Greşeli de pronunțare se întâlnesc atât la unele neologisme 
pătrunse în limbă mai demult, cât şi — mai ales — la împrumu- 
turile recente. Nerespectarea regulilor ortoepice din limba de 
origine explică şi alte pronunţări greşite ale unor împrumuturi 
recente, precum cele înregistrate în emisiuni de televiziune de 
Laurenţia Dascălu Jinga (2006: 121-122): „traducerea 
acquis-ului |ak'isului] european“ sau „problema acquis-ului“ 
[aik'iului], în loc de [ak'iului]; „bodyguarzii [bodiguarzi |] anga- 
jaţi“, în loc de [bodigarzi]/[badigarzi]; „aromă de curry“ [k'uri]/ 
[k'ori], în loc de [kari]; „stafful |ştaful] lui“, în loc de [staful]. 
La acestea, se pot adăuga, desigur, multe alte exemple de pro- 
nunțări greşite ale cuvintelor împrumutate. Mai menţionăm aici 
doar pronunțarea [pas-te-u-ri-zat] a cuvântului pasteurizat — 
împrumutat din franceză (pasteuriser) —, ca în sintagma „lapte 
praf pasteurizat [pas-te-u-ri-zat]“ (Radio România Actuali- 
tăți, 25.04.2012), despre care puţini ştiu că trebuie pronunţat 
[pas-t&-ri-zat]. 

Pentru a pronunţa corect cuvintele împrumutate, este nece- 
sar, evident, să ştim limba de origine sau să folosim DOOM?, 
care indică, în cazul neologismelor, pronunţările speciale. 


7. „De pe Champs-Élysées [şampelize]“ (Naţional TV, 
27.11.2007) 


Greşeli de pronunțare apar adesea şi în cazul numelor proprii 
străine. Primul element din denumirea bulevardului parizian 
Champs-Élysées [şăzelize], de pildă, care apare în titlu, se pro- 
nunţă, ca în franceză, cu a nazal şi fără p: [şă]. 

Semnalăm şi alte exemple de nume proprii, în pronunțarea 
şi în scrierea cărora trebuie să avem grijă să aplicăm normele 

limbii din care provin: engl. Manchester [mencestăr], Shelley 
[şe-li];, fr. Jules Michelet [jül mişle], Strasbourg [strasbur]; 
germ. Haendel/Hândel [hendăl], Köln [köln], Richard Wagner 
[rihard vagnăr]; it. Brescia [breşşa], Cosenza [kozenţa]; 
magh. Borbely [bor-bei], Liszt [list]; sp. Chile [čile], Ciudad 
de Mexico [sjuda de mehiko]. 

În unele nume de origine străină, care au finala -i, aceasta 
trebuie pronunţată ca vocală, nu ca i „şoptit“, de exemplu, în 
numele Darvari [dar-va-ri] (nu [dar-var!]), Gori [go-ri] (nu 
[gor!]), Karachi [ka-ra-ti] (nu [ka-ra€]), Lahovari [la-ho-va-ri] 
(nu [la-ho-vari]), Moruzi [mo-ru-zi] (nu [mo-ruzi], nici 
[mo-ruţi]), Soci [so-či] (nu [soč]). 

Pentru unele nume proprii străine, se dau indicaţii de pro- 
nunţare în DOOM? şi în DIN, dar, pentru a afla cum se pronunţă 
şi alte nume de acest tip, este recomandabil să se consulte 
dicționare speciale, ca Dicţionar de pronunțare. Nume proprii 
străine (Florenţa Sădeanu, 1973; 2000) şi Dicţionar ortografic, 
ortoepic, morfologic şi explicativ de nume proprii româneşti 
şi străine (lon Toma, Ana-Maria Botnaru, 2007). 


Locul accentului în cuvinte româneşti 
şi împrumutate din alte limbi 


În general, norma ortoepică acceptă o singură variantă ac- 
centuală, pentru care există şi o explicaţie. Cu toate acestea, 
de multe ori apar în uz şi variante greşite, aşa cum vom arăta 
în exemplele de mai jos. 


8. „„Vopsitoria era plină cu butelii.“ (Antena 1, 11.09.2008) 


Accentuarea corectă a substantivului din titlu este butelii, 
explicabilă prin etimonul francez bouteille. 

Greşite sub aspectul accentuării sunt şi pronunțările din 
următoarele înregistrări: „un simbol al unităţii naţionale“ (OTV, 
29.05.2011), „are un alibi“ (Naţional TV, 10.12.2007). Cuvin- 

tele din aceste exemple trebuie să fie accentuate ca în limba 
franceză, de unde au fost împrumutate: simbol, alibi. Accentu- 
area neconformă cu norma ilustrează tendinţa vorbitorilor de 
a le adapta la tiparul de accentuare paroxitonă (pe penultima 
silabă), moştenit din latină, cel mai frecvent în română. În cazul 
cuvântului simbol, accentuarea pe prima silabă, întâlnită frec- 
vent, poate fi explicată şi prin influenţa limbii engleze (în en- 
gleză, symbol se pronunţă [simbăl]). 

Unele neologisme, intrate de mai multă vreme în limbă, au 
două variante de pronunțare, ambele considerate corecte. De 
exemplu, alături de antic, profesor, trafic (variante care repro- 
duc pronunţarea etimonului francez), DOOM? acceptă şi va- 
riantele antic, profesor, trafic, cu accentul adaptat conform 
tiparului limbii române (în cazul ultimelor două, poate fi vorba 
şi de reproducerea pronunțării din engleză şi/sau din germană). 

Greşeli sau ezitări de accentuare apar şi la cuvinte împru- 
mutate din engleză. Un asemenea caz îl reprezintă anglicismul 
adaptat grafic seif (cf. engl. safe), care nu trebuie pronunţat în 
două silabe şi cu accent pe i [se-if], ca în exemplul: „Niciun 
seif nu este prea greu de furat“ (Antena 1, 16.09.2008), ci ca 
în engleză, într-o singură silabă [seif]. 

Lista cu exemple de cuvinte împrumutate la care apar 
oscilații de accentuare ar putea fi mult lărgită. Pentru a accentua 
corect neologismele, trebuie să se țină cont de mai mulţi factori: 
pronunţarea din limba de origine, vechimea împrumuturilor, 
tradiția, modul cum au intrat cuvintele în română (pe cale scrisă 
sau orală). Greşelile de accentuare se pot evita simplu, prin 
consultarea DOOM?, care ţine seama de factorii menţionaţi. 

Greşeli de accentuare se întâlnesc nu numai în cazul neolo- 
gismelor, ci şi în cel al cuvintelor din fondul vechi, ca în exem- 
plele: „Toţi îţi răspund cu furie“ (B1 TV 30.11.2007), „studiul 
cu pricina“ (Radio 21, 11.12.2007), în loc de furie, pricina. 

Accentuarea greşită se constată, de asemenea, la unele 
cuvinte formate în română. O veche greşeală de acest tip apare 
în exemplul „prevederile directivei-cadru“ (OTV, 29.05.2011), 
care trebuie accentuat prevederile. Substantivul prevedere, cu 
pluralul prevederi (articulat prevederile), format în română de 

la a prevedea + sufixul accentuat -ere, trebuie să fie accentuat 
la fel ca alte substantive din familia lexicală a verbului a vedea: 
vedere, revedere (ca toate substantivele derivate cu acest sufix 
de la verbe cu infinitivul în -ea: plăcere, tăcere etc.). 


Faţă de formele considerate corecte în DOOM!, DOOM? a recoman- 
dat fie o altă variantă de accentuare (avarie, faţă de avarie; radar, 
faţă de radar, regizor, faţă de regizor), fie două variante, în variaţie 
liberă (pentru perechile următoare, cu ambele variante corecte, DOOM! 
indica ori numai varianta de după bară: antic/antic, penurie/penurie, 
traficltrafic, ori numai pe cea de dinaintea barei: gingaş/gingaş, 
pojghită/pojshiță), fie a renunţat la una dintre variantele admise de 
norma precedentă (DOOM? a păstrat doar variantele calcar, nu şi 
calcar; simpozion, nu Şi simpozion). 


O altă greşeală care priveşte locul accentului, diferită ca tip 
de cele menţionate mai sus, apare în cursul flexiunii unor 
substantive împrumutate. În cazul celor mai multe astfel de 
substantive, accentul trebuie să fie stabil în flexiune. Prin 
urmare, accentuări precum cele din exemplele următoare nu 
sunt recomandate: „Din fericire, în taxi nu era nimeni în 
momentul accidentului“ (Antena 1, 2.06.2011), în loc de taxi 
(ca în taxiul); „Mă gândesc doar la derbiul cu Steaua“ (Reali- 
tatea TV, 15.11.2007), în loc de derbiul (ca în derbi). Numai 
la câteva substantive (împrumutate sau moştenite), locul ac- 
centului se schimbă în flexiune: radio, dar radioul, radiouri; 
zero, dar zeroul, zerouri; noră, dar nurori; soră, dar surori. 


Pentru greşelile de accentuare a unor forme verbale, vezi 73. 


9. „La telefon este domnul O. Morariu.“ (Realitatea TV, 
30.10.2007) 


Numele de familie formate cu sufixul vechi -ariu/-eriu se 
accentuează la fel ca substantivele comune corespunzătoare din 
care provin (inițial fiind porecle) şi care sunt formate cu sufixul 
de agent accentuat -ar/-er (morar, olar, pescar, pivnicer). Din 
păcate însă, în ultima vreme se întâlnesc mai frecvent pronunțări 

cu accentul pus greşit pe i, ca în exemplele: Olariu (TVR 
Cultural, 11.12.2007), în loc de Olariu; Ciubotariu (Naţional 
TV, 2.09.2008), în loc de Ciubotariu; Ferariu (Naţional TV, 
23.10.2007), în loc de Ferariu. Tot greşit se aude frecvent 
pronunțarea „ministrul D. Funeriu“ (Antena 3, 7.04.2010), în 
loc de Funeriu (care provine din substantivul comun funer, 
variantă a lui funier „persoană care face sau/şi vinde funii“). 
Deplasarea accentului a apărut şi în pronunţarea numelui unui 
mare lingvist: „E. Coşeriu“ (TVR 1, 20.11.2007), în loc de 
Coşeriu (care provine din substantivul comun coşer, variantă 
regională a lui coşar „persoană care face sau/şi vinde coşuri”). 

După cum explică Valeria Guţu Romalo (2002: 222), de- 
plasarea accentului la substantivele derivate cu sufixul -ariu/ 
-eriu este influenţată de un tipar derivativ grecesc, reprezentat 
de o serie de nume precum Alexiu, Dumitriu, Gheorghiu, 
Grigoriu, Vasiliu. 


10. Dobrogea (Pro TV, 19.04.2010) 


Numele regiunii româneşti se pronunţă, conform DOOM?, 
cu accent pe primul o — Dobrogea —, nu pe al doilea, ca în titlu. 

Tot greşit pronunţat se aude frecvent numele propriu străin 
Kuweit, ca în exemplul: „primele săpături din Kuweit [ku-ve-it]“ 
(TVR Cultural, 10.10.2011), în loc de pronunţarea în două silabe 
şi cu accentul pe e: |ku-veat]. 

Pronunţări greşite sub aspectul locului accentului apar şi în 
cazul altor nume proprii româneşti, dar mai ales străine. lată 
câteva exemple de nume proprii de persoane şi de locuri asupra 
cărora atrage atenția Theodor Hristea (2002: 193—194): Armand 
Călinescu, în loc de Armand Călinescu; Apolodor din Damasc, 
în loc de Apolodor din Damasc; Ankara, în loc de Ankara; 
Montevideo, în loc de Montevideo. 


III. Greşeli de scriere 


Cele mai multe greşeli de scriere fac parte din categoria 
greşelilor „dezonorante“, pentru că trădează lipsa de cultură 
elementară în materie de gramatică. Scrierea cu unu, cu doi 
sau cu trei i, scrierea cu sau fără cratimă, scrierea într-un cuvânt 
sau în două, scrierea cu â sau cu î ridică adesea probleme. La 
baza acestora stau mai multe cauze: necunoaşterea structurii 
cuvintelor şi a modului cum s-au format, influenţa pronunțării 
asupra grafiei, nedifereţierea în scris a unităţilor omofone (adică 
pronunțate la fel), necunoaşterea ori nerespectarea normelor 
ortografice în vigoare. Aplicarea mecanică a unor reguli, fără 
a fi atent la contextul dat, ca şi teama de a nu greşi pot repre- 
zenta, de asemenea, sursele unor greşeli frecvente de grafie. 

Fiind greşeli care apar în scris, deci în condițiile în care avem 
posibilitatea să reflectăm asupra construcţiilor utilizate, ele pot 
fi evitate fie printr-o corectă analiză gramaticală, fie prin 
consultarea unor lucrări normative (în special, DOOM? şi DIN). 

Dacă înţelegem de ce s-a produs o anumită greşeală, ea nu 
mai are şanse să apară. Modelul de analiză a exemplelor din 
această secțiune se poate extinde şi la alte exemple, necuprinse 
aici. Pe lângă analiza greşelilor, unele părţi din această secțiune 
vor atrage atenţia asupra normei actuale în privința grafiei (aşa 
cum este ilustrată în DOOM? şi în DIN), care aduce unele modi- 
ficări sau completări față de norma anterioară. 

Scrierea cu -i, cu -ii sau cu -iii la finala cuvântului 


Pentru scrierea corectă a cuvintelor cu unu, cu doi sau cu 
trei i, trebuie să fim atenţi la structura lor, în contextele în care 
apar, şi să nu fim influențați de felul cum sunt pronunţate. 
Exemplele următoare arată că pronunția poate cauza unele 
greşeli de scriere. 


11. „Vizita a doi membrii din Comisia Europeană“ (www.co- 
vasint.eu, 2.04.2009) 


La finală de cuvânt, după o consoană, -i este în general 
desonorizat (sau „şoptit“) şi, nefiind vocală plină, nu formează 
silabă, ca în exemplele: puști [puşt!], elevi [e-levi], pomi [pomi], 
cumperi |cum-peri], ieşi [ieşi], albi [albi], senini [se-nin!] etc. 
În schimb, în cazul cuvintelor al căror radical se termină într-un 
grup format dintr-o consoană urmată de / sau r (grup numit 
muta cum liquida), i vocalic este sonor şi formează silabă: aştri 
[aş-tri], membri [mem-bri], intri [in-tri], umpli [um-pli], albaştri 
[al-baş-tri], negri [ne-gri], noştri [noş-tri], voştri [voş-tri] etc. 
Sub influenţa pronunțării (aştri şi aştrii, monştri şi monștrii se 
pronunţă la fel), cuvintele de acest tip se scriu greşit cu doi -i 
şi atunci când corect este să fie scrise cu un -i. 

La exemplul din titlu, adăugăm altele câteva, care conţin 
acelaşi tip de greşeală: „Eu nu stau la socrii, dar nici nu vreau“ 
(www.stilfeminin.ro, 1.09.2009), „Cum să nu intrii într-o inter- 
secţie“ (www.deoplay.com), „E bine că ai cu ce să îţi umplii 
timpul“ (www.220.ro, comentariu, 14.06.2007), „Locuitorii ora- 
şului Dăbuleni sunt nişte oameni simplii“ (www.dabuleni. 
go.ro), „Unde-s banii noştrii?“ (Antena 1, 11.03.2008). 

Pentru a evita o asemenea greşeală, indicăm în continuare 
regulile de scriere cu unu şi cu doi -i după radicalul terminat 
în grupul format dintr-o consoană urmată de / sau 7: 

(1) Se scriu cu un -i final următoarele cuvinte al căror radical 
se termină în grupul [consoană + //r]: 

— verbele la persoana a 2-a singular care au desinenţa -i ((tu) 
afli, umpli, intri €tc.); 

— pronumele/adjectivele pronominale posesive de persoana 
1 şi a 2-a plural ((ai) noştri, (ai) voştri); 

— adjectivele masculine la plural, plasate după substantiv 
(ochii albaştri/negri); 

— substantivele masculine la plural precedate de diverşi 
determinanţi, ca: nişte (nişte membri); aceşti, aceiaşi, ceilalți 
(aceşti tigri), ai noştri, ai voştri, ai lor (ai noştri miniştri), unii 
(unii scafandri); alți (alți scafandri), anumiţi (anumiți mem- 
bri); care, ce, câți (câţi aştri); mulţi, puțini (mulţi centimetri); 
doi, unsprezece, douăzeci de, o mie de etc. (doi metri); 

— substantivele masculine la plural precedate de o prepoziţie, 
fără a fi urmate de un subordonat: la cuscri, despre monştri 
(face excepţie prepoziția cu, care, în unele contexte, cere un 
substantiv articulat, deci scris cu -ii, al doilea - fiind articolul 
hotărât: „Merge cu socrii [lui] în excursie“ vs „A văzut un film 
cu monştri [nu cu extratereştri |“); 

(2) Scrierea cu -ii este corectă numai dacă substantivul mas- 
culin (sau adjectivul) cu radicalul terminat în grupul consoană 
+ l/r este la plural şi primeşte articolul hotărât -i, ceea ce se 
întâmplă atunci când: 

— substantivul nu este precedat de un determinant din seria 
celor de mai sus şi apare într-o poziţie sintactică în care este 
cerută articularea sa („Miniştrii vor lua o decizie importantă“, 
„„Socrii locuiesc în altă parte“); 

— substantivul este precedat de toți (toți membrii); 

— substantivul e precedat de o prepoziţie şi urmat de un 
element subordonat (la cuscrii mei, despre monștrii din poveşti); 

— adjectivul este plasat înaintea substantivului şi îi preia 
articolul (celebrii cântăreți, mediocrii absolvenți). 

Articularea sau nearticularea unui substantiv al cărui radical 
se termină în consoană + / sau r depinde şi de ceea ce exprimă 
substantivul în context. Astfel, numai dacă trimite la o entitate 
cunoscută, individualizată, acesta se articulează („„Bântuie codrii 
bătrâni“, dar „Bântuie codri bătrâni [orice codri bătrâni]“; „Merge 
cu socrii în excursie“, dar „Merge cu socri în excursie [nu cu 
prieteni]; „Celebrii cântăreţi din toată lumea s-au întâlnit la 


38 


acest eveniment“, dar „Celebri cântăreți din toată lumea s-au 
întâlnit la acest eveniment“ [cântăreţi celebri, nu necunoscuţi] ş.a.). 

Unii nu cunosc regulile scrierii cu -i sau cu -ii după radicalul 
terminat consoană + / sau r; aşa se explică faptul că un cuvânt 
cu un asemenea radical e scris tot cu un -i şi atunci când trebuie 
să fie articulat cu articolul hotărât -i. Această greşeală apare în 
exemplele următoare, unde substantivele ar fi trebuit să fie scrise 
cu -ii, unul reprezentând desinenţa de plural, iar celălalt, articolul 
(pentru că referentul substantivului, adică ceea ce denumeşte 
substantivul, este cunoscut): „Membri a opt familii riscă să ră- 
mână fără case“ (Antena 1, 2.09.2008), „Toţi miniştri şi toți 
politicienii trebuie demiși!“ (www.petitieonline.ro, 8.09.2011). 

Cei care nu au învăţat regulile de mai sus se pot însă „des- 
curca“ prin procedeul substituţiei: vor trebui doar să înlocuiască 
cuvântul despre a cărui scriere au dubii cu alt cuvânt, care nu 
se termină în muta cum liquida şi care, când se scrie cu -ii, se 
pronunţă altfel decât când se scrie cu -i. De pildă: toți miniştrii 
se scrie la fel ca toți oamenii, iar unii miniştri se scrie la fel 
ca unii oameni. 


12. „Şantajaţi de proprii copii“ (www.kudika.ro) 


De utilizarea adjectivului propriu sunt legate două greşeli, 
care apar destul de frecvent în uz. 

Una priveşte scrierea adjectivului cu -ii, în loc de -iii, când 
acesta e antepus substantivului regent, ca în exemplul din titlu 
(corect este „propriii copii“). Scrierea cu -iii se justifică astfel: 
primul -i- face parte din radicalul adjectivului, prin urmare este 
inclus în toate formele din paradigmă (propriu, proprie, proprii); 
la plural, al doilea -i- este desinenţa de număr (proprii), iar al 
treilea -i este articolul hotărât, cerut în condiţiile în care adjec- 
tivul precedă substantivul (propriii). De altfel, forma de plural 
articulat (propriii) se şi pronunţă diferit de cea de plural near- 
ticulat (proprii). 

Pentru a înţelege de ce trebuie scris cu trei i adjectivul la 
care ne referim, putem să îl comparăm, pe de o parte, cu formele 

de singular antepuse şi, pe de altă parte, cu alte adjective la 
plural. Astfel, aşa cum articulăm forma de singular când adjec- 
tivul precedă regentul („propriul copil“, „propria avere“), tot 
aşa articulăm şi forma de plural în aceeaşi poziţie („propriii 
copii“, la masculin, dar „propriile averi“, la feminin). Articolul 
-i se ataşează, în mod similar, şi altor adjective cu formă de 
masculin plural aflate înaintea substantivului („frumoşii copii“, 
„bunii cetățeni“). La forma de plural (orice gen), adjectivul se 
scrie cu -ii numai când nu are articol, fiind plasat după sub- 
stantiv, ca în exemplele: „Pentru a avea succes, e nevoie să ai 
încredere în forțele proprii“, „Am construit casa din veniturile 
proprii“. În această poziţie, adjectivele masculine care nu au 
radicalul terminat în -i se scriu cu un i („copii frumoşi“, „cetă- 
teni buni“). 

La fel se explică şi scrierea cu -iii, nu cu -ii, în cazul sub- 
stantivelor copil şi fiu la forma articulată de plural; greşeala 
aceasta, în ciuda numeroaselor atenţionări (ale profesorilor, ale 
autorilor de manuale şcolare sau de lucrări de cultivare a limbii), 
continuă să se producă, cum o dovedesc exemplele: „Da, copii 
vin la şcoală!“ (Antena 1, 17.09.2008), „Nu vreau să îmi sperii 
copii“ (Antena 1, 16.03.2011), „Luni am chemat-o pentru a-i 
lua o declaraţie privitoare la doi dintre fii ei“ (www.adevarul.ro, 
18.10.2009). Aşadar, când sunt la plural, forma articulată, 
substantivele de acest tip au un i al radicalului (copil, fiu), al 
doilea i este desinenţă de plural (copii, fii), iar al treilea i este 
articol hotărât (copiii, fiii). Formele de plural nearticulat (copii, 

fii) se pronunţă diferit de formele de plural articulat (copiii, fiii). 


Pentru scrierea corectă cu un i sau cu doi i a unor forme verbale, 
vezi mai departe 64, 67, 69, 70. 


Cealaltă greşeală, de natură semantică, este pleonasmul re- 
zultat din asocierea adjectivului propriu (care indică posesorul) 
cu adjectivul pronominal posesiv sau cu pronumele în genitiv 
cu valoare posesivă, ca în exemplele: „Nicio companie nu e 
scutită de riscul de a fi furată de propriii săi angajaţi“ (www .li- 
bertatea.ro, 27.06.2011), „Pasionat de munca sa, Iulian îngrijeşte 

caii ca pe propriii lui copii“ (www.adevarul.es, 22.03.2010), „Se 
certase cu propriul lui fiu“ (Pro TV, 22.09.2008). Corecte sunt 
structurile: „propriii angajaţi“, „propriii copii“, „propriul fiu“. 
Deseori, cele două greşeli apar împreună: „J. M., huiduit 
de proprii săi susţinători“ (www.jurnalul.ro, 11.10.2008), „A 
iubit băutura mai mult decât pe proprii ei copii“ (stirileprotv.ro, 
2009), „De multe ori, cu tinerii nu vorbeşte nimeni, nici chiar 
proprii lor părinţi“ (www.ziarullumina.ro, 9.07.2007). 


Alte grafii influențate de pronunțare 


Nu numai oscilaţia dintre -i sau -ii la finala unor cuvinte 
este influențată de pronunțare. În cele ce urmează, atragem 
atenţia asupra unor situaţii în care pronunțarea corectă poate 
corespunde unei forme grafice greşite sau situaţii în care pro- 
nunţarea greşită determină şi scrierea greşită a cuvântului. 


13. „M-am îndrăgostit de fata aceia de la balcon.“ (www.- 
versuri.ro) 


Ortografia actuală a limbii române are la bază principiul 
fonetic, conform căruia scriem cum pronunțăm. Acest principiu 
este cel mai important, dar nu e singurul de care ascultă orto- 
grafia românească (pentru principiile care guvernează ortografia 
românească — tradiţional-istoric, morfologic, sintactic, simbo- 
lic —, vezi Hristea (1981: 99-109)). 

Formele de feminin singular ale demonstrativului de de- 
părtare şi de identitate, care se scriu corect aceea şi aceeaşi, 
se pronunță, prin tradiţie, la fel ca formele de masculin plural, 
care se scriu aceia, aceiaşi: [azeia], [aceiaşi]. Greşeli ca aceea 
din titlu sau ca aceasta din exemplul „Alege-o pe aceia care 
ți se potriveşte cel mai bine“ (dieta-plus.blogspot.com, 2.06.2009) 
se explică tocmai prin faptul că unii scriu demonstrativul de 
depărtare feminin singular cum se pronunță. Pentru a diferenția 
însă forma de feminin singular de cea de masculin plural (cu 

silaba finală pronunțată identic) — aceia („băieţii aceia“) — este 
important să ştim că forma de feminin singular se scrie cu -ea, 
conform normei, iar forma de masculin plural se scrie cu -ia. 

Greşeala apare, cum am spus, şi în cazul pronumelui (şi al 
adjectivului pronominal) demonstrativ de identitate. Silaba 
finală a formelor de feminin singular la nominativ şi la acuzativ 
se scrie -eaşi („aceeaşi carte“), iar silaba finală a celor de mas- 
culin plural se scrie -iaşi („aceiaşi oameni“), deşi ambele cu- 
vinte se pronunţa la fel [a-ce-iaşi]; regula de scriere corectă nu 
s-a respectat în exemplele: „„Aceiaşi carte îndeamnă oamenii 
să aibă curajul de a se destănui“ (www.astronet.ro), „Pe aceiaşi 
bandă circulai?“ (Antena 1, 4.10.2011). 

Dacă la formele de nominativ şi de acuzativ feminin singular 
demonstrativul de depărtare şi de identitate se scriu cu -ea/-eaşi 
(aceea, aceeaşi), în schimb, la genitiv-dativ, aceste demonstra- 
tive se scriu cu -ia, respectiv cu -iași, în silaba finală: aceleia, 
aceleiaşi. Această scriere e justificată de faptul că segmentul 
-ei- din interiorul formelor aceleia, aceleiaşi e specific pronu- 
melui la feminin singular (vezi şi forme ca uneia, alteia), aşa 
cum sunt segmentele -ui- la masculin (unuia, altuia, aceluia, 
aceluiaşi) şi -or- la masculin şi feminin plural (unora, altora, 
acelora, aceloraşi). În exemplele următoare, în locul lui -ei-, apare 
grupul -ee-, greşeală explicabilă prin necunoaşterea regulii de 
scriere a demonstrativelor, dublată de dorinţa de a nu greşi (fe- 
nomen numit „hipercorectitudine““): „Nu ar fi rău dacă te-ai uita 
la anul maşinii aceleea“ (www.gmelub.ro, discuţii, 27.09.2008), 
„lacrimile uscate ale aceleeaşi fete“ (www.imaginelife.ro). 


14. „Toți au acelaş gând.“ (forum.softpedia.com, 30.07.2011) 


Nenotarea lui -i final după o consoană este, în general, o 
greşeală pe care o fac străinii atunci când învaţă limba română. 
Greşeala apare însă şi la unii vorbitori nativi de română. 

O posibilă explicaţie pentru producerea greşelii din titlu o 
reprezintă influența pronunțării asupra scrierii (în forma scrisă 
corect acelaşi, -i final este „şoptit““ — [atelaşi] —, nu este o vocală 

plină). Altă explicaţie ar putea fi aceea că -i final din forma 
demonstrativului de identitate acelaşi este interpretat greşit ca 
desinenţă de plural (după modelul unor substantive şi al unor 
adjective terminate la singular în -ș, iar la plural în -(ş)i: bebeluş 
— bebeluşi, pescăruş — pescăruşi, drăgălaş — drăgălaşi, golaş 
— golaşi), care n-ar trebui să apară în cazul unui cuvânt la sin- 
gular cum este acelaşi. În cazul demonstrativului de identitate, 
-şi este un segment final cuprins în toate formele, atât cele de 
singular, cât şi cele de plural: aceeași, aceleași, acelaşi, aceiași, 
acelorași ş.a. Opoziția singular — plural pe care o realizează 
demonstrativul este marcată în interiorul formelor lui, prin finala 
primului component variabil: acelaşi — aceiaşi, aceeaşi — aceleaşi. 

Segmentul final -şi se găseşte şi în forma altor cuvinte, cum 
sunt adjectivul pronominal de întărire la persoana a 3-a singular 
şi plural — însuşi, însăşi, înseşi, înşişi — sau adverbul totuşi. 
De altfel, şi în utilizarea acestor forme se poate întâlni greşeala 
menţionată: „Totuş nu e rău că ne mai aducem aminte“ (www 1.- 
jurnalul.ro, comentariu, 10.04.2010). 

Alteori, se înregistrează fenomenul invers: forme adjectivale 
scrise greşit la singular cu -și, în loc de -ș. Adăugarea lui -i în 
asemenea situații se poate explica prin confuzia dintre seg- 
mentul -şi din componența unor cuvinte ca acelea de mai sus 
şi gruparea disociabilă -ş + -i (unde -ş face parte din radical, 
iar -i este desinență de plural), favorizată de rostirea înmuiată 
a lui -ş, în vorbirea unor persoane, care le influenţează scrierea. 
Greşeala aceasta apare în exemplul: „Sunt un băiat drăgălaşi 
atâta timp cât nu sunt călcat pe bătături“ (full.ro.backend. 
netlog.com). 


15. „Cum să-mi creiez adresa de messenger?“ (teste-si-in- 
trebari.ro) 


Tot pronunţarea greşită influenţează scrierea incorectă a 
verbelor conjugate cu sufixul -ez- ataşat unui radical terminat 
în -e-, pentru că la neologisme e nu se pronunţă [ie] (cum se 
întâmplă, prin tradiţie, în cazul pronumelor eu [iey], el [iel], ei 

[iei], ele [iele]) şi al formelor verbale eşti [ieşti], este [ieste], 
e [ie] eram [ieram], erai [ierai], era [iera], erați [ieraţi], erau 
[ierau]). Sunt afectate de această greşeală verbe ca a agrea, a 
crea, a procrea, a (se) recrea la indicativ prezent şi la conjunctiv 
prezent. Pentru a elimina din scriere forme greşite precum cre- 
iez, agreiezi, procreiez, se recreiază ş.a., trebuie însuşită (sau 
conştientizată) regula de formare a prezentului indicativ şi con- 
junctiv, potrivit căreia se îndepărtează sufixul -a de infinitiv şi 
se ataşează la radicalul verbului sufixul -ez- (-eaz-). Prin urmare, 
corecte sunt formele creez, agreezi, procreez, se recreează. 

Scrierea greşită cu i, sub influenţa pronunțării greşite, apare 
şi în cazul altor forme din paradigma acestor verbe, care nu 
conțin sufixul -ez (-eaz-), ca în exemplele: „V-aţi angajat să 
creiați locuri de muncă în Mangalia“ (www.domnuleprimar.ro, 
16.04.2006), „Cine a creiat televizorul?“ (pe-gratis.com). Co- 
recte sunt deci formele: creați, creat. 

În scrierea acestor verbe, apare şi altă greşeală: „Fericirea 
crează dependenţă“ (alexutzasay.blogspot.com, 5.05.2011), 
„Observ că nu agrezi ideea unui centru de recuperare“ (www.de- 
pendenta.ro, forum, 4.05.2011), „Ai nevoie de un loc unde să 
te recrezi?“ (anetv.webs.com). Aceste forme verbale trebuie 
scrise cu doi e, pentru că primul e face parte din radical, iar 
celălalt, din sufixul -ez- (-eaz-); corect scrise (şi pronunţate!) 
sunt, aşadar, formele: creează [kre-ea-ză], agreezi [a-gre-ezi], 
recreezi [re-kre-ezi]. 

Scrierea cu doi e a aceloraşi verbe la persoana 1 plural in- 
dicativ prezent şi conjunctiv prezent este, de asemenea, greşită 
(creem, agreem, ne recreem). Corecte sunt formele: creăm, 
agreăm, ne recreăm, la fel ca verbele celelalte din aceeaşi clasă 
de conjugare: avansăm, lucrăm, vizităm. Tot greşită este şi for- 
ma -ind de sufix al gerunziului: creind, agreind, în loc de 
creând, agreând. 

În schimb, verbele neologice cu infinitivul în -a, al căror 
radical se termină în -i- (a bruia, a deraia, a graseia), se scriu 
(şi se pronunţă) cu -iez- (-iază) (bruiez, bruiază; deraiez, dera- 
iază, graseiez, graseiază), respectiv cu -iem, -iați, -iat (bru- 

iem, bruiaţi, bruiat; deraiem, deraiaţi, deraiat, graseiem, 
graseiaţi, graseiat), iar gerunziul cu -ind (bruind, deraind, 
graseind). 


Scrierea cu î saucuâ 


L-am auzit pe un cunoscut spunând că el „citeşte“ cu î din 
i, nu cu d din a. Gluma lui lingvistică exprima, desigur, neînţe- 
legerea şi neacceptarea regulii de scriere când cu î, când cu â, 
după ce fusese obişnuit, în anii de şcoală, să scrie mai simplu, 
doar cu î (exceptând cuvântul român şi cuvintele formate de 
la acesta: românaş, româneşte, românofil, neromânesc etc.). 
Este clar că scrierea şi cu î, şi cu â a creat complicaţii în or- 
tografia românească, guvernată, în primul rând, de principiul 
fonetic. Potrivit definiţiei date de Emanuel Vasiliu (1979: 19), 
„un sistem de scriere fonetic este un sistem în care fiecare sunet 
este denotat de o literă şi în care fiecare literă are totdeauna 
acelaşi sunet ca denotat“. Or, acest principiu nu este respectat, 
de vreme ce acelaşi sunet se scrie uneori cu Â, iar alteori, cu 
í. Pe de altă parte, scrierea cu â nu respectă consecvent nici 
principiul etimologic: „un sistem de scriere devine etimologic 
prin conservarea formei scrise a cuvintelor, în ciuda faptului 
că forma lor fonetică se modifică în timp“ (Vasiliu 1979: 17). 
Scrierea cu â ar putea fi justificată etimologic în cuvinte moş- 
tenite din latină precum câine (< lat. canis), lână (< lat. lana), 
pâine (< lat. panis), strâmb (< lat. pop. strambus) etc., însă nu 
şi în alte cuvinte de origine latină, precum râde (< lat. ridere), 
râpă (< lat. ripa), râu (< lat. rivus), strânge (< lat. stringere) 
sau vânt (< lat. ventus), fântână (< lat. fontana) etc. 

Atitudinea cunoscutului meu în raport cu scrierea unuia şi 
aceluiaşi sunet fie cu å, fie cu î nu e singulară. Constatăm cu 
toţii că, după nouăsprezece ani de la Hotărârea Academiei 
Române privind scrierea în anumite contexte cu â, iar în altele 
cu î, norma ortografică nu este general respectată. Unele edituri, 
ca şi anumite cotidiene practică scrierea numai cu f, la fel ca 

înainte de reforma ortografică din 1993. În şcoală însă, este 
obligatorie respectarea normei ortografice impuse de Academie 
(la examene, elevii sunt depunctaţi dacă nu scriu cu Â, respectiv 
î, după cum prevede regula). Importante lucrări, care constituie 
repere pentru manualele şcolare, cum sunt Dicționarul orto- 
grafic, ortoepic şi morfologic al limbii române (ediţia a Il-a, 
2005), Gramatica limbii române (2005 şi 2008) şi Gramatica 
de bază a limbii române (2010), apărute sub egida Academiei 
Române, sunt scrise în acord cu norma ortografică în vigoare. 
Chiar dacă reglementările stabilite acum aproape două decenii 
complică ortografia şi nu i-au convins pe unii, este necesar să 
le respectăm (aşa cum trebuie să respectăm orice normă), pentru 
că o scriere unitară este o dovadă de civilizație şi în plan 
lingvistic. Normele ortografice sunt, de fapt, convenţii grafice 
aparținând unui anumit stadiu din existenţa unei limbi. 


Înainte de ultima reformă ortografică, cea din 1993, conform normelor 
ortografice stabilite prin reforma anterioară, cea din 1953, se scria 
cu î în toate situațiile, iar printr-un amendament din 1965, se scriau 
cu â doar cuvântul român şi familia de cuvinte formată de la acesta. 
În ciuda reacţiilor lingviştilor (Mioara Avram, Valeria Guţu Romalo, 
Theodor Hristea şi alţii), consemnate în mai multe articole, care apărau 
principiul fonetic, prin Hotărârea Academiei Române din 17 februa- 
rie 1993 s-a impus revenirea la scrierea cu å în interiorul cuvintelor 
în anumite condiţii (o descriere a atmosferei create în jurul noii re- 
forme ortografice se găseşte în Stelian Dumistrăcel (1993)). Refor- 
ma ortografică din 1993 a impus, de asemenea, utilizarea formelor 
sunt, suntem, sunteți, în locul formelor sînt, sîntem, sînteți, reco- 
mandate prin reforma din 1953. Şi înainte de 1953 existaseră discuţii 
în legătură cu scrierea cu â, Ovid Densusianu, Nicolae Iorga, 
Alexandru Philippide şi revistele Contemporanul şi Viaţa românească 
pronunțându-se împotriva utilizării acestui semn grafic. Totuşi, scrie- 
rea cu d, considerată un argument pentru demonstrarea originii latine 
a multor cuvinte, s-a păstrat până în 1953 (Şuteu 1981: 92). 


Discutarea greşelii din titlul următor constituie un prilej pen- 
tru a indica regulile actuale de scriere cu â şi cu î. 

16. „Romanul «Cain şi Abel» este o poveste captivantă despre 
doi oameni de afaceri puternici şi neândurători.“ (www.librarie.net) 


Aşa cum se precizează în DOOM? (pp. XXIX şi XXXIII), 
sunetul [î] trebuie scris cu litera â în interiorul cuvintelor (ca 
în câine, lână, lângă) şi cu litera î la iniţială de cuvânt (împărți, 
încet, înger), la sfârşit de cuvânt (hotărî, uri, zăvori), dar şi în 
interiorul cuvintelor compuse, cu structură transparentă (bine- 
înțeles, nemaiîntâlnit) ori al derivatelor cu prefixe de la cuvinte 
care încep cu î (preîntâmpina, reîncălzire). 

În cazul numelor proprii de persoană, după cum se arată în 
DOOM? (p. XXXIV), regula nu este obligatorie, numele fiind 
scrise conform cu grafia din actele civile şi după cum doresc 
purtătorii lor. În schimb, în numele de localități se aplică norma 
scrierii cu d (cf. DIN, p. 479): Câmpulung, Râmnicu-Vâlcea, 
Târgu-Jiu, Târgu-Mureş, Târgu-Neamţ. 

Uneori, neglijându-se situaţiile când în interiorul cuvintelor 
se scrie cu î, şi nu cu Â, pentru că se ţine seama de structura 
lor internă, se scrie greşit cu â în loc de î. O astfel de neglijență 
explică greşeala din titlul de mai sus: cuvântul neîndurători 
este un derivat uşor analizabil, format cu prefixul negativ ne- 
de la îndurător, prin urmare trebuie scris cu î. 

Nici în exemplele următoare, care conţin derivate (cu prefixe 
adăugate la cuvinte care încep cu 7) sau compuse (în care cel 
de al doilea element începe cu 2), nu s-a respectat norma: 
„Doresc prin prezentul înscris să vă reâmprospătez memoria“ 
(www.hotnews.ro, comentariu, 20.01.2008), „Aş vrea să pre- 
ântâmpin o repetare a situaţiei, aşa că aş dori să fac toate anali- 
zele posibile (forum.desprecopii.com, 28.10.2006), „Bineânţeles, 
se vor naşte multe întrebări după lectură“ (www.impact-est.ro, 
1.11.2007), „Întrebarea era cu subânţeles“ (www.topexperti.ro, 
12.04.2011). Scrierea greşită cu â se găseşte chiar la loc de 
cinste, pe aripa stângă a Monumentului Ceferiştilor din zona 
Gării de Nord din Bucureşti, unde, pe o placă de marmură albă, 
stă gravat: „Slavă eroilor ceferişti ce s-au jertfit pentru apărarea 
României şi reântregirea neamului“ (în loc de reîntregirea). 

Greşeli se întâlnesc şi în cazul formelor verbului a fi în care 
apare sunetul [î] scris â: „Culmea ruşinii: Dacă în Europa 
sântem oricum ultimii, acum am ajuns şi de râsul... Africii!“ 
(www.bacau.info.ro, 28.03.2010), „Asistenţii maternali sânt la 
mare căutare [la Direcţia pentru Protecția Copilului |“ (www.to- 
readbjbraila.ro). În conformitate cu norma actuală, formele de 
prezent indicativ ale verbului a fi, la persoanele 1 sg. şi 3 pl., 
1 pl. şi 2 pl. sunt cele refăcute după latină, adică următoarele: 
sunt, suntem, Sunteţi. 


Scrierea cu sau fără cratimă 


Folosirea corectă a cratimei presupune, în multe situații, ana- 
liza gramaticală şi semantică a unei structuri. Greşelile derivă 
şi din faptul că uneori structurile se pronunţă la fel, dar se scriu 
diferit, avându-se în vedere statutul componentelor. Unele 
exemple pe care le vom discuta aici privesc confuzia, reflec- 
tată în plan grafic, dintre o formă verbală şi gruparea alcătuită 
dintr-un pronume formă neaccentuată şi verb. Alte exemple 
reprezintă cuvinte compuse ale căror elemente se scriu corect 
legate prin cratimă. 

Probleme speciale ridică şi scrierea cu sau fără cratimă în 
cazul împrumuturilor recente neadaptate cărora li se ataşează 
mărci flexionare (articole, desinenţe). 

În toate cazurile, pentru a evita utilizarea greşită a cratimei, 
se recomandă să se consulte DOOM?. 


17. „Lua-ţi o pauză!“ (www.realitatea.net, comentariu, 
14.08.2011) 


Greşeala din titlu sau cea din exemplul „Lăsa-și, domnule, 
să vadă cum e aici!“ (Antena 1, 11.03.2008) se explică prin fap- 
tul că se confundă desinenţa -fi, care indică persoana a 2-a plu- 
ral, cu forma neaccentuată a pronumelui de persoana a 2-a 
singular, la cazul dativ. 

În forma verbală din titlu, -fi este desinenţă, care se ataşează 
direct radicalului, spre deosebire de -¢i dintr-o imprecaţie pre- 
cum „Lua-ţi-ar Dumnezeu minţile!“ în care verbul este la modul 
condițional, iar -fi este pronume personal, nu desinență, fapt 
probat prin aceea că poate fi reluat (redundant) prin forma ac- 
centuată ție a pronumelui („„Lua-ţi-ar fie Dumnezeu mințile!“‘). 

Dacă greşeala din titlu ar putea fi explicată prin faptul că 
există în limbă şi secvenţa /ua-ți-ar, o greşeală precum î-ți, ca 
în exemplul „Nu te iubeşte, oricât de greu î-fi vine să crezi“ 
(www.tpu.ro, răspuns, 3.08.2011), nu are, în schimb, nicio 
justificare. / nu reprezintă un cuvânt al limbii române (în afara 
cazului „Î este o literă din alfabetul limbii române“). 

Probabil că teama de a greşi scriind legat anumite cuvinte 
este mai mare, la unii utilizatori ai limbii române, decât teama 
de a le scrie greşit dezlegat şi cu cratimă. În anii de şcoală, 
profesorii atrag frecvent atenția că pronumele neaccentuate — 
mi, ți, ne, le etc. — se scriu corect cu cratimă în multe situații, 
ca în exemplele: „Ti-a venit rândul“, „Plânsu-mi-te-ai“, „Prin- 
de-le!“ Segmentul -ți nu e însă întotdeauna pronume, el este 
şi desinență verbală, situaţie în care se scrie legat; unii îl scriu 
însă dezlegat, ca în construcțiile următoare, preluate dintr-un 
e-mail: „vă rog să îmi spune-ți“, „ştiu că sunte-ți ocupată“, 
„dacă reuşiţi să vă face-ți timp“. 

Asemenea greşeli sunt intolerabile. Pentru evitarea lor, este 
necesară analiza valorii gramaticale a cuvintelor: dacă valoarea 
lor este diferită (verb şi pronume), se scriu cu cratimă, iar dacă 
reprezintă o formă verbală, deci un singur cuvânt, se scriu legat. 
Aşadar, analizând componentele (radical verbal cu desinență 
sau verb şi pronume), putem utiliza corect, fără nicio teamă, 
construcții precum „Puneţi toți mâinile pe bancă!“, dar şi „Pu- 
ne-ți haina acolo şi aşază-te!“; „Scrieți corect!“, dar şi „Scrie-ți 
în agendă, ca să nu uiţi!“ 

18. „Îmi pare rău că nu sau căsătorit.“ (norapentrumama. 
kanald.ro, comentariu, 7.06.2011) 


O greşeală similară cu cea discutată anterior constă în 
scrierea fără cratimă a reflexivului s- urmat de un verb la modul 
indicativ, timpul perfectul compus, persoana a 3-a singular (s-a 
căsătorit) sau, ca în titlu, persoana a 3-a plural (s-au căsăto- 
rit). Gruparea s-au este omofonă (se pronunță la fel) cu con- 
juncția disjunctivă sau (ca în enunţul: „Doriţi cafeaua cu zahăr 
sau fără?“). 

Testul cel mai simplu, pe care suntem învăţaţi să-l aplicăm 
încă din primele clase de şcoală, pentru a evita greşeala de 
scriere a celor două secvenţe omofone, îl reprezintă posibilitatea 
substituirii lui sau prin ori, ambele elemente fiind conjuncţii 
disjunctive. Este evident că, în contextul dat în titlu, această 
posibilitate nu există: „Îmi pare rău că nu ori căsătorit“ este 
un enunţ agramatical. 

Lipsa unor cunoştinţe elementare de gramatică pentru înţe- 
legerea contextului (verb reflexiv sau conjuncţie disjunctivă) 
explică greşeli de tipul celei din titlu. 


19. „Proces verbal de recepţie“ (www.contabilitateafirmei.ro) 


Cuvintele compuse reprezintă grupări de elemente care dau 
naştere unor unităţi lexicale noi. Gradul de sudură formală şi 
semantică a cuvintelor compuse se reflectă şi în grafia lor. Astfel, 
compuse precum botgros, bunăvoință, deochi, fărădelege, unt- 
delemn au un grad avansat de sudură şi se scriu într-un cuvânt. 

Alte compuse sunt mai puţin sudate din punct de vedere 
gramatical şi semantic, fapt care este marcat grafic prin scrierea 
lor cu cratimă. În multe situaţii, atunci când elementele compu- 
selor sunt substantive şi adjective, gradul lor mai mic de sudură 
este dovedit de participarea la flexiune fie a ambelor componente, 
fie numai a primului, care îşi ataşează şi articolul hotărât: pro- 
cese-verbale, procesul-verbal, procesului-verbal; câine-lup, 
câini-lupi, câinele-lup; cuvânt-cheie, cuvinte-cheie, cuvântul-cheie. 

În clasa compuselor cu grad scăzut de sudură intră o serie 
de compuse noi, formate, în general, după model străin, ale 
căror elemente se leagă prin cratimă: acord-cadru, situa- 
ție-limită, cafea-filtru, actor-vedetă, emisiune-anchetă, ma- 
mă-surogat, oraş-stațiune. 

Printre numele compuse care se scriu cu cratimă, se găsesc 
şi compusele care denumesc plante: floarea-soarelui, gura-leului, 
ochiul-boului, regina-nopții, rochița-rândunicii etc. 


20. „Prim ministru al României“ (TVR 1, 24.03.2009) 


Multe substantive compuse care denumesc funcţii se scriu 
cu cratimă. O parte dintre acestea conțin două substantive, unul 
fiind adesea șef (economist-şef), altele sunt formate cu elementul 
prim invariabil (prim-ministru, prim-balerină, prim-solistă). 
Unele compuse care se scriu cu cratimă au o structură com- 
plexă, incluzând, la rândul lor, alt(e) compus(e), pentru a de- 
semna un grad profesional diferit: prim-vicepreşedinte, 
viceprim-ministru, prim-viceprim-ministru (în cele două exem- 
ple, vice este element de compunere ataşat direct, fără cratimă, 
substantivului sau componentului prim), redactor-şef adjunct. 


Conform DOOM, în compusele cu prim, se articulează al doilea 
element: prim-ministrul, prim-ministrului, prim-miniştrii. 


Frecvent, cratima este omisă nepermis în cazul compuselor 
desemnând funcţii, aşa cum se întâmplă şi în exemplele: „re- 
dactor şef“ (Pro TV, 21.09.2008), „inspector şef“ (TVR 2, 
15.03.2011), „comisar şef“ (TVR 1, 22.03.2009), „locotenent 
colonel“ (www .juridice.ro, 1.08.2011), „general colonel“ (www.- 
moficial.ro, 13.02.2008), „prim procuror“ (Pro TV, 2.03.2008), 
„prim vicepreşedinte“ (TVR 1, 21.03.2009). 

Cratima se omite de multe ori când substantivul compus 
este abreviat, însă, şi în acest caz, ea trebuie marcată. Greşeala 
aceasta apare în exemplele: „plt. maj.“ (Antena 1, 31.05.2011), 
„It. col.“ (Antena 1, 24.09.2010), „ing. şef (TVR 2, 5.03.2011). 

Spre deosebire de exemplele de mai sus, nu se scriu cu 
cratimă denumiri de funcţii conţinând adjective precum prin- 
cipal, general: comisar principal, director general, secretar 
general. 


21. „„Showul a fost puţin mai bun decât mă aşteptam.“ 
(www.ceimbracazi.ro, 27.08.2009) 


Potrivit reglementărilor ortografice din DOOM?, împrumu- 
turile a căror finală nu prezintă concordanţă între scriere şi 
pronunțare îşi ataşează articolul hotărât sau desinenţa de plu- 
ral prin cratimă: show-ul, show-uri; whisky-ul, whisky-uri; 
acquis-ul; Bruxelles-ul. 

În schimb, în cazul împrumuturilor care se termină în litere 
din alfabetul limbii române, pronunţate ca în limba română, 
se recomandă legarea fără cratimă a articolului hotărât sau a 
desinenţelor de plural: jobul, joburi; trendul, trenduri, judoul; 
boarduri. 

Împrumuturile care cunosc variante de scriere cu y final 
(neadaptate) sau cu i final (adaptate) îşi ataşează articolul şi 
desinenţa de plural în mod diferit: prin cratimă, cele neadaptate 
(derby-ul, derby-uri; penalty-ul, penalty-uri; rugby-ul); fără 
cratimă, cele care au la finală litera i (derbiul, derbiuri;, penal- 
tiul, penaltiuri, rugbiul). 

Recomandările din DOOM? sunt nerespectate în ambele sen- 
suri, scriindu-se cu cratimă când nu este necesar, ca în „Primă- 
vara vine cu job-uri“ (TVR 2, 29.03.2011), dar fără cratimă, 
acolo unde este indicată: „Violenţe înaintea derbyului Dinamo- 
Steaua (www.cotidianul.ro, 17.10.2010). 


Scrierea în unu, în două ori în mai multe cuvinte 


În funcţie de rolul gramatical pe care îl îndeplinesc, grupările 
pronunţate la fel se scriu legat sau separat. Vom discuta mai 
multe perechi de omofone, în scrierea cărora apar deseori greşeli 
dintre cele mai grave. 

22. „Multumesc încă odată!“ (www.diamonds.eu, 15.12.2010) 


Asocierea lui o cu substantivul dată dă naştere unor secvenţe 
omofone (care se pronunţă la fel) cu statut gramatical diferit: 
îmbinare liberă (scrisă în două cuvinte), adverb compus sudat 
(scris într-un cuvânt) sau numeral cardinal adverbial (scris în 
două cuvinte, deoarece are statut de locuţiune adverbială). 

Probleme de scriere nu ridică îmbinarea liberă a articolului 
o cu substantivul dată (ca în „Vom stabili o dată convenabilă 
pentru toţi“), ci numai secvențele cu valoare adverbială, care 
au două grafii. 

Aşa cum se indică în DOOM?, adverbul compus sudat este 
fie sinonim cu odinioară sau cândva („Odată iernile erau 
aspre“), fie are sensul „imediat, în sfârşit“ („Vino odată!“ 
„Odată terminată lucrarea, poţi pleca în vacanţă“). Conform 
DOOM?, acest adverb, scris într-un cuvânt, intră şi în structura 
unor locuţiuni: dintr-odată (locuţiune adverbială), odată cu 
(locuţiune prepoziţională), odată ce (locuţiune conjuncţională). 


> 


În DOOMI!, erau recomandate grafiile dintr-o dată, o dată ce, 
o dată cu. 


Prin urmare, sunt greşite următoarele enunţuri, care conţin 
adverbul compus sudat scris în două cuvinte: „O dată aveam 
şi eu sentimente ca ale tale“ (www.psihoterapie.net, 10.22. 
2009), „O dată plecată din România, nu mai puteam beneficia 
de alocaţie“ (www.romania-italia.info, forum, 19.08.2007), „Ce 
te faci când rămâi fără job dintr-o dată?“ (www.garbo.ro), 
„Când apetitul creşte o dată cu burtica“ (www.imidoresc- 
copii.ro). Corecte sunt formele: odată, dintr-odată, odată cu. 

Tot valoare adverbială, dar alt sens, are şi numeralul cardinal 
adverbial care, fiind locuţiune, se scrie în două cuvinte, aşa cum 
ar fi trebuit să fie scris şi în exemplul din titlu: „Mulţumesc 
încă o dată!“ Această locuțiune-numeral intră în serie cu de 
două ori, de trei ori etc., exprimând ideea de repetare. Scrierea 
sa greşită într-un singur cuvânt apare şi în exemplele: „Aş vrea 
să mai văd odată filmul «Tarzan»“ (www.cinemagia.ro, 

forum, 30.09.2010), „Ne vom aduna în inima oraşului, în Piaţa 
Operei, şi ne vom arăta odată în plus ataşamentul față de 
culorile noastre“ (druckeria.ro, 1.06.2011). Corect ar fi fost: 
„Aş vrea să mai văd o dată filmul «Tarzan» şi „Ne vom aduna 
în inima oraşului, în Piaţa Operei, şi ne vom arăta o dată în 
plus ataşamentul faţă de culorile noastre“. 

Nu trebuie confundată locuţiunea-numeral cardinal adverbial 
o dată cu adverbul odată „cândva, odinioară“, când depinde 
de un verb la un timp trecut. Prezenţa în acelaşi context a altui 
numeral cardinal adverbial sau intonația semnificativă sunt 
argumente pentru evitarea confuziei şi scrierea în două cuvinte: 
„M-ai întrebat o dată, nu de zece ori, ce planuri am“, „O dată 
[nu de multe ori] am mâncat fructe de mare“ (faţă de „M-ai 
întrebat odată [= cândva] ce planuri am“, „Odată [= cândva] 
am mâncat fructe de mare“). 


23. „Şi băieţii plâng câte o dată... este perfect adevărat.“ 
(www.bascalie.ro, forum, 23.09.2007) 


Probabil că un motiv de plâns pentru unii băieți (culţi) este 
scrierea greşită a adverbului câteodată din versul bine-cunos- 
cutului cântec „Şi băieţii plâng câteodată“. Într-un asemenea 
context, gruparea formată din cele trei elemente, câte, o şi dată, 
este sudată, având statut de adverb, cu sensul „uneori“. În alt 
context însă, când elementul câte are sens distributiv, gruparea 
se scrie separat, ca în: „Am stabilit câte o dată separată cu fie- 
care pentru a ne întâlni şi am reintrat pe forum“ (www.scribd. 
com, 4.03.2011). 

Formarea adverbului câteodată din gruparea omofonă câte 
o dată a avut ca efect pierderea sensului distributiv al com- 
ponentului câte, fapt care trebuie avut în vedere pentru a le 
diferenţia şi în scris. 


Spre deosebire de gruparea formată din elementele câte, o şi dată, 
care se scrie legat — câteodată — când are statut de adverb cu sensul 
„uneori“, gruparea ori de câte ori nu se scrie niciodată într-un singur 
cuvânt, aceasta având statut de locuţiune adverbială. De aceea, într-un 

exemplu precum „Oridecâteori vă certaţi sau aveţi discuţii, el spune 
că relaţia voastră se îndreaptă către final“ (www.garbo.ro, 19.08.2011) 
avem a face cu o greşeală de scriere. 


24. „Sper că ţi-am răspuns cât se poate de clar, dacă nu, 
mai încerc altădată.“ (www.solarnet.tv, comentariu, 9.12.2009) 


Gruparea adjectivului pronominal nehotărât altă cu sub- 
stantivul dată corespunde următoarelor trei unități omofone: 
adverbul altădată, locuţiunea adverbială altă dată şi îmbinarea 
liberă altă dată. 

Îmbinarea liberă altă dată (ca în „Doresc să stabilim o altă 
dată pentru examen“) nu pune probleme de scriere; confuzii 
se fac numai între adverb şi locuţiunea adverbială. 

Ca şi în cazul altor perechi omofone, adverbul şi locuţiunea 
adverbială formate cu elementele altă şi dată se diferenţiază 
prin sens. Astfel, pentru sensul „cândva, odinioară“ se folo- 
seşte adverbul compus sudat altădată, iar pentru sensul „în altă 
împrejurare“ sau „cândva în viitor“ se foloseşte locuţiunea ad- 
verbială altă dată, ale cărei elemente sunt, evident, nesudate. 
Dacă sunt clare aceste deosebiri, înțelegem de ce în exemplul 
din titlu trebuia să apară locuţiunea adverbială, scrisă în două 
cuvinte — altă dată —, iar în exemplul „Altă dată făceam atâtea 
lucruri, acum am senzaţia că se comprimă timpul“ (www.jur- 
nalul.ro, 15.04.2005) trebuia folosit adverbul altădată, scris 
într-un cuvânt. 


25. „Te-ai întrebat vre-odată ce se întâmplă în spatele came- 
rei de luat vederi?“ (www.cursuri-actorie.ro) 


Faţă de adverbele odată, câteodată, altădată discutate ante- 
rior, adverbul compus vreodată nu are pereche omofonă tot cu 
valoare de adverb, scrisă în două cuvinte. În ipostaza de adverb, 
acesta se scrie întotdeauna legat, nu cu cratimă, cum este scris, 
greşit, în titlu sau în exemplele următoare: „Eşti vre-odată 
pregătit?“ (alexandrescudaniela.com, 12.02.2010), „Nu cred că 

mi-a zis vre-odată să nu fumez“ (90revolution.wordpress.com, 
17.01.2011). 

Există, în schimb, o grupare omofonă liberă, formată din 
adverbul vreo şi substantivul dată, ale cărei componente se 
scriu, corect, separat: „Ştii vreo dată concretă sau e aproxi- 
mativ?“ (www.copilul.ro, forum, 22.03.2010) 


26. „Dar e plecat demult?“ (Kanal D, 4.10.2010) 


Şi în acest caz, trebuie făcută distincţia în scris dintre două 
secvențe omofone. Testul cel mai simplu pentru a evita greşeala 
de scriere a unei secvenţe care se pronunţă la fel cu alta îl 
reprezintă, aşa cum am văzut, posibilitatea substituţiei acesteia 
cu un sinonim. Astfel, dacă putem folosi în contextul dat în 
titlu un sinonim precum cândva, odinioară, atunci demult este 
adverb şi se scrie într-un cuvânt. Aplicarea testului însă infirmă 
această posibilitate, pentru că enunţul „Dar e plecat cândva/odi- 
nioarăY“ este un enunţ fără sens. În schimb, putem înlocui uni- 
tatea din titlu cu de multă vreme sau de mult timp, ceea ce este 
un indiciu pentru scrierea acesteia în două cuvinte: „Dar e plecat 
de multă vreme?“, „Dar e plecat de mult timp?“ Dacă testul ar 
fi fost utilizat, s-ar fi eliminat şi greşelile din exemplele: „N-am 
văzut demult aşa ceva... asemenea crăpături“ (Pro TV, 
20.05.2009), „Nu am mai mâncat demult pufuleți“ (www.pa- 
rinti.com, 4.03.2009). Verificarea scrierii corecte se poate face 
şi prin punerea întrebărilor: când? (răspuns: demult), respectiv 
de când? (răspuns: de mult). 

Diferenţele de scriere dintre de mult şi demult sunt rezultatul 
disocierii lor semantice. În momentul în care cele două compo- 
nente, în urma unui proces îndelungat de gramaticalizare, au 
căpătat un sens unitar nou, acestea s-au sudat în forma ad- 
verbului demult cu sensul „odinioară“. Alături de adverbul 
compus demult, s-a păstrat şi gruparea liberă de mult, tocmai 
datorită diferenţei de sens pe care o prezintă faţă de gruparea 
sudată. 

27. „Avem vecini care îşi aduc rudele dinafara oraşului ca 
să viziteze casa noastră.“ (Pro TV, 6.09.2008) 


Gruparea formată din elementele din şi afara din titlu are 
statut de locuţiune prepoziţională, prin urmare ea trebuie scrisă 
în două cuvinte. 

Pe lângă locuţiunea prepoziţională din afara, există adver- 
bul compus dinafară, care apare în locuţiunea adverbială pe 
dinafară: „Gardul este vopsit pe dinafară“ sau „A învăţat poezia 
pe dinafară“. Scrierea într-un cuvânt a adverbului, foarte ase- 
mănător ca formă, a putut influența scrierea greşită a locuţiunii 
prepoziţionale. 

Nu este exclus ca greşeala din titlu să fi apărut chiar ca 
reacţie la altă greşeală, întâlnită frecvent, care constă în scrierea 
adverbului din structura locuţiunii pe dinafară în două cuvinte 
(uneori, legate prin cratimă): „În Bucureşti, cinci mii cinci sute 
de copii au rămas pe din afară“ (listagradinite.ro), „Mereu am 
dat peste acelaşi personal incompetent, cu lecţia învățată pe din 
afară“ (www.urbaniulian.ro, 29.03.2011), „Costi era pe 
din-afară!“ (www.cancan.ro, comentariu, 18.04.2009). 


Forma locuţiunii prepoziţionale se distinge de adverbul cuprins în 
locuţiunea pe dinafară prin formantul lor final: a, în cazul locuţiunii 
prepoziţionale („din afara“), dar ă, în cazul adverbului („pe dina- 
fară“). Distincția caracterizează în română şi alte perechi constituite 
dintr-o prepoziţie (locuţiune prepoziţională) şi un adverb (locuţiune 
adverbială): împotriva vs împotrivă, în fața vs în faţă. 


O altă explicație pentru scrierea greşită a locuţiunii prepo- 
ziţionale din afara poate fi şi analogia cu prepoziţia dinăuntrul, 
scrisă într-un cuvânt: „Fericirea dinăuntrul nostru ne face mai 
frumoşi.“ 

Legată de greşeala discutată aici este probabil şi greşeala 
din exemplul următor: „Este un om... înafară de faptul că toată 
lumea ştie că a fost şi rămâne unul dintre cei mai mari com- 
pozitori ai acestei ţări, un om bun“ (Kanal D, 13.07.2011). Pre- 
poziţia în şi adverbul afară nu s-au sudat în nicio situaţie, 

scriindu-se în toate construcțiile separat: în afara („Nu a venit 
nimeni în afara ta“), în afară de („În afară de tine, nu a venit 
nimeni“), în afară („Stă aplecat în afară“). 

Desigur că şi cauze extralingvistice, precum neatenţia sau 
graba, pot contribui în mare măsură la scrierea greşită a gru- 
părilor conţinând adverbul afară, dintre care unele s-au sudat, 
şi altele nu. 


IV. Greşeli de punctuație 


Folosirea semnelor de punctuație se supune unor reguli care 
au în vedere rolurile lor, detaliate în lucrări normative. Prin 
semnele de punctuație, se marchează, pe de o parte, pauzele 
din vorbire şi intonaţia; pe de altă parte, se despart diversele 
unităţi sintactice pe baza raporturilor pe care le stabilesc. Pau- 
zele şi intonaţia nu sunt întotdeauna marcate prin virgulă, pentru 
că intervine adesea o regulă sintactică, de care trebuie să se 
țină seama în primul rând. De exemplu, între subiect şi predicat 
poate exista în vorbire o pauză, însă faptul că legătura dintre 
subiect şi predicat este foarte strânsă nu permite despărţirea 
celor două unități sintactice prin virgulă; pauza din vorbire poate 
fi marcată, în situaţii ca aceasta, eventual prin puncte de sus- 
pensie („Rudele lui... nu vor veni la nuntă“). În utilizarea sem- 
nelor de punctuație, trebuie avute în vedere, de asemenea, 
schimbarea topicii, reliefarea intenționată a unor componente 
ale enunțului, rolul lor expresiv. 

Lipsa semnelor de punctuație dintr-un text, ca şi folosirea 
lor fără logică, ar putea crea dificultăți în înţelegerea acestuia. 
Virgula, de exemplu, dezambiguizează sensurile următoarelor 
două enunţuri (Avram 1987 [1980]: 200): „Nu plâng[, ] pentru 
că mi-e frică“ (deci nu plâng) şi „Nu plâng pentru că mi-e 
frică“ (ci pentru că sunt bucuroasă — deci plâng). Tot în funcţie 
de absenţa ori de prezenţa virgulei, enunţurile „Ştiu că sunt 
deştept“ şi „Ştiu[,] că sunt deştept“ (Avram 1987 [1980]: 197) 
sunt interpretate diferit: primul conţine o completivă directă 

(echivalentă cu „Ştiu ceva despre mine“), iar celălalt, o circum- 
stanțială cauzală explicativă. 

În cele ce urmează, vom discuta mai multe greşeli care de- 
curg din necunoaşterea sau din nerespectarea regulilor de 
utilizare a virgulei, precum şi despre două semne de punctuație 
care au rolul de a marca o anumită intonaţie: semnul excla- 
mării şi semnul întrebării. 


Virgula 


Virgula are diverse roluri, de aceea este necesară în multe 
situaţii. O parte dintre exemplele pe care le vom discuta repre- 
zintă contexte în care virgula este cerută pentru a delimita unele 
unități sintactice, în virtutea caracteristicilor lor. Alteori, virgula 
nu trebuie pusă, pentru că relațiile dintre unităţile sintactice nu 
o permit. În unele contexte, folosirea virgulei respectă o con- 
venţie prevăzută doar în lucrările normative româneşti, nu şi 
în lucrările de acest gen din alte limbi. 


28. „Unde mergeţi doamnă?“ (Pro TV, 6.03.2008) 


Vocativul, ca şi interjecția adresativă, marcate printr-o in- 
tonaţie specială, aparţin discursului direct, dialogului, şi nu 
stabilesc relații sintactice cu ceilalți componenți ai enunţului 
(de aceea, nu au funcţie sintactică). Aceste caracteristici se 
corelează în plan grafic cu separarea prin virgulă de restul 
enunțului a vocativului şi a interjecției adresative. În situaţii 
ca „Ole, ole, mulțumim Rapidule!“ (Antena 1, 21.03.2008), 
„Dumnezeule nici nu-mi vine să cred!“ (Kanal D, 13.07.2011), 
„Băi ia mâna de pe mine!“ (Kanal D, 8.10.2010), nenotarea 
virgulei reprezintă o greşeală de punctuație; corect este „Ole, 
ole, mulțumim], ] Rapidule!“, „Dumnezeule[, |] nici nu-mi vine 
să cred!“, „Băi[,] ia mâna de pe mine 

Când vocativul sau interjecţia nu se află la începutul sau la 
sfârşitul enunţului, ele trebuie izolate prin două virgule, însă, 


qs 

de multe ori, se foloseşte numai o virgulă, ca în exemplele: „Dar 
deocamdată, domnule prim-ministru nu am avut senzaţia că 
această taxă a protejat vreun automobil“ (Antena 1, 21.03.2008) 
sau „Vorbeşte măi, nu te lăsa!“ (Pro TV, 19.03.2008). Scrise corect, 
enunţurile arată aşa: „Dar deocamdată, domnule prim-ministrul, ] 
nu am avut senzația că această taxă a protejat vreun automobil“ 
ŞI „Vorbeşte[,] măi, nu te lăsa!“ 


După vocativ, se poate pune şi semnul exclamării: „Maria[/] Nu mai 
alerga!“, „Dumnezeule[/] Nici nu-mi vine să cred!“ 


29. „Am un apartament în care nu stă nimeni dar sunt obligat 
să plătesc gunoiul.“ (www.evz.ro, 28.11.2010) 


Opoziția dintre două fragmente de enunţ legate printr-o 
conjuncţie adversativă se marchează grafic prin virgulă. În 
enunţul din titlu, cele două propoziţii, între care se stabileşte 
un raport de coodonare adversativă, trebuie să fie despărțite 
prin virgulă: „Am un apartament în care nu stă nimeni], ] dar 
sunt obligat să plătesc gunoiul.“ 

La fel ca dar, şi celelalte conjuncţii adversative — însă, ci, 
iar —, care stabilesc, în grade diferite, un raport opozitiv, trebuie 
precedate de virgulă. Acest semn de punctuație era necesar, prin 
urmare, şi în exemplele: „Vânzătorii de maşini ar negocia preţul 
însă nu au cu cine“ (www.time4news.ro, 8.02.2010), „Uneori 
e mai bine să nu spui unde a greşit ci să încerci să nu faci şi 
tu la fel“ (Antena 1, 1.09.2008), „Lucian e un tip tânăr iar eu 
a trebuit să mă mobilizez“ (Antena 1, 1.03.2008). Corect este 
„Vânzătorii de maşini ar negocia preţul[, ] însă nu au cu cine“, 
„Uneori e mai bine să nu spui unde a greşit|,] ci să încerci să 
nu faci şi tu la fel“, „Lucian e un tip tânăr[,] iar eu a trebuit 
să mă mobilizez“. 

În schimb, este incorect să se pună virgulă după conjuncţia 
adversativă (chiar dacă în vorbire se face o pauză), ca în 
exemplul: „Ar fi culmea absurdităţii, dar, nu m-aş mira s-o văd 
şi pe asta“ (www.clubchevrolet.ro, forum, 27.05.2011). Corect 

este „Ar fi culmea absurdităţii, dar nu m-aş mira s-o văd şi pe 
asta.“ Pauza din vorbire se poate, eventual, marca prin puncte 
de suspensie: „Ar fi culmea absurdităţii, dar[...] nu m-aş mira 
s-o văd şi pe asta.“ 

Se pune, de asemenea, virgulă înainte de conjuncţia şi, dacă 
semantic relaţia dintre membrii enunţului pe care îi leagă este 
de tip adversativ, nu copulativ: „L-am rugat să tacă], ] şi vorbeşte 
întruna.“ 

Chiar simpla juxtapunere poate reda raportul opozitiv dintre 
două componente ale enunţului, raport care se marchează grafic 
tot prin virgulă: „Începutul este optimist[,] sfârşitul este trist.“ 


30. „Și bolnavi şi chinuiţi!“ (Kanal D, 13.07. 2011) 


În română, între membrii unei relaţii de coordonare mar- 
cate prin elemente corelative se pune virgulă: „Și bolnavi[,] şi 
chinuiţi!““ Omiterea virgulei se constată şi în construcțiile urmă- 
toare, bazate pe o relaţie de coordonare stabilită de alte elemente 
corelative: „Sunt înzestrați atât cu calităţi cât şi cu celelalte 
lucruri“ (Pro TV, 21.09.2008), „Ori îşi dă demisia ori va fi 
demis“ (hunedoreanul. gandul.info, 22.03.2011). Corect: „Sunt 
înzestrați atât cu calități], ] cât şi cu celelalte lucruri“, „Ori îşi 
dă demisia[,] ori va fi demis“. 

La fel, virgula trebuie să apară înaintea celui de al doilea 
membru şi în cazul altor corelative: nici...|,] nici...; fie...[,] fie...; 
sau...|,] sau...; ba...[,] ba...; când...|,] când... ş.a. 

Nu numai în relația de coordonare corelativele impun 
separarea prin virgulă a termenilor implicaţi. Şi corelativele 
specializate pentru a marca relaţia de subordonare cer folosirea 
virgulei, pentru a separa componentul subordonat de regent: 
de aceea...|,] pentru că...; de aceea...],] ca să...; dacă...|,] 
atunci...; cu toate că...|,] totuşi/tot... ş.a.: „De aceea ţi-am cerut 
sfatul|, ] pentru că nu puteam să mă decid“, „Cu toate că l-am 
mustrat|, ] zor nu s-a supărat pe mine“. 

31. „La telefon Violeta din Bucureşti.“ (TVR 1, 26.05.2009) 


Virgula are uneori rolul de a marca absenţa predicatului: 
„La telefon [este] Violeta din Bucureşti.“ Semnalarea acestui 
fapt se face printr-o pauză în vorbire şi prin virgulă în scris: 
„La telefon[, ] Violeta din Bucureşti.“ 

Şi în exemplele următoare este o elipsă, de aceea e necesară 
prezenţa virgulei: „Madonna din nou pe drumuri“ (www.rfi.ro, 
10.02.2006), în loc de forma corectă „Madonna, |] din nou pe 
drumuri“; „Evazioniştii la control“ (TVR 2, 5.03.2011), în loc 
de „Evazioniştii|, ] la control“. 

În cazul unei relaţii de coordonare, elipsa predicatului se 
întâlneşte frecvent, iar aceasta se marchează prin virgulă. Prin 
urmare, în enunţurile: „Unii mă consideră altruistă, alţii egoistă“ 
(dashing-kiss.hi5.com), „Eu sunt Rac, şi iubitul meu Fecioară“ 
(ww.kudika.ro, 25.12.2011) trebuie pusă virgulă în locul predi- 
catului absent: „Unii mă consideră altruistă, alții[,] egoistă“, 
„Eu sunt Rac, şi iubitul meu[, ] Fecioară“. 


Elipsa poate fi marcată şi prin linie de pauză: „Madonna — din nou 
la Bucureşti.“ 


32. „G. M., directorul Regionalei CFR Bucureşti a fost de- 
mis.“ (Realitatea TV, 30.04.2011) 


Construcţia directorul Regionalei CFR Bucureşti are, în 
contextul dat în titlu, rol de apoziție, stabilind cu subiectul G M. 
o relaţie de echivalență. Acest tip de relaţie permite oricărui 
membru al ei să fie omis (situaţie în care, în absenţa subiectului, 
fosta apoziţie devine subiect), fără ca enunţul să sufere din punct 
de vedere gramatical: „G: M. a fost demis“ sau „Directorul Re- 
gionalei CFR Bucureşti a fost demis“. Aceste caracteristici sin- 
tactice şi semantice au ca reflex izolarea apoziţiei şi prozodic 
(prin pauze înaintea şi la sfârşitul ei), şi grafic (prin virgule): 
„G. M., directorul Regionalei CFR Bucureşti], | a fost demis.“ 

Din punct de vedere semantic, apoziţia aduce o explicaţie 
suplimentară, contribuind la identificarea componentului la care 

se raportează. Caracterul explicativ al apoziţiei poate fi „anun- 
tat“ prin cuvinte de tipul adică, respectiv, şi anume, înaintea 
cărora se pune virgulă: „Are un aparat bun, adică performant, 
care a costat destul de mult“, „G. M., respectiv directorul Regio- 
nalei CFR Bucureşti, a fost demis“, „Îşi petrece vara lucrând, 
şi anume scriind o carte“. 

În alte contexte, când apoziţia este de tip diferit, ca în exem- 
plul „A scris o lucrare despre Camil Petrescu, scriitor inter- 
belic“, numai aceasta este omisibilă, nu şi suportul ei, termenul 
pe care îl caracterizează, incluzându-l într-o categorie: e posibil 
un enunţ ca „A scris o lucrare despre Camil Petrescu“, dar nu 
se poate spune „A scris o lucrare despre scriitor interbelic“. 

Frecvent, se pune o singură virgulă pentru marcarea apozi- 
tiei, însă, când apoziţia nu reprezintă ultimul membru al enun- 
tului, ci este intercalată în enunţ, ea trebuie să fie nu numai 
precedată, ci şi urmată de virgulă. În exemplele următoare, 
pentru izolarea apoziţiei, era necesară şi a doua virgulă: „Fostul 
preşedinte al Comisiei Centrale a Arbitrilor, A. H. a criticat 
prestaţia avută de S. C. la partida Steaua-Victoria Brăneşti“ 
(www.sportlaminut.ro, 17.08.2010), „Dr. F. R., medic primar 
chirurg răspunde întrebărilor dumneavoastră“ (Kanal D, 
24.06.2010). Corect: „Fostul preşedinte al Comisiei Centrale 
a Arbitrilor, A. H.[,] a criticat prestaţia avută de S. C. la partida 
Steaua-—Victoria Brăneşti“ şi „Dr. F. R., medic primar chirure[, ] 
răspunde întrebărilor dumneavoastră“. 

În unele situaţii, izolarea prin virgule a celui de al doilea 
membru al relaţiei depinde de interpretarea care i se dă. Într-un 
enunţ ca „Preşedintele Jon Popescu a făcut o declaraţie şo- 
cantă“, constituentul Jon Popescu se separă obligatoriu prin 
virgule de restul enunțului numai dacă aduce o explicaţie su- 
plimentară, importantă pentru a înțelege despre cine este vorba 
în enunţ („Preşedintele, Jon Popescu, a făcut o declaraţie ṣo- 
cantă“), dar poate să nu fie despărțit prin virgule dacă se cunosc 
atât persoana, cât şi calitatea sa de preşedinte. 


Grafic, apoziția poate fi izolată şi prin paranteze culcate (linii de pauză, 
nu cratime): „Din cartea mea preferată — Insuportabila uşurătate a 


64 


fiinţei — am scos mai multe citate“; de asemenea, poate fi precedată 
de două puncte, după reorganizarea enunţului: „Am scos mai multe 
citate din cartea mea preferată: Insuportabila uşurătate a ființei.“ 


33. „Daţi-vă vă rugăm frumos într-o parte!“ (Antena 1, 
17.09.2010) 


O construcţie incidentă, cum este în titlu secvenţa vă rugăm 
frumos, se separă prin virgule de restul enunţului. Izolarea între 
virgule a unei asemenea construcţii indică faptul că aceasta se 
detaşează de celelalte componente ale enunţului, situându-se 
la alt nivel (pragmatic, discursiv), unde poate avea diverse 
roluri: „Daţi-vă[,] vă rugăm frumos, ] într-o parte!“ Construcţia 
incidentă întrerupe structura enunţului pentru a introduce un 
anumit punct de vedere („Nu au fost uşoare subiectele de la 
examen], ] şi spun asta pentru că le-am comparat cu subiectele 
date anul trecut|, ] dar le-am rezolvat“), o explicație suplimen- 
tară în legătură cu cele enunțate („Au trecut doi ani de când 
nu ne-am văzut, |] vreme în care ea a fost plecată la studiil, ] 
dar prietenia noastră nu a suferit“), pentru a indica reproducerea 
vorbirii directe („Nu doresc să fac nicio declarație[,] spuse 
vedetal, ] şi vă rog să nu-mi mai puneţi întrebări“). 

Construcţiile incidente, prin care locutorul face referire la 
actul enunţării, se izolează de restul enunţului, izolare care 
trebuie să fie marcată şi grafic prin virgulă: „Nu vreau să mai 
lucrez cu voil, ] ca să mă exprim direct“, „Să fii fericit|, ] pentru 
că nu mai am altceva de spus“, „Din fericire|, | accidentul nu 
a fost grav“. 


O construcţie incidentă poate fi separată grafic şi prin linii de pauză 
sau folosind parantezele: „Mă aşteptam la această reacție din partea 
Ioanei — o cunosc încă din copilărie —, dar nu puteam face nimic 
pentru ea“, „Mă aşteptam la această reacţie din partea Ioanei (o cunosc 
încă din copilărie), dar nu puteam face nimic pentru ea“. 

34. „Chiar dacă ar fi să-mi risc viaţa voi spune adevărul!“ 
(mediacauses.ro, 23.02.2010) 


O propoziţie circumstanțială are, în general, statut facultativ, 
fapt care se poate marca şi în plan grafic, prin separarea acesteia 
de regentă prin virgulă. Caracterul obligatoriu sau facultativ 
al virgulei depinde de tipul de circumstanţial, de topica acestuia, 
de legătura semantică stabilită cu regentul, de prezenţa în 
context a unui element corelativ. De fiecare dată, trebuie avute 
în vedere aceste criterii pentru a stabili dacă se pune virgulă 
între circumstanţial şi regent. În cele ce urmează, vom exempli- 
fica aplicarea fiecăruia dintre criteriile enunțate. 

Un tip de circumstanţială care se desparte, în general, prin 
virgulă de regentă este propoziţia concesivă, indiferent de to- 
pică. Prin urmare, în titlu trebuia notată virgula între propoziția 
circumstanţială concesivă şi regentă: „Chiar dacă ar fi să-mi 
risc viaţa[|, ]voi spune adevărul!“ Propoziția concesivă se separă 
prin virgulă de regentă şi dacă este postpusă acesteia: „Voi spune 
adevărul], ] chiar dacă ar fi să-mi risc viața!“ 

Circumstanţialele prin care se face referire la actul enunță- 
rii se despart, de asemenea, prin virgulă de regent. În exemplul: 
„Nu o să dau mai multe detalii despre jocuri, deoarece nu doresc 
să «inspir» pe alţii ca să zic aşa“ (www.roportal.ro, forum, 
29.01.2009), construcţia cu valoare metadiscursivă ca să zic 
aşa trebuia separată prin virgulă de restul enunţului: „Nu o să 
dau mai multe detalii despre jocuri, deoarece nu doresc să 
«inspir» pe alţii|, ] ca să zic aşa.“ 

În cazul altor circumstanţiale, separarea sau nesepararea lor 
prin virgulă de regent depinde de topica pe care acestea o au 
în raport cu regentul. Într-un enunţ cum este „Dacă mă anunti 
şi pe mine ţi-aş fi recunoscătoare!“ (www.miresici.ro, 2.04. 
2007), propoziţia circumstanţială condiţională trebuia să fie 
despărțită prin virgulă de regentă: „Dacă mă anunţi şi pe mine], ] 
ți-aş fi recunoscătoare!“ Virgula este însă facultativă dacă se 
schimbă topica: „Ti-aş fi recunoscătoare dacă mă anunţi şi pe 
mine.“ 

Alteori, apariţia virgulei este determinată de importanţa acor- 
dată de emiţător legăturii dintre circumstanțial şi regent. De 
exemplu, o circumstanțială de cauză se desparte, în general, 
prin virgulă de regentă („Era deprimat[,] pentru că nu avea 
ocupație“); însă, dacă legătura sa cu regentul este considerată 
strânsă din punct de vedere semantic, nu se mai pune virgulă: 
„Era deprimat pentru că nu avea ocupaţie.“ 

Prezenţa unui element corelativ al conectorului care intro- 
duce o circumstanţială impune, de asemenea, prezenţa virgulei: 
„De aceea te-am aşteptat|,] ca să îmi aduci ce mi-ai promis.“ 


Unele circumstanţiale sunt cerute în mod obligatoriu de regent: 
„Locuiesc departe“, „Cântăreşte cât n-ai crede“ (nu se poate spune 
numai „Locuiesc“, „„Cântăreşte“”). Datorită caracterului lor obligatoriu, 
aceste circumstanţiale nu se despart prin virgulă. 


35. „Mecanismele create în 1990, nu au făcut decât să con- 
serve conflictele îngheţate.“ (Antena 3, 1.09.2008) 


Regula că între subiect şi predicat nu punem virgulă o în- 
vățăm din şcoala primară. În general, această regulă se aplică 
fără greşeală când subiectul este exprimat printr-un singur 
cuvânt, ca în exemplul „Jon aleargă.“ Aplicarea regulii se ne- 
glijează deseori însă, când distanţa dintre substantivul-centru 
din grupul nominal cu funcţie sintactică de subiect (în exemplul 
din titlu, substantivul mecanismele, din grupul nominal meca- 
nismele create în 1990) şi predicat este mare. 

Greşeala poate apărea şi când subiectul este reprezentat de 
o propoziţie relativă, ca în enunţul „Cine e curios, poate să 
calculeze“ (raspunsuri.rol.ro, 13.08.2008); corect este: „Cine 
e curios poate să calculeze.“ Testul pe care îl putem utiliza 
pentru a elimina greşeala este înlocuirea propoziției cu un 
cuvânt: „Curiosul poate să calculeze.“ Apariţia greşită a virgulei 
între subiect şi predicat se explică prin faptul că între cele două 
unităţi ale enunțului se face frecvent o pauză în vorbire. 

Sunt şi situații excepționale, când între propoziţia cu rol de 
subiect şi predicat se pune virgulă, ca în exemplele: „Ce o fi|,] 

o fi“ sau „Că a fost vina lor[,] se ştia“. Virgula se explică, în 
astfel de situaţii, prin aceea că propoziţiile Ce o fi sau Că a 
fost vina lor cu rol de subiect sunt emfatice. Pentru obţinerea 
efectului emfatic, s-a schimbat topica obişnuită („O fi ce o fi“, 
respectiv „Se ştia că a fost vina lor“), iar acest lucru se mar- 
chează şi grafic prin virgulă. 

Exceptând situaţiile speciale în care între subiect şi predi- 
cat se pune virgulă, ne întrebăm de ce a apărut regula care pre- 
vede că între cele două componente ale enunţului (numite „părți 
principale de propoziţie“ în gramatica tradițională) nu se pune 
virgulă. Pentru aceasta, e important să înțelegem că semnele 
de punctuație marchează grafic anumite relații sintactice sau 
indică delimitarea unor unități sintactice (cuvinte, grupuri de 
cuvinte, propoziţii, fraze). 

Relaţia dintre subiect şi predicat este foarte strânsă, ceea 
ce se probează prin faptul că apariția subiectului depinde de 
capacitatea verbului de a se construi cu subiectul. În română, 
există verbe care nu acceptă subiect: verbele meteorologice 
(plouă, ninge) sau verbe precum a-i păsa (de), a-i arde (de), 
a i se lua (de). Pe de altă parte, subiectul impune verbului cu 
rol de predicat un anumit număr (Copilul citeşte vs Copiii ci- 
tesc), uneori şi un anumit gen (Romanul a fost citit de toți vs 
Nuvela a fost citită de toți) sau o anume persoană (Eu citesc 
vs Tu citeşti). Prin urmare, legătura puternică dintre subiect şi 
predicat nu permite utilizarea virgulei (chiar dacă apare o pauză 
în vorbire). La fel de strâns legat de verb este complementul 
direct, într-un exemplu precum „Citesc o carte“ şi, de aceea, 
între verbul regent citesc şi complementul direct o carte nu este 
permisă utilizarea virgulei. 

Este clar, după cele spuse până aici, că virgula nu trebuia 
să apară nici în exemplele următoare, conţinând un complement 
direct sau o propoziţie completivă directă: „Va învinge B., 
Poliţia Română?“ (OTV, 26.09.2010), „Am înţeles, că sunteți 
specialist“ (www.craiovaforum.ro, 12.02.2011). Corect: „Va în- 
vinge B. Poliţia Română?“, „Am înţeles că sunteți specialist“ 
(virgula este permisă în ultimul exemplu numai dacă enunţul 

are alt sens: „Am înţeles|, ] că (doar) sunteţi specialist“, „Am 
înțeles[, ] că (deoarece) sunteți specialist“). Schimbarea topicii, 
în condiţiile în care completiva directă este emfatizată, se co- 
relează în plan grafic cu despărţirea acesteia prin virgulă de 
regentă, ca în exemplul: „Că a fost vina lor, el ştia.“ 

Virgula se foloseşte însă dacă între predicat şi un component 
al enunţului strâns legat de el (subiect, complement direct, 
complement indirect etc.) există diverse tipuri de intercalări: 
„Fraţii tăi[,] mai tineri decât tine[, ] au alte preocupări“, „Beau, ] 
deşi nu e recomandati, ] trei cafele pe zi“, „Directorul le cere 
raportul[, ] în fiecare luni[,] angajaţilor săi“. 


36. „Căutăm distribuitori, magazine, showroomuri, etc.“ 
(ravtechconsulting.paginialbastre.ro) 


Ştim că, într-o enumerare, punem virgulă după fiecare ele- 
ment, exceptând penultimul element, dacă acesta e urmat de 
conjuncția copulativă şi: „Aici se repară televizoare, radiouri 
şi calculatoare.“ 

În limba română, într-o enumerare, nu punem virgulă între 
elementul final şi etc., aşa cum s-a pus, greşit, în exemplul din 
titlu. Erc. reprezintă abrevierea construcției latineşti et caetera, 
care înseamnă „şi alţii, şi altele“. Spre deosebire de română, 
în alte limbi (precum engleza şi franceza), normele ortografice 
nu interzic prezenţa virgulei înainte de etc. Contactul masiv, 
în epoca actuală, cu aceste limbi influenţează, desigur, scrie- 
rea în limba română; de aceea apare de multe ori virgula înainte 
de etc. 


Nemarcarea exclamării sau a întrebării 


Deosebirea dintre enunţurile asertive (prin care se afirmă 
sau se neagă ceva) şi alte tipuri de enunţ (exclamative, impera- 
tive, interogative) se evidențiază şi printr-o anumită intonaţie, 
redată grafic prin semne de punctuație caracteristice. Enunţul 

asertiv se marchează în scris prin punct la sfârşit, enunţurile 
exclamative şi imperative se marchează prin semnul exclamării, 
iar enunţul interogativ, prin semnul întrebării. 


37. „Dumnezeule. A fost cel mai îngrozitor lucru din viața 
mea.“ (Antena 1, 1.09.2008) 


În exemplul dat, se exprimă o emoție, de aceea după cuvân- 
tul Dumnezeule trebuia să fie pus semnul exclamării: „Dum- 
nezeule|!] A fost cel mai îngrozitor lucru din viaţa mea“ (sau 
virgulă după acest cuvânt şi semnul exclamării la sfârşitul 
enunţului: „Dumnezeule[, ] a fost cel mai îngrozitor lucru din 
viaţa mea[/]'*). 

La fel, în cazul enunţului imperativ „Să-i batem pe italieni“ 
(Kanal D, 30.09.2010) şi al enunţului exclamativ „Trăiască 
samba“ (TVR 2, 5.03.2011), reprezentând titlurile unor ştiri, 
era necesar, la sfârşitul lor, semnul exclamării: „Să-i batem pe 
italieni| /]“ şi „Trăiască samba[/]“ 


38. „Dar de ce ai acceptat să munceşti la ei, dacă te consideri 
aşa bun.“ (www.desprefirme.com, comentariu, 13.01.2012) 


Pentru marcarea interogaţiei, este obligatoriu semnul între- 
bării. Acesta trebuie pus şi la sfârşitul enunţului din titlu („Dar 
de ce ai acceptat să lucrezi la ei, dacă te consideri aşa bun[?]'”), 
şi la sfârşitul enunţului „Și caii se joacă, nu-i aşa“ (www.daily- 
motion.com, 17.02.2010), scris corect „Şi caii se joacă, nu-i 
aşa[?]“ 

Când enunţul interogativ este transpus în vorbire indirectă, 
la sfârşitul acestuia nu se pune semnul întrebării. Deci în exem- 
plul „Cineva ne-a întrebat de ce aducem hăinuţe numai pentru 
bebeluşi?“ (www.napati.ro, 13.10.2010), nu trebuie folosit sem- 
nul întrebării, ci punct: „Cineva ne-a întrebat de ce aducem 
hăinuţe numai pentru bebeluşi]. |“ Semnul întrebării este folosit 
corect în vorbirea directă: „Cineva ne-a întrebat: — De ce aduceţi 
hăinuţe numai pentru bebeluşi[?]“ 

V. Greşeli de morfologie 


Greşelile de morfologie sunt numeroase şi se manifestă 
diferit, în funcție de specificul claselor lexico-gramaticale (al 
părților de vorbire). Unele clase lexico-gramaticale (substan- 
tivul, adjectivul, pronumele, numeralul, verbul) prezintă fle- 
xiune în raport cu anumite categorii gramaticale (de exemplu, 
substantivul flexionează în raport cu numărul şi cazul; adjecti- 
vul, în raport cu genul, numărul şi cazul; verbul, în raport cu 
numărul, persoana, modul şi timpul ş.a.), iar alte clase (adver- 
bul, prepoziţia, conjuncţia şi interjecţia) sunt neflexibile, adică 
nu îşi modifică forma. 

O serie de greşeli nu privesc strict morfologia, ci şi sintaxa, 
cum sunt, bunăoară, cele care apar în exprimarea cazului (cate- 
gorie gramaticală ce depinde de contextul sintactic) sau în 
utilizarea verbelor impersonale. 

Pentru că pun probleme diferite, vom separa greşelile selec- 
tate (având în vedere frecvenţa şi gravitatea lor) după clasele 
lexico-gramaticale. Necunoaşterea noţiunilor de bază de mor- 
fologie (şi de sintaxă) se reflectă, după cum vom vedea, în folo- 
sirea incorectă a unor forme gramaticale sub diverse aspecte: 
structură (radical, sufixe gramaticale, desinențe), grafie, pro- 
nunţare, acord. 

Unele forme considerate nerecomandabile de norma actuală 
erau utilizate, aşa cum vom arăta, şi în perioadele anterioare 
de limbă, însă vechimea lor nu reprezintă un argument pentru 
a le accepta în prezent. 

Substantivul 


Vom aduce în discuție câteva greşeli care privesc marcarea 
numărului şi a cazului substantivului. La originea acestora, se 
găsesc mai multe cauze (exprimarea populară, hipercorecti- 
tudinea, necunoaşterea normei actuale etc.), pe care le vom 
descoperi şi discuta, desigur, în scopul de a le înţelege şi de a 
le elimina. 


Greşeli în exprimarea numărului 


Frecvent, în exprimarea numărului plural, desinențele alese 
nu sunt cele corecte. Chiar dacă în uz circulă două variante de 
plural, în cele mai multe situaţii, norma acceptă numai una (chi- 
tante, nu chitănți; chitare, nu chitări, hoteluri, nu hotele etc.). 

Alteori, din cauza necunoaşterii suficiente a gramaticii lim- 
bilor din care am împrumutat unele substantive, fie se marchează 
redundant forma de plural, şi ca în limba de origine (engleza), 
şi ca în română (snacksuri, în loc de snackuri), fenomen asupra 
căruia au atras atenţia Mioara Avram (1997: 17) şi Adriana 
Stoichiţoiu Ichim (2001: 99-100; 2006: 46-49), fie se produc 
confuzii între desinenţa de singular şi cea de plural, utilizându-se 
una în locul alteia (un paparazzi, în loc de un paparazzo). 


Desinenţe de plural greşite 


39. „Frigiderele şi aragazurile vor pierde statutul de vedetă 
a magazinelor de electrocasnice.“ (www.editiaspeciala.com, 
19.04.2006) 


În exemplul dat, trebuie utilizată desinenţa -e în locul 
desinenţei -uri pentru marcarea pluralului substantivului 
neutru aragaz. 


Pentru sensul „sobe“, cu care este folosit substantivul şi în exemplul 
din titlu, DOOM! indica, spre deosebire de DOOM?, pluralul aragazuri. 


Deseori ne confruntăm cu dileme de tipul: morminte sau 
mormânturi, hotele sau hoteluri, spitaluri sau spitale şi atunci, 

ca să nu scriem sau să spunem la nimereală, este recomandat 
să consultăm DOOM?, sursa cea mai la îndemână. 

Concurența pluralelor neutre în -uri şi în -e a fost discutată 
de Grigore Brâncuş într-un articol din 1978. Pe baza Dicţiona- 
rului explicativ al limbii române (DEX), ediţia 1975, lingvistul 
face o statistică, din care reiese că, din 4586 de substantive 
neutre neologice, 3061 au pluralul în -e, 1307 au pluralul în 
-uri, 57 prezintă forme duble de plural (în -e şi în -uri) şi 161 
(cele în -iu) au pluralul în -i. Materialul analizat l-a condus pe 
cercetător la concluzia că -uri este selectat, în general (sunt şi 
excepţii), de neutrele neologice cu radical monosilabic (blanc, 
burg, caz, corp, curs etc., excepţii: act, grad, test etc., care au 
pluralul în -e) sau terminat în vocală (antreu, decolteu, eseu 
etc.), precum şi de neologismele insuficient adaptate (corpus, 
epos, jeep, minus etc.), în timp ce -e apare la neutrele polisi- 
labice, îndeosebi la cele derivate cu sufixe (abonament, capsa- 
tor, documentar, inspectorat, organism etc.). Autorul citat 
semnalează că desinenţa -uri se extinde, întrucât are avantajul 
de a nu antrena alternanţe fonetice în radical, spre deosebire 
de -e (de comparat perechile microfon — microfoane, toponimic 
[toponimik] — toponimice |toponimite], catalog [katalog] — 
cataloage [kataloağe] cu semiton — semitonuri, atac — atacuri, 
aisberg — aisberguri). Tendinţa aceasta este confirmată şi de 
statistica realizată de Gabriela Pană Dindelegan (2002: 38-39) 
pe baza Dicţionarului de cuvinte recente (DCR), ediţia 1997, 
unde substantivele neutre recente (împrumutate sau formate în 
română) cunosc 92 de atestări în -uri şi 52 în -e. Această statis- 
tică evidenţiază, prin urmare, extinderea desinenței -uri în defa- 
voarea lui -e. 

În afara situaţiilor clare, în care se foloseşte pluralul neutru 
numai cu desinenţa -uri sau numai cu -e, există multe neutre 
care cunosc atât variante în -uri, cât şi variante în -e la plural: 
aragazuri — aragaze, aziluri — azile, chibrituri — chibrite, com- 
promisuri — compromise, mormânturi — morminte, niveluri — 
nivele, pardesiuri — pardesie, tuneluri — tunele etc. În cazul aces- 
tora, norma stabileşte care este forma literară sau dacă ambele 

variante sunt acceptate (în DOOM?, prima variantă, plasată îna- 
intea barei oblice, este cea preferată). Astfel, DOOM? recomandă 
formele aragaze, aziluri, chibrituri, compromisuri, morminte, 
pardesie, niveluri/nivele, tuneluri/tunele. 


Potrivit DOOM?, formele de plural niveluri şi nivele nu se diferenţiază 
semantic, fiind variante libere ale substantivului la singular nivel 
„înălțime, stadiu, treaptă“. Varianta de plural nivele este aceeaşi cu 
forma de plural a altui substantiv (considerat în DOOM! variantă a 
lui nivel): nivelă „instrument“. 


Uneori, formele diferite de plural corespund unor sensuri 
diferite: complex are pl. complexe pentru sensul „tendinţă de 
comportare“ şi pl. complexuri pentru sensul „construcție“; ra- 
port are pl. rapoarte pentru sensurile „relatare oficială; cât între 
două mărimi“ şi pl. raporturi pentru sensul „relaţie“; timbru 
are pl. timbre pentru sensul „imprimat“ şi pl. fimbruri pentru 
sensul „proprietate a unui sunet“. 


40. „Nu-ţi imaginezi ce emoţii am şi câte grijuri îmi fac!“ 
(www.parinti.com, 17.12.2006) 


Puţine substantive feminine au desinenţa -uri la plural, prin- 
tre ele numărându-se: a/ămuri, blănuri, cărnuri, certuri, lipsuri, 
mâncăruri, treburi, vremuri. 

Apariţia lui -uri la substantivele feminine a fost explicată 
ca extindere de la substantivele de genul neutru (Graur 1968: 
90-92). Substantivele feminine cu pluralul în -uri sunt consi- 
derate „în realitate o varietate de neutre plurale fără singular, 
grefate pe feminine singulare care n-au plural, iar uneori şi pe 
feminine sub forma pluralului“. Explicaţia lingvistului avea o 
bază semantică, anume că substantivele cu o astfel de marcă 
de plural desemnează „sorturi, plurale colective sau nume de 
substanţe continui“, prin urmare, ele ar reprezenta unităţi lexi- 
cale distincte de forma de singular. 


Prima formă de feminin plural în -uri (cărnuri) este înregistrată, după 
cum arată Constantin Frâncu (1982: 199-200), abia în 1620 (în manu- 

scrisul Alexandriei) şi nu diferea semantic de forma veche cărni. Mai 
târziu, în Biblia de la 1688, pluralul cărnuri începe să aibă şi sensul 
de „soiuri de carne“, ca în limba actuală. 


În legătură cu substantivele de genul feminin marcate la 
plural prin -uri, atragem atenția asupra mai multor aspecte, care 
privesc nu numai forma, ci şi sensul. 

În funcţie de sens, se disting, după Mioara Avram (2005 
[2003-2004]: 111-120), trei tipuri de utilizări ale desinenţei 
-uri în cazul substantivelor feminine: 

(a) când desinenţa -uri nu se corelează cu niciun sens special 
în raport cu singularul; 

(b) când desinenţa -uri marchează sensuri diferite de cele 
ale formei de singular; 

(c) când desinenţa -uri imprimă substantivului un sens 
depreciativ. 

Tipului (a) îi aparţin substantive precum ceartă — certuri, 
lipsă — lipsuri, treabă — treburi. Pentru că desinenţa -uri este 
rară la femininele din această categorie, apare uneori greşeala 
înlocuirii lui -uri printr-o altă desinenţă, ca în exemplul „Nouă 
ne trebuie două Zefi în casă“ (forum.desprecopii.com, 7.06.2005), 
unde, în locul formei /efi, trebuia folosită forma /efuri. 


În alte perioade ale limbii se folosea şi forma de plural Zefi. În secolul 
al XIX-lea, de pildă, se întâlnea pluralul /efi (bunăoară, la D. Golescu, 
Însemnare a călătoriii mele). 


Alteori, deşi rară, desinenţa -uri înlocuieşte desinenţa -i, 
greşeală ce apare în titlu: grijuri, în loc de griji. 

Unele feminine cunosc, pe lângă forma de plural în -uri, 
variante în -e sau în -i. Astfel, sunt indicate ca forme de plural 
în DOOM? atât forma vremuri, cât şi vremi. În cazul multor 
substantive, varianta în -e sau în -i este învechită față de cea 
în -uri (ierbi, trebi), şi deci nerecomandabilă. 

Tipul (b) caracterizează substantive nume de materie şi sub- 
stantive abstracte, care, în trecerea la plural, capătă alte sensuri. 
Astfel, numele de materie cu desinenţa -uri nu mai indică 
materia propriu-zisă, ci sorturi sau obiecte (alamă — alămuri 

„sorturi de alamă; obiecte făcute din alamă; instrumente muzi- 
cale de suflat din alamă“, mătase — mătăsuri „varietăţi de 
țesături din fibre de mătase“), iar substantivele abstracte utilizate 
la plural cunosc un grad mai mare sau mai mic de concretizare 
(favoare — favoruri „avantaje acordate cuiva“, scumpete — scum- 
peturi „lucruri preţioase, valoroase“). 

Dat fiind că -uri s-a specializat pentru a indica sorturi de 
materie, se constată că uneori forma în -uri dublează o formă 
mai veche, cu altă desinență de plural. Aşa se explică circulaţia 
variantelor vopsele şi vopseluri (ambele acceptate de DOOM?), 
catifele şi catifeluri (dintre care numai prima este înregistrată 
în DOOM?). 

În clasa (c), intră o serie de substantive abstracte care, în 
forma de plural, au un sens conotativ depreciativ. Unele dintre 
aceste forme sunt indicate şi în DOOM?, în variaţie cu altă formă 
de plural (politeți/politețuri), altele, cu o singură formă, în -uri 
(Punătăţuri, delicatețuri, străinătățuri, tandrețuri). Fiind mar- 
cate stilistic, aceste forme trebuie utilizate într-un context adec- 
vat. Dacă utilizarea cu intenție stilistică evidentă a unor astfel 
de forme de către ziarişti este acceptată, în schimb ele trebuie 
evitate în stilul înalt, unde sunt neadecvate. 


Pentru greşeala marcării prin -uri la genitiv-dativ a acestor substan- 
tive, vezi infra, 45. 


41. „Înainte mâncam câte două ciocolăți normale pe zi.“ 
(forum. getfit.ro, 9.01.2010) 


Substantivele de genul feminin au, în mod frecvent, la plural, 
una dintre desinenţele -e sau -i: case, fete; flori, uşi. Concu- 
renţa dintre cele două desinenţe este veche în limbă şi continuă 
să se manifeste şi astăzi. Astfel, multe substantive cunosc în 
limba actuală variante cu ambele desinenţe, însă norma impune 
cel mai adesea una singură, fie cu -i (coli, nu coale; plăpumi, 
nu plapume; sorți, nu soarte), fie cu -e (ciocolate, nu ciocolăți; 
comune, nu comuni; îngheţate, nu înghețăţi, pieţe, nu pieți). 

Mai rar, norma actuală acceptă ambele variante: căpșuni/căp- 
şune, coperți/coperte. 

Două tendinţe se manifestă, aşadar, în limba actuală: pe de 
o parte, folosirea desinenţei -i în locul lui -e, pe de altă parte, 
extinderea desinenţei -e. În concurenţa dintre cele două desinenţe, 
-i s-a impus cel mai adesea, eliminând variantele (învechite) cu 
-e: boli, nu boale; străzi, nu strade; şcoli, nu şcoale; roți, nu roate. 
În limba actuală însă, -i a ajuns să fie resimţit ca marcă populară 
de plural, de aceea a apărut, în paralel, tendinţa de înlocuire a 
acesteia cu -e, rezultând variante hipercorecte, neadmise de 
normă, ca în exemplele: „În Drobeta-Turnu-Severin, au fost 
anulate două garniture, iar întârzierile au fost de peste o sută 
douăzeci de minute“ (www.radioseverin.ro), „plimbări cu zră- 
surele trase de cai“ (Antena 1, 17.04.2009). Nici forma după- 
amieze nu este admisă de norma actuală: „Îşi petrec dimineţile, 
dar şi după-amiezele citind ziarele“ (Europa FM, 3.12.2007). 


Oscilaţia între cele două desinenţe a existat şi în perioadele anterioare 
ale limbii. În secolul al XIX-lea, de exemplu, se înregistrau variante 
ca şcoale — şcoli, boale — boli, lampe — lămpi etc. 


În DOOM, faţă de DOOM?, pentru substantivul după-amiază, erau 
indicate pluralul după-amieze şi genitiv-dativul după-amiezei. 


Greşeli similare apar în marcarea genitiv-dativului substan- 
tivelor feminine, atât la singular, cât şi la plural (dată fiind 
identitatea dintre formele de genitiv-dativ singular cu cele de 
plural, la toate cazurile): corect este „unei plăpumi“, „nişte/unor 
plăpumi“, nu „unei plapume“, „nişte/unor plapume“ (vezi 44). 


Desinenţe duble de plural 


42. „Dorinţa de a ciuguli câteva snacksuri în timp ce ne 
uităm la un film se poate transforma rapid în câteva kilograme 
în plus.“ (www.kudika.ro, 7.01.2009) 


Adăugarea desinenţei româneşti de plural -uri la forma de 
plural din engleză snacks nu este corectă în cazul substantivului 

snack (cu forma de singular preluată ca atare din engleză şi 
pentru care DOOM? indică pluralul snachuri). Se acceptă însă 
plurale precum comicsuri şi sticksuri, pentru că, în română, 
singularul acestor cuvinte a fost adaptat în forma comics, res- 
pectiv sticks (care, în engleză, sunt forme de plural). 

Conform DOOM?, marcarea dublă a pluralului se admite 
pentru unele anglicisme (o parte dintre ele, intrate prin filieră 
franceză) compuse cu subst. man „bărbat“ (pronunţat [men]) 
ca businessman, gentleman, yesman, care sunt în curs de adap- 
tare (Rădulescu Sala 2007: 179-184): la singular, acestea con- 
servă grafia şi pronunţarea din limba de origine, dar la forma 
de plural din engleză (-men) se adaugă şi desinenţa -i, specifică 
sistemului morfologic al limbii române (businessmeni, gentle- 
meni, yesmeni). Spre deosebire de acestea, în cazul cuvintelor 
sg. congresmen — pl. congresmeni, sg. recordmen — pl. record- 
meni, Sg. tenismen — pl. tenismeni, grafia formelor de singular 
a fost integral adaptată în română după pronunțare, pluralul lor 
formându-se, în mod firesc, cu desinenţa -i. 


În DOOMI, se recomandau formele semiadaptate de singular congres- 
man (cf. engl. Congressman), recordman (cf. fr. recordman), tenis- 
man (cf. fr. tennisman), cu pluralele congresmeni, recordmeni, 
tenismeni. 


Confundarea pluralului cu singularul 


43. „M. D. a luat un paparazzi de gât!“ (asport.ro, 26.02.2011) 


Substantivul, preluat din italiană, are forma de singular 
deosebită de cea de plural, marcată prin desinenţa -o, ca în limba 
de origine: paparazzo. Utilizarea pluralului (paparazzi) în locul 
singularului se explică, pe de o parte, prin faptul că desinenţa 
-o de singular este rară în română, aceasta apărând în cazul unor 
împrumuturi, din italiană (picolo), spaniolă (macho), germană 
(flamingo), iar, pe de altă parte, prin modelul unor substantive 
tot neologice, care nu cunosc decât forme cu -i (vocalic): 
confetti, graffiti, jacuzzi, mariachi, pecari, ravioli. 

Şi alte neologisme sunt utilizate invariabil greşit, cu forma 
de singular pentru cea de plural: „doi hamburger“ (www.9am.ro, 
2.12.2010), în loc de hamburgeri; „două pizza“ (www.adeva- 
rul.ro, 22.06.2011), în loc de pizze. În schimb, substantivul cola, 
cu formă identică de singular şi de plural, conform DOOM?, 
se întâlneşte şi cu pluralul nerecomandat cole, pentru sensul 
„sorturi, porţii de cola“: „două cole“ (liviualexa.ro, 12.09.2010). 


Greşeli în exprimarea cazurilor substantivului 


Vom analiza aici câteva greşeli care apar în exprimarea ca- 
zurilor genitiv şi dativ, pe de o parte, şi a cazului vocativ, pe 
de altă parte. 

Genitivul şi dativul au în română posibilitatea de a fi expri- 
mate fie sintetic, adică printr-o formă flexionară („Haina fetei 
este subțire“, „I-am dat fetei o bomboană“), fie analitic, cu 
ajutorul prepozițiilor a sau la, când termenul pe care îl precedă 
este invariabil sub aspectul cazului („Drumul s-a blocat din 
cauza a trei maşini“, „Datorită a doi prieteni am luat exame- 
nul“; „Dă atenţie la ceva neimportant“). 

Greşeli se înregistrează atât în exprimarea formei flexionare, 
prin folosirea unei terminații nepotrivite („miezul pâinei“, în 
loc de „miezul pâinii”), cât şi în exprimarea analitică. 

În puţine cazuri, în variaţie liberă, ambele modalităţi de redare 
a genitivului şi a dativului sunt permise, ca în: „cărțile a mulți 
copii“ şi „cărţile multor copii“, „datorită a numeroşi prieteni“ 
şi „datorită numeroşilor prieteni“. În afara acestor situaţii, de 
multe ori se alege greşit modalitatea analitică de exprimare a 
genitivului şi a dativului, deci cu ajutorul prepoziţiilor („Haina 
la fată este subțire“, „I-am dat la fată o bomboană“), în locul 
utilizării formei flexionare. 

Alteori, greşelile constau fie în redarea redundantă a relației 
cazuale, şi prin prepoziţie, şi prin forma flexionară de genitiv 
a determinantului substantivului („autoarea a multor romane“), 
fie în utilizarea invariabilă a substantivului („influența mass- 
media“). 

Confundarea prepoziţiei a cu al (a, ai, ale) din structura 
genitivului („membrii ai două partide“, în loc de „membrii a 
două partide“) sau confuzia dintre dativ şi genitivul cu a („dato- 
rită mamei şi a prietenilor“, în loc de „datorită mamei şi priete- 
nilor““) reprezintă, de asemenea, surse ale altor greşeli care se 
produc în exprimarea celor două cazuri. 

Şi în utilizarea vocativului, caz al adresării, frecvent în con- 
versaţia cotidiană, se înregistrează, cum vom vedea, forme 
nerecomandabile (de pildă, cele articulate: „Fata, ţi-a căzut 
portofelul!““, „Doamna, vă rog să mă înţelegeţi!“). 


Exprimarea sintetică (prin desinenţe) a genitiv-dativului 


44. „Printre frumuseţile grădinei, se numără zona ce imită 
labirintul cretan.“ (www.paradise.ro) 


Greşeli de tipul celei din titlu apar şi în exemplele: „un cam- 
pion al vioarei“ (Prima TV, 13.06.2010), „pe marginea groa- 
pei“ (Pro TV, 9.03.2011), „finalul «Săptămânei Modei» la 
Paris“ (Antena 1, 5.03.2008), „S-a mers greu din cauza ceței“ 
(Radio 21, 23.11.2007). 

Multe substantive de genul feminin au la genitiv şi la dativ 
desinenţa -e (la fel ca la plural), căreia i se poate ataşa, într-un 
context dat, articolul hotărât de genitiv cu forma -i: „cartea fetei“, 
„mănuşa mamei“, „acoperişul casei“, „sfârşitul vacanței“. Alte 
substantive de genul feminin au la genitiv o formă marcată prin 
desinenţa -i, formă care este aceeaşi cu cea de plural, la care se 
adaugă articolul hotărât -i: „frumuseţile grădinii“, „campion al 
viorii“, „marginea gropii“, „finalul săptămânii“, „din cauza ceții.“ 

Desinenţa -i de genitiv feminin singular, la care se adăugă 
-i când substantivul este articulat, este înlocuită adesea cu de- 
sinenţa -e, aceasta din urmă fiind considerată corectă, specifică 
femininului. Un test util pentru a elimina greşeala este să se 
compare forma de genitiv singular cu forma de plural (atunci 
când substantivul poate avea plural), pentru că desinenţele celor 
două forme sunt identice. Aşa cum nu se folosesc pluralele gră- 
dine, vioare, groape, săptămâne, cefe, tot aşa nu trebuie folosite 

nici genitivele la singular grădinei, vioarei, groapei, săptămâni, 
cefei. Bineînţeles, când nu suntem siguri nici asupra formei co- 
recte de plural a substantivului, atunci trebuie consultat DOOM?. 


O situaţie specială o au substantivele soră şi noră, care, la genitiv 
singular, ca şi la plural, prezintă terminația neregulată -ori, explica- 
bilă etimologic: surori, nurori. Formele sore(i), nore(i), care ar fi 
regulate, pentru că terminația -e(i) caracterizează o clasă largă de 
substantive feminine, nu sunt corecte: „Ce-i doreşti tu sorei tale?“ 
(Acasă TV, 23.10.2007), „Am să-ţi dau acelaşi sfat pe care l-am dat 
şi norei mele“ (ww.eva.ro, forum, 12.06.2005). Forma de genitiv sorei 
este corectă numai când se referă la sora medicală, nu şi când de- 
semnează gradul de rudenie. 


Oscilaţia dintre terminaţiile de genitiv singular -ei şi -ii apare şi în 
etapele anterioare ale limbii, însă limba literară a impus ulterior o 
singură formă. Variante precum cele întâlnite în texte din secolul al 
XIX-lea: „lumina lunei“ (D. Bolintineanu, Manoil), „menirea ome- 
nirei Şi a lumei“ (N. Bălcescu, Românii supt Mihai- Voievod Viteazul), 
„Însemnare a călătoriii mele“ (D. Golescu, Însemnare a călătoriii mele) 
nu mai sunt conforme cu norma actuală. 


45. „Am luat această decizie în urma unei certuri cu patronul 
clubului.“ (forum.fifaromania.net, 27.09.2010) 


O greşeală care priveşte exprimarea genitivului sau a dati- 
vului apare la unele substantive feminine cu pluralul în -uri: 
alamă — alămuri, lipsă — lipsuri, ceartă — certuri, treabă — 
treburi, vopsea — vopseluri (şi vopsele), vreme — vremuri (Şi 
vremi) etc. 

Desinenţa -uri se foloseşte numai la nominativ sau la acu- 
zativ plural. La genitiv şi la dativ singular, aceste substantive 
prezintă o altă desinenţă: -e, -i sau -le (unei alame / alamei, 
unei vremi / vremii, unei vopsele / vopselei). Prin faptul că 
nominativ-acuzativul plural diferă de genitiv-dativul singular, 
substantivele în -uri la plural se separă de celelalte substantive, 
care prezintă această identitate cazuală (nişte fete — unei fete, 
nişte porți — unei porți, nişte cafele — unei cafele). 

Prin analogie cu majoritatea membrilor clasei de substantive 
feminine, apare greşeala care constă în utilizarea formei de 
genitiv-dativ singular identice cu pluralul în -uri, ca în titlu, 
la care se pot adăuga exemplele: „Ce avantaje oferă utilizarea 
unei vopseluri siliconice?* (www.protectchemical.ro), „Pentru 
ca o iubire să poată să dureze în timp, ea nu trebuie să răspundă 
unei nevoi, unei lipsuri din viaţa ta“ (www.mayra.ro). Aşadar, 
în exemplele citate nu trebuia să se aplice regula conform căreia 
genitiv-dativul feminin singular este identic cu pluralul, formele 
corecte de genitiv-dativ ale substantivelor ceartă, vopsea, lipsă 
fiind certe(i), vopsele(i), lipse(i). 


Exprimarea invariabilă a genitiv-dativului 


46. „Influenţa mass-media asupra dezvoltării psihice a 


copilului tău“ (www.info-ghid.com) 


DOOM! impunea folosirea substantivului invariabil mass- 
media. Respectarea acestei norme se remarcă şi în titlu, şi în 
exemplul: „Douăsprezece mii de reprezentanți mass-media 
prezenți în capitala britanică vor transmite informaţii şi imagini 
de la cel mai aşteptat eveniment al anului“ (TVR 1, 29.04.2011). 

Spre deosebire de DOOM, în DOOM?, se indică, la genitiv- 
dativ, forma mass-mediei, cu terminația specifică substantivelor 
feminine cu flexiune regulată (casa — casei, primăria — pri- 
măriei). Astfel, potrivit normei actuale, putem spune „influenţa 
mass-mediei, „reprezentanţi ai mass-mediei“. 

Conform DOOM?, marcarea genitiv-dativului se face după 
forma substantivului colectiv cu sensul „presă“ (defectiv de 
plural), care este terminat în -a, acest fapt fiind consecința 
adaptării compusului (cu elemente latine, dar creat în engleză) 
la sistemul flexionar al substantivului românesc. 


Altă ezitare în utilizarea acestui substantiv colectiv apare în realiza- 
rea acordului cu predicatul (vezi 96). 


82 


Construcţii prepoziționale cu valoare de genitiv sau de dativ 


47. „A murit mama la soțul meu.“ (www.avocatix.ro, 
17.07.2011) 


Folosirea construcției cu prepoziţia la în locul genitivului 
flexionar într-un context ca acela din titlu este populară, deci 
nerecomandată de limba literară. În acord cu norma literară, 
genitivul substantivului din titlu trebuia redat cu ajutorul arti- 
colului hotărât: „mama soțului meu“. 

Genitivul poate fi marcat nu numai prin articol (care se 
ataşează adjectivului când acesta precedă substantivul: „mama 
primului/dragului meu soţ"), ci şi prin alt determinant antepus 
substantivului-centru de grup. În exemplul „Nu aş vrea să fiu 
în locul la această persoană“ (romania-inedit.3xforum.ro, 
11.09.2008), genitivul cerut de locuţiunea prepozițională în 
locul trebuia indicat prin forma de genitiv a adjectivului prono- 
minal demonstrativ antepus şi a substantivului regent: „Nu aş 
vrea să fiu în locul acestei persoane.“ 

Greşeala apare şi în structurile cu pronume (sau numeral 
cu valoare pronominală). În exemplele „Atunci trebuie să mă 
îngrijesc de hainele /a toți“ (forum.desprecopii.com, 20.07.2004) 
şi „Eu sunt împotriva la amândoi“ (OTV, 6.03.2011), în locul 
construcţiei prepoziţionale, trebuiau folosite formele flexionare 
de genitiv tuturor(a), respectiv amândurora. 


În limba veche, construcţiile cu prepoziţia la pentru exprimarea geni- 
tivului sunt mult mai rare decât cele conţinând aceeaşi prepoziţie 
pentru exprimarea dativului (vezi 48). 


48. „Le-am spus la copii care este planul şi toţi au fost de 
acord.“ (www.mesageruldevalcea.ro, 2.12.2010) 


Tot populară este folosirea construcției prepoziţionale cu 
la în locul dativului flexionar. În titlu, în locul grupării Ja copii, 
trebuia să apară dativul exprimat cu ajutorul articolului hotărât: 
copiilor. Folosirea prepoziţiei la se explică prin aceea că atât da- 
tivul, cât şi prepoziţia indică ţinta. Totuşi, aceasta nu e necesară 

când dativul se poate realiza sintetic, cu ajutorul articolului 
(ataşat substantivului sau adjectivului antepus) sau al altui de- 
terminant: „Le-am dat sfaturi prietenilor“, „Le-am dat sfaturi 
bunilor mei prieteni“; „Le-am dat sfaturi acestor prieteni“. Gre- 
şeala nu priveşte, evident, numai marcarea cazului dativ la 
substantiv. În exemplele următoare, pronumele, deşi aveau 
posibilitatea de a realiza flexionar dativul, apar însoţite de 
prepoziţia la: „Când am lucrat, nu am cerut la nimeni nimic“ 
(www.aradeni.ro, 20.12.2010), „Am spus la oricine voia să mă 
asculte“ (confruntadurerea.wordpress.com, 31.08.2008). Co- 
recte erau formele pronominale: nimănui, oricui. 

Prepoziţia a se utilizează corect pentru exprimarea relaţiei 
cazuale de dativ, reprezentând singura posibilitate, numai când 
termenul care precedă substantivul este invariabil sub aspectul 
cazului: „Le-am oferit la doi copii cărţi“, „A spus la toată lumea 
ce i s-a întâmplat“. 


Exprimarea dativului cu /a se întâlnea şi în limba veche: „Scris-am 
la giupânul“ (Documente şi însemnări româneşti din secolul al 
XVI-lea), „Fistu spuse la împăratu ce e de Pavelu“ (Codicele Voro- 
nețean). 


Exprimarea redundantă a genitivului 


49. „lată aici câteva date orientative despre un produs care, 
în câţiva ani, va fi în casele a multor români.“ (www.viera.ro) 


Genitivul evidenţiat în titlu trebuia marcat numai prin forma 
fiexionară a determinantului multor; corect este „casele multor 
români“. Greşeala se explică prin contaminarea cu construcția 
sinonimă „casele a mulți români“ unde, în locul formei cazuale 
de genitiv multor, apare prepoziția a urmată de determinantul 
mulți folosit invariabil (cu forma sa de nominativ-acuzativ). 

Construcţia cu prepoziţia a pentru a reda sensul cazului 
genitiv se foloseşte obligatoriu când avem a face cu un cuvânt 
invariabil sub aspectul cazului (care nu are formă flexionară 
de genitiv-dativ), cum este întotdeauna numeralul cardinal: „re- 
prezentanţii a douăzeci de state“. Tot invariabile sunt şi unele 

adjective ca ditamai sau pronume precum ceva ori nimic ŞI, 
de aceea, în prezenţa lor se apelează la construcția analitică 
cu prepoziţia a pentru exprimarea relaţiei de genitiv: „anvelo- 
parea a ditamai blocul“, „comunicarea a ceva (ori a nimic) 
important“. În schimb, când avem a face cu termeni cu sens 
cantitativ (ca şi numeralul), dar care sunt variabili (au formă 
de genitiv-dativ diferită de cea de nominativ-acuzativ), precum 
mulți, multe, multor, puţini, puţine, puţinor; destui, destule, 
destulor; câţiva, câteva, câtorva, genitivul se poate reda fie 
flexionar („reprezentanţii multor state“, „anveloparea câtorva 
blocuri“), fie, mai puţin frecvent, se poate utiliza construcția 
analitică realizată cu prepoziţia a + forma de nominativ-acuzativ 
a cuvintelor respective („reprezentanţii a multe state“, „anvelo- 
parea a câteva blocuri“), cele două modalităţi sinonime nu 
trebuie însă folosite împreună. 

În toate exemplele de mai sus, conţinând termeni invariabili 
şi variabili, regentul genitivului este articulat cu articol hotărât, 
iar genitivul se află în imediata lui vecinătate (reluăm aici numai 
exemplele: „reprezentanţii a douăzeci de state“; „reprezentanţii 
multor state“, „reprezentanţii a multe state“). O ezitare în ex- 
primarea genitivului apare când substantivul precedat de un 
termen cantitativ variabil de tipul celor de mai sus are ca regent 
un substantiv care este articulat hotărât şi neurmat imediat de 
genitiv sau un substantiv care nu este articulat hotărât. Există, 
şi în aceste situații, două posibilități de redare a relaţiei cazuale: 
prin structura de genitiv care conţine elementul a („atracția 
turistică a multor români“, „autoare a multor studii“) sau cu 
ajutorul prepoziției a („atracţia turistică a mulți români“, „au- 
toare a multe studii“). Ezitarea în exprimarea genitivului cu a 
urmat de forma variabilă a cantitativului (a multor) sau cu a 
urmat de forma invariabilă a cantitativului (a multe) apare din 
cauza faptului că elementul component al genitivului a (care 
se acordă cu regentul substantival de genul feminin, numărul 
singular) este identic cu prepoziţia a. De teama de a nu marca 
redundant genitivul (şi prin prepoziție, şi prin forma cantitati- 
vului, cum s-a întâmplat în titlu), mulți preferă construcția cu 

prepoziţie: „atracția turistică a mulți români“, „(o renumită) 
autoare a multe studii“. Însă, în situații ca acestea, sunt corecte 
ambele variante (a multe/mulți, a multor), numai interpretarea 
lui a fiind diferită: prepoziţie când este urmat de forma de no- 
minativ-acuzativ multe/mulți, respectiv component din structura 
genitivului într-o construcție de tip a multor + substantiv. Că 
nu sunt greşite construcţiile „atracţia turistică a multor români“, 
„autoare a multor studii“, o dovedeşte posibilitatea de înlocu- 
ire a determinantului cu formă de genitiv multor cu articolul 
nehotărât la genitiv unor: „atracţia turistică a unor români“, 
„autoare a unor studii“. Spre deosebire de aceste construcții, 
următoarea este greşită: „Am o părere foarte proastă despre 
acest medic şi este, de fapt, părerea a multor pacienţi“ (www.ca- 
binet-stomatologic.com, comentariu, 2.04.2011), în loc de 
„părerea multor pacienți“ sau „părerea a mulți pacienţi“. Când 
substantivul regent este articulat hotărât (părerea), genitivul cu 
al, a, ai, ale nu poate apărea în imediata sa vecinătate, ci apare 
numai dacă după substantiv mai este cel puţin un cuvânt („pă- 
rerea cunoscută a multor pacienţi“). 

Tot confuzia dintre prepoziţie şi componentul a al genitivului 
îi determină pe unii să evite, considerând că este greşit, genitivul 
exprimat cu ajutorul lui a şi al unui determinant cu desinenţă 
specifică (a multor + substantiv) când acesta se află în relaţie 
de coordonare cu alt genitiv exprimat anterior: „plecarea co- 
piilor şi a multor profesori“, „plecarea copiilor sau a multor 
profesori“. Ambele construcţii sunt corecte, pentru că, în coor- 
donare, prin elementul al (a, ai, ale) se reia centrul grupului 
nominal (în exemplele date, plecarea), dovadă că se realizează 
acordul acestuia cu substantivul substituit: „plecarea copiilor 
şi a multor profesori“, dar „proiectul copiilor şi al multor pro- 
fesori“. Pe lângă aceste construcţii, sunt corecte şi cele cu 
prepoziția a: „plecarea copiilor şi a mulți profesori“, „plecarea 
copiilor sau a mulți profesori“. Exprimarea genitivului şi cu 
a, şi prin desinenţă este greşită, aşa cum am arătat, numai când 
acesta urmează imediat unui substantiv articulat hotărât: „ple- 
carea a multor profesori“, în loc de „plecarea multor profesori“ 
sau „plecarea a mulți profesori“. 

Al (a, ai, ale) este analizat în gramatica tradiţională ca articol posesiv 
sau genitival, iar în Gramatica limbii române (GALR 2005/2008) 
şi în Gramatica de bază a limbii române (GBLR 2010), în funcţie 
de context, ca marcă a genitivului (doi elevi ai Mariei), pronume 
semiindependent (Ai Mariei sunt premianți) ori formant în structura 
numeralului ordinal (al doilea, a doua). 


Confundarea prepoziţiei a cu al, a, ai, ale 
din structura genitivului 


50. „Trebuie să ne reamintim că Romeo şi Julieta erau mem- 
brii ai două familii care se urau cu patimă.“ (www.crestin- 
ortodox.ro, 12.10.2007) 


În enunţul din titlu, primul component al grupului sintactic 
două familii, care ar trebui să fie pus în cazul genitiv, este un 
numeral cardinal, deci un cuvânt invariabil, care nu are formă 
distinctă pentru genitiv; de aceea, pentru exprimarea relaţiei de 
genitiv, se apelează la construcţia analitică formată din prepoziția 
a + numeral. În consecință, corect e să se spună „membrii a două 
familii“ (sau „membri a două familii“, dacă sensul exprimat prin 
substantivul membri este nedefinit). În locul prepoziţiei a, care 
trebuie utilizată în această situație, s-a folosit — greşit — forma 
de masculin plural (ai) a componentului din structura genitivului. 

De ce s-a produs această greşeală? În primul rând, pentru 
că cele două cuvinte — a şi ai — au forme asemănătoare. În al 
doilea rând, pentru că atât al (a, ai, ale), cât şi a ajută la 
exprimarea genitivului, dar nu în acelaşi context. Prima condiție 
— esenţială — este aceea ca termenul precedat de al, a, ai, ale 
să fie un cuvânt variabil, adică un cuvânt a cărui formă de geni- 
tiv-dativ este diferită de forma de nominativ-acuzativ (cerință 
pe care numeralul cardinal două, cuvânt invariabil, nu o înde- 
plineşte). Utilizarea elementului al (a, ai, ale) cere însă şi alte 
condiţii. Astfel, acesta apare doar când genitivul nu are ca regent 
un substantiv articulat cu articolul hotărât („nişte membri ai 
familiilor“, dar nu „membrii ai familiilor“) sau când nu se ata- 
şează direct regentului articulat cu articolul hotărât („membrii 

respectabili ai familiilor“). În structurile cu elementul al (a, 
ai, ale), forma acestuia trebuie să se acorde în gen şi în număr 
cu substantivul regent (în ultimele exemple, regentul membri(i) 
este masculin plural, prin urmare elementul din structura geni- 
tivului are forma de masculin plural ai). 


În fazele anterioare ale limbii, genitivul cu al (a, ai, ale) se utiliza 
şi după substantive articulate cu articol hotărât: „moşiia a baronului 
Brukental“ (D. Golescu, Însemnare a călătoriii mele), „piaţa a sfân- 
tului Ștefan“ (ibid.). 


O situație specială se înregistrează când primul component 
al grupului sintactic care trebuie să apară în genitiv este un 
cantitativ variabil (ca mulți, puțini, câțiva, numeros), compatibil 
cu ambele construcţii: „membri ai multor familii“, „membri 
a multe familii“. Când însă regentul este articulat cu articol 
hotărât (neurmat de niciun subordonat), este exclus al (a, ai, 
ale), singurele posibilităţi fiind utilizarea formei flexionare de 
genitiv a cantitativului sau utilizarea prepoziţiei a + cantitativul 
la forma de nominativ-acuzativ: „membrii multor familii“, 
„membrii a multe familii“ (vezi şi 49). 

La baza producerii unei greşeli ca aceea din titlu, se poate 
afla fenomenul de hipercorectitudine. Pentru că deseori se utili- 
zează, invariabil, a din structura genitivului (în loc de al, ai, 
ale), chiar şi în situațiile în care acesta trebuie să se acorde cu 
un substantiv exprimat de regulă anterior, unii au „grijă“ să facă 
acordul şi în contexte în care statutul acestui element este, de 
fapt, diferit (prepoziţie, nu component antepus al genitivului), 
nepermiţând acordul. 


Confundarea dativului cu genitivul 


51. „Au trecut deja nouă ani, şi încă mai am puterea să mă 
lupt, datorită medicamentelor şi a susținerii pe care o am din 
partea părinţilor şi a prietenilor.“ (www.vreausastiu.ro) 


Prepoziţiile şi locuţiunile prepoziționale contra, împotriva, 
înaintea, în fața, în jurul etc., care conţin un segment final iden- 
tic cu articolul hotărât, se construiesc cu genitivul („împotriva 

tuturor“) sau cu posesivul („în jurul meu“). În coordonare, aces- 
tea cer ca, înaintea celui de al doilea element, similar, să apară 
al sau a (care „ţine locul“ prepoziției sau al locuţiunii prepozi- 
tionale), ca în secvenţa din titlu „din partea părinţilor şi a 
prietenilor“ sau ca în exemplele: „impotriva fumatului şi a alco- 
olului“, „în jurul său şi al familiei sale“, „în fața mea şi a ta“. 

În schimb, prepoziţiile datorită, mulțumită, graţie şi adver- 
bele conform, contrar, aidoma se construiesc cu dativul şi nu 
cer prezenţa lui al sau a lui a înaintea celui de al doilea termen 
al coordonării. Abaterea de la această regulă este ilustrată în 
titlu, ca şi în exemplele: „execuţie conform proiectului şi a caie- 
tului de sarcini“ (www.kudika.ro, 12.05.2009), „Sunt ceea ce 
sunt mulțumită familiei şi a educației care a început acolo“ 
(blog.valugi.ro, 10.09.2007); formulările corecte sunt: „datorită 
medicamentelor şi susținerii“, „conform proiectului şi caietului 
de sarcini“, „mulțumită familiei şi educaţiei“. 

Identitatea dintre forma flexionară de genitiv şi cea de dativ 
favorizează apariţia acestei greşeli. 


Exprimarea vocativului 
52. „Bună, fetele!“ (www.utilecopii.ro, 18.03.2010) 


Vocativul, cazul adresării, are în română mai multe posibi- 
lităţi de exprimare, dintre care unele sunt literare, iar altele, 
neliterare. De pildă, sunt conforme cu norma limbii literare 
formele identice cu nominativul ale substantivelor proprii şi 
ale unor substantive comune (Mihai!, loana!; mamă!, doam- 
nă!), formele cu desinenţa -e/-ule la singular, la substantivele 
masculine comune şi la unele proprii (băiete!, doctore!, loane!; 
băiatule!, domnule!, Radule!) şi formele cu -lor la plural, la 
substantivele comune, ambele genuri (băieților!, fetelor!). 

Unele forme de vocativ, cum sunt cele cu desinenţa -o pentru 
substantive feminine şi pentru câteva substantive masculine 
terminate în -a (fato!, Mario!, Mirceo!) sau cele cu desinenţa 
-e ori -ă pentru unele substantive proprii feminine (Marie!, 
Ană!), sunt popular-colocviale. 

Formele articulate de nominativ, de tipul băiatul, băieții, 
fata, fetele, pronunţate cu intonaţia specifică vocativului, sunt 
nerecomandabile. Deci e greşit spus (fără intenția stilistică de 
a fi familiar în exprimare) „Bună, ferele!“, ca în titlul acestui 
articol; corect ar fi fost: „Bună, fetelor!“ Fac excepţie situa- 
tiile în care substantivul este centrul unui grup nominal: „băieţii 
mei dragi!“, „fata mamei!“ 

În adresarea directă politicoasă, sunt recomandate de normă 
formulele „doamnă directoare“, „domnişoară profesoară“, 
„domnule ministru“ etc. 


Adjectivul 


În limba română, cele mai multe adjective au în flexiune 
patru forme, marcate prin desinenţe diferite pentru a indica 
genul, numărul şi cazul (acru, acră, acri, acre). Alte adjective 
au însă în flexiune trei (roşu, roşie, roşii), două (mare, mari) 
sau o singură formă (gri). 

În utilizarea adjectivului, ca termen subordonat care trebuie 
să se acorde cu substantivul regent în gen, număr şi caz, se 
înregistrează greşeli care privesc acordul (vezi infra, VI) şi/sau 
marcarea desinenţială a formelor. 

În această secţiune, vom discuta greşelile care apar din cauza 
folosirii unor desinenţe neadecvate la pluralul câtorva adjective. 


53. „Bună dimineaţa, dragele mele!“ (Prima TV, 12.04.2009) 


Adjectivul drag are în flexiune, potrivit normei morfologice 
actuale, doar trei forme, forma de feminin plural fiind aceeaşi 
cu cea de masculin plural: „dragi colegi“, „dragi colege“. Ten- 
dinţa în utilizarea adjectivului drag este de a diferenţia femi- 
ninul plural de masculin, atunci când este antepus substantivului 
regent sau când adjectivul este substantivizat. Se foloseşte astfel 
femininul plural marcat incorect prin desinenţa -e în construcții 
precum: „dragele mele colege“, în loc de „dragile mele colege“; 
„Dragelor, ascultaţi-mă!““, în loc de „Dragilor, ascultați-mă!“ 

Faptul că în postpunere apare forma cu desinenţa -i pentru 
feminin plural („colege dragi“, nu „colege drage“) arată că ad- 
jectivul are, într-adevăr, trei forme (drag, dragă şi dragi). Deci 
forma corectă de feminin plural este dragi, atât în situația în 
care adjectivul stă înaintea substantivului regent şi preia artico- 
lul („dragile colege“), cât şi atunci când este substantivizat 
(„dragile mele“). 


54. „O singură victorie, în ultimile cinci partide“ (Naţional 
TV, 3.12.2007) 


Spre deosebire de adjectivul drag, adjectivul ultim, care are 
patru forme flexionare (ultim, ultimă, ultimi, ultime), se folo- 
seşte adesea la feminin plural sau la neutru plural cu desinenţa 
-i (de la masculin plural): „ultimile cinci partide“, „ultimile 
rânduri“, în loc de „ultimele cinci partide“, „ultimele rânduri“. 

Greşeala apare când adjectivul, în condiţiile în care este an- 
tepus substantivului, preia articolul hotărât al acestuia (compară 
„Guvernul a oferit soluții ultime“ cu „Guvernul a oferit ultimele 
soluţii“). 

Folosirea la feminin sau la neutru plural a formei ultimile 
are o explicaţie fonetică: vocala i aflată în vecinătate influen- 
țează vocala următoare e, care se transformă în i (ultimele — 
ultimile). Fenomenul fonetic care se produce în această situaţie 
se numeşte asimilare. 


55. „C. A. are calităţi intrinseci.“ (www.libertatea.ro, comen- 
tariu, 9.03.2010) 


Într-un context ca acesta, forma de feminin a adjectivului 
trebuie să aibă nu desinenţa -i, ca la masculin, ci desinenţa -e: 
„calități intrinsece“. Faptul că nu se disting după gen formele 
de plural încadrează adjectivul intrinsec în clasa de flexiune 
cu trei forme; or, acest adjectiv prezintă patru forme flexionare: 
intrinsec, intrinsecă, intrinseci şi intrinsece. 

Greşeala nu se explică prin asimilare vocalică de felul formei 
ultimile discutate mai sus, ci e vorba, în această situaţie, de 
„regularizarea“ adjectivului intrinsec după modelul adjectivului 
sec, cu trei forme, dintre care cea de plural este comună genu- 
rilor masculin şi feminin: sec, seacă, seci. 


Verbul 


Pentru că morfologia verbului este complexă, şi greşelile 
care apar în utilizarea lui sunt numeroase şi de mai multe tipuri. 
În această secțiune, greşelile selectate le vom împărţi în patru 
grupuri mari, care au în vedere: exprimarea categoriilor de mod, 
timp, persoană, număr, trecerea verbelor dintr-o conjugare în 
alta; utilizarea mărcii de reflexiv; comportamentul verbelor 
impersonale. 

Unele greşeli discutate aici privesc grafia, pronunțarea sau 
sintaxa verbului. Am decis să le cuprindem în capitolul de mor- 
fologie, şi nu în alte capitole, dedicate grafiei, pronunțării sau 
sintaxei, pe de o parte, întrucât acestea sunt explicabile cel mai 
adesea morfologic (prin confuzii, analogii cu alte forme din 
paradigma verbală etc.), iar uneori au chiar implicații morfolo- 
gice (vezi, bunăoară, schimbarea locului accentului în trecerea 
unui verb dintr-o conjugare în alta: batem vs bătem, faceți vs 
făceţi), pe de altă parte, pentru a grupa mai multe greşeli care 
apar în flexiunea verbală. 

Notele istorice care însoțesc multe dintre comentariile pe 
marginea greşelilor selectate aduc informaţii despre evoluţia unor 
forme verbale sau a unor utilizări ori despre oscilația dintre 
variante; ele nu au însă rolul de a încuraja exprimarea necon- 
formă cu norma actuală. Ca de fiecare dată, aceste incursiuni 
istorice sunt făcute numai cu scopul de a atrage atenţia asupra 
dinamicii limbii şi de a oferi o idee despre felul în care norma 
a impus o formă sau alta, acordând importanță mai mare uneori 
criteriului morfologic, iar alteori criteriului etimologic sau uzului. 

Greşeli în exprimarea modului, a timpului, a persoanei 
şi a numărului 


O serie de greşeli apar în folosirea sufixelor gramaticale şi 
a desinenţelor care se ataşează radicalului verbal. Aceste com- 
ponente ale formei verbale au un rol gramatical important: 
sufixele indică modul şi timpul, atunci când forma verbală cu- 
noaşte şi categoria de timp (citesc, citit; lucrez, lucrând), iar 
desinenţele, persoana şi numărul (citeşti, citeşte; lucrezi, lu- 
crează). În flexiunea unor verbe, acestea fie nu sunt marcate 
(copii, în loc de copiez), fie sunt marcate incorect (să aibe, în 
loc de să aibă), fie sunt marcate inutil (eu ajunseserăm, în loc 
de eu ajunsesem). 

Alte greşeli privesc forma radicalului (vroiam, în loc de 
voiam) sau forma auxiliarului (de exemplu, să fii venit, în loc 
de să fi venit). 


Indicativul prezent şi conjunctivul prezent 


56. „Cum aş putea să copii de la colega de bancă?“ (www. 
tpu.ro, 13.05.2011) 


În exemplul din titlu, în care verbul a copia este la con- 
junctiv prezent, ca şi în exemplul „Cel mai uşor copii cu tele- 
fonul“ (www.adevarul.ro, 31.01.2010), unde acelaşi verb este 
la indicativ prezent, trebuie folosite formele cu sufixul -ez-: să 
copiez, copiezi. Nu numai în utilizarea verbului a copia apare 
această greşeală, ci şi la alte verbe terminate în -a la infinitiv. 

Verbele cu sufixul -a de infinitiv se împart în două clase, 
în funcţie de prezența sau de absenţa sufixului -ez- la prezentul 
indicativ şi conjunctiv. Astfel, verbe ca a ateriza, a avansa, a 
desena, a divorța, a lansa, a lucra se conjugă cu sufixul -ez- 
(aterizez, avansez etc.), iar verbe ca a căuta, a cânta, a îndopa, 
a lăuda, a pleca, a zbura se conjugă fără sufixul -ez- (caut, cânt 
etc.). Dacă în cazul verbelor enumerate nu apar ezitări în ceea 
ce priveşte utilizarea sau neutilizarea acestui sufix (nu spune 
nimeni aferiz, avans etc. sau căutez, cântez etc.), în multe alte 
situaţii pot apărea ezitări în alegerea unei forme sau a alteia. 

lată câteva exemple prin care putem să testăm dacă ştim să 
utilizăm varianta corectă: aderă — aderează, excedă — excedează, 
ignoră — ignorează, înfiripă — înfiripează, palpită — palpitează, 
perturbă — perturbează, prelevă — prelevează, resuscită — 
resuscitează. Verificând cu ajutorul DOOM?, constatăm că, din 
perechile date, sunt corecte doar variantele: aderă, excedează, 
ignoră, înfiripă, palpită, perturbă, prelevă, resuscitează. 

În limba actuală, clasa verbelor cu sufixul -ez- este foarte 
productivă. Datele statistice dovedesc acest lucru: conform 
DOOM?, din 138 de verbe neologice cu sufixul de infinitiv -a, 
135 se conjugă cu acest sufix, şi numai 3 se conjugă fără sufix 
(Dragomirescu 2009: 222). 


Oscilaţiile dintre subclasa verbelor cu sufixul -ez- şi cea a verbelor 
fără sufixul -ez- sunt vechi în limbă, iar multe dintre cele atestate în 
limba veche nu se mai manifestă în limba actuală. În secolele al 
XVI-lea-al XVII-lea, sunt atestate forme aparținând ambelor tipuri 
de conjugare pentru verbe precum a se apropia, a se asemăna, a cer- 
ceta, a cugeta, a curma, a cuvânta, a depărta, a împreuna, a împru- 
muta, a înceta, a lucra, a lumina, a tămâia, a turbura etc. (Zamfir 
2005: 293-327). Forma lucru se mai înregistrează şi astăzi în Ardeal, 
în timp ce în restul țării şi în limba literară se foloseşte forma lucrez. 


Unele verbe, după cum prezintă sau nu în conjugare sufixul 
-ez-, se deosebesc semantic: acord [atenție] şi acord [predicatul 
cu subiectul], dar acordez [un instrument muzical]; manifest 
[interes] „arăt“, dar manifestez [pentru pace] „particip la o mani- 
festaţie““; ordon [subalternilor] „dau un ordin“, dar ordonez [lu- 
crurile în cameră] „pun ordine“; însemnez „aplic un semn de 
recunoaştere“ sau „notez prin scris sau alte semne“, dar înseam- 
nă „are o anumită semnificaţie“ (Dindelegan 1987: 81-82). 


57. „Dacă chiar copiează omul ceva, măcar să pună sursa, 
este mai frumos aşa.“ (www.add-at-work.com, 9.01.2010) 


In utilizarea verbului a copia, se mai poate înregistra o gre- 
şeală, de data aceasta în utilizarea formei cu sufix. La indicativ 
prezent, persoana a 3-a sg. şi pl., forma corectă a verbului a 

copia este copiază, nu copiează. Greşeala se produce din cauza 
faptului că, în cazul celor mai multe verbe de acelaşi tip, apare 
în structura sufixului alternanţa vocalică e/ea la persoana a 3-a 
(vezi aterizez vs aterizează, desenez vs desenează, lucrez vs 
lucrează). Şi în flexiunea verbului a copia se produce alter- 
nanţa e/ea, dar, din cauza lui -i- din radical, aceasta suferă o 
modificare fonetică (|kopiează] > [kopiiază] > [kopiază]). Ace- 
eaşi greşeală poate apărea în cazul verbelor a aprecia, a detalia, 
a sublinia (corect: apreciază, detaliază, subliniază). 


58. „Bănui că aşa a fost politica.“ (Realitatea TV, 30.06.2011) 


Verbele terminate la infinitiv în -i se încadrează în două 
clase: unele se conjugă la indicativ prezent şi la conjunctiv pre- 
zent cu sufixul -esc- (-eşt-), celelalte, fără acest sufix. 

Multe verbe cunosc în uz variante cu sau fără sufixul -esc-: 
bănuie şi bănuieşte, cheltuie şi cheltuieşte, chinuie şi chinu- 
ieşte, dezvăluie şi dezvăluieşte, îngăduie şi îngăduieşte, sfo- 
răie şi sforăieşte, stăruie şi stăruieşte, tăinuie şi tăinuieşte, 
revizuie şi revizuieşte etc. Dintre variantele date, DOOM? le re- 
comandă uneori pe cele fără -esc- (dezvăluie, îngăduie, sforăie, 
stăruie), alteori pe cele cu -esc- (bănuiește, revizuieşte, tăinu- 
ieşte), iar în unele cazuri acceptă ambele forme (chinuie şi 
chinuieşte, cheltuie şi cheltuieşte). Sufixul apare la formele de 
pers. 1 sg., 2 sg., 3 sg. şi pl. şi prezintă alternanţa sc/şt când 
este urmat de una dintre desinenţele -i sau -e: eu bănuiesc, tu 
bănuieşti, el bănuieşte, ei bănuiesc. 


Oscilaţia dintre formele fără sufixul -esc- şi cele cu -esc- nu este nouă 
în limbă. Asemenea oscilații au existat în toată istoria limbii. În 
secolele al XVI-lea-al XVII-lea, se întâlneau ambele forme în cazul 
unor verbe ca a despărți, a împărți, a învălui, a luci, a pipăi, a răpi, 
a simți, a slobozi, a străluci, a suferi, a trebui (Zamfir 2005: 334-356). 


Foarte rar, verbele cu -i la infinitiv au sensuri diferite, în 
funcţie de prezenţa sau de absenţa sufixului -esc-; conform 
DOOM?, îndoiesc „dublez“ şi mă îndoiesc „ezit“, dar îndoi „îm- 
păturesc, încovoi“; mântuie (pop.) „termină“, dar mântuie şi 

ze, 


mântuieşte „izbăveşte; vindecă“; ticăie „face tic-tac“, dar tică- 
ieşte (pop.) „lucrează încet“. E puţin probabil însă ca vorbitorii 
să diferenţieze semantic cele două forme verbale din fiecare 
pereche menţionată şi să le utilizeze ca atare. 


59. „Ar fi trebuit să aibe urme la gât.“ (OTV, 17.05.2011) 


Verbul a avea are la conjunctiv prezent forma literară să 
aibă şi câteva variante populare, neacceptate de normă: să aibe, 
să aive, să aivă. Aceste variante conţin o desinenţă nepotrivită 
(să aibe) şi/sau un radical cu formă incorectă (să aive, să aivă). 

De ce verbul a avea trebuie să aibă la conjunctiv prezent, pers. 
a 3-a sg. şi pl., desinenţa -ă, şi nu -e, ca în exemplul-titlu? Pentru 
a răspunde la această întrebare, este necesar să comparăm, pe de 
o parte, conjunctivul cu indicativul şi, pe de altă parte, verbul a 
avea cu alte verbe terminate la infinitiv în -ea sau în -a. 

Formele de conjunctiv prezent sunt identice cu cele de indi- 
cativ prezent, la care se ataşează să. Singurele forme diferite de 
cele de indicativ prezent apar, indiferent de clasa de conjugare, 
la pers. a 3-a sg. şi pl. Astfel, dacă la indicativ prezent, forma 
de pers. 3 sg. are desinenţa -e, la conjunctiv prezent aceasta are 
desinenţa -ă, iar dacă forma de pers. a 3-a sg. are la indicativ 
prezent desinenţa -ă, la conjunctiv prezent apare desinenţa -e. 
În plus, la conjunctiv prezent, pers. a 3-a sg. şi pl. sunt întotdeauna 
identice. A se compara paradigmele: 


A CÂNTA A TĂCEA 
Pers. şi nr. Indicativ Conjunctiv Indicativ Conjunctiv 
prezent prezent prezent prezent 
l sg. cânt să cânt tac să tac 
2 sg. cânți să cânți taci să taci 
3 sg. cântă să cânte tace să tacă 
1 pl. cântăm să cântăm tăcem să tăcem 
2 pl. cântafi să cântafi tăceți să tăcefi 
3 pl. cântă să cânte tac să tacă 

Când radicalul se termină în vocală, verbele prezintă iden- 
titatea ind. prez. pers. 3 = conj. prez. pers. 3: el/ei descuie — 
să descuie, el/ei taie — să taie, el/ei suie — să suie. 

Verbul a avea are la conjunctiv prezent pers. a 3-a, ca toate 
verbele terminate în -ea la infinitiv, desinenţa -ă: să aibă. 
Utilizarea desinenţei -e se poate explica prin analogie cu verbele 
cu infinitivul în -a, care, la conjunctiv, au, faţă de indicativ, 
desinenţa -e (e/ cântă — să cânte, el mănâncă — să mănânce). 

Verbul a avea prezintă în flexiune o formă de conjunctiv 
diferită de cea de la indicativ la pers. a 3-a sg. şi pl. şi în ceea 
ce priveşte radicalul: el are — să aibă, ei au — să aibă. Formele 
cu -v- ale radicalului de la conjunctiv prezent să aivă şi să aive 
nu sunt corecte. Alte forme din paradigma verbului a avea, 
neregulat sub aspectul radicalului, prezintă însă -v- (avea, avem, 
aveam, avui, avut, având). 


Forma să aibe cunoaşte destul de puţine atestări în limba veche. În 
perioada 1640-1780, această formă era rară în comparaţie cu să aibă 
(Frâncu 2009: 314). 


60. „Preşedinţii se succed, poporul rămâne dezamăgit.“ 
(www .financiarul.ro, 6.04.2011) 


Acelaşi tip de greşeală care apare în utilizarea verbului a 
succeda din titlu apare şi la verbul a preceda, ca în exemplul: 
„Românii păstrează cu sfinţenie obiceiuri strămoşeşti care 
preced sărbătorile de iarnă“ (www.mediasinfo.ro, 23.10.2010). 

La cele două verbe, mai apare o greşeală ce se poate observa 
în enunţul: „Replica succede, dar şi precede“ (blogfilozofie. 
com, 8.01.2011). 

Corecte ar fi fost, în toate exemplele date, formele de pers. 
a 3-a, atât pentru singular, cât şi pentru plural, (se) succedă şi 
precedă. 


Cele două verbe au pus probleme de încadrare într-o clasă de conju- 
gare sau în alta din cauza oscilaţiilor care apar între unele forme din 
flexiune. În gramatica sa din 1943, Iorgu Iordan arăta că o serie de 
verbe neologice (a coincida, a conceda, a corija, a discerna, a diviza, 

a poseda, a preceda, a proceda, a succeda) se întâlnesc atât cu forme 
de conjugarea I (cu infinitivul în -a), cât şi cu forme de conjugarea 
a II-a (cu infinitivul în -e), iar dintre acestea variantele cu infinitivul 
în -a sunt totuşi mai frecvente. Referindu-se însă la raportul dintre 
indicativ şi conjunctiv, Iorgu Iordan menționează că cele mai multe, 
inclusiv a preceda, prezintă la pers. a 3-a indicativ şi conjunctiv forme 
specifice conjugării a III-a: precede — să preceadă, iar altele, printre 
care a succeda, „forme şovăitoare“: succedă şi succede, respectiv 
succede şi (să) succeadă. Deşi apreciază că mai frecvente sunt varian- 
tele care se încadrează în conjugarea a II-a (succede — (să) succeadă), 
sub influenţa verbului moştenit a purcede, lingvistul recomandă, fără 
a combate o formă sau alta, să nu se amestece variantele care ar 
aparține unei conjugări cu cele aparținând altei conjugări, adică să 
se folosească fie succedă — (să) succede, fie succede — (să) succeadă 
(Iordan 1943: 129, 138-139). 


În lucrările normative actuale, se indică formele de infini- 
tiv cu sufixul -a: a preceda, a succeda. Aceste verbe trebuie 
să aibă la indicativ prezent formele e/ precedă, ei precedă, 
respectiv el succedă, ei succedă (după modelul el cântă, ei 
cântă), iar la conjunctiv, ar trebui să prezinte formele el să 
precede, ei să precede, respectiv el să succede, ei să succede 
(după modelul: e/ să cânte, ei să cânte). Cu toate acestea, limba 
literară a impus „o soluţie mixtă“ (Gruiţă 1994: 19): formele 
de indicativ prezent el precedă, ei precedă (respectiv el succedă, 
ei succedă) corespund conjugării I, cu infinitivul în -a (la fel 
ca el cântă, ei cântă), iar formele de conjunctiv prezent el să 
preceadă, ei să preceadă corespund conjugării a III-a, cu infi- 
nitivul în -e (la fel ca el să meargă, ei să meargă). 


Mai-mult-ca-perfectul 


61. „După douăzeci de minute, noi primisem şase cartonaşe 
galbene.“ (tvt89.bridgeman.ro) 


Precum regulile din sport, şi regulile gramaticale trebuie 
respectate, pentru a nu fi sancţionați. Regula de la care se abate 
autorul comentariului din titlu este următoarea: la mai-mult-ca- 
perfect, la persoanele 1, a 2-a şi a 3-a pl., trebuie să apară de- 
sinenţa -ră-, de aceea corect era primiserăm. 

La persoana a 3-a plural, desinenţa -ră- este necesară şi 
pentru a o deosebi de persoana a 3-a singular. Omiterea ei are 
ca efect producerea dezacordului, aşa cum s-a întâmplat în 
exemplul: „Ele intraseră, iar ei le făcuse cu ochiul celor două 
fete“ (tokio-hotel.forumz.ro, 16.01.2011). 

Uneori, tot la mai-mult-ca-perfect, apare greşela inversă, 
adică folosirea desinenţei -ră- la singular. În exemplul urmă- 
tor, greşeala se produce în ambele sensuri, întâi nu e folosită 
desinenţa -ră-, iar apoi e folosită în plus: „Trecuseră doi ani 
în care nu ne văzusem... se schimbase şi el, mă schimbaserăm 
şi eu“ (www.zang.ro, 16.03.2010). Corecte erau formele nu ne 
văzuserăm, respectiv mă schimbasem. 


62. „La un moment dat, chiar tu spusesei că luasei câteva 
kilograme bune.“ (Pro TV, 11.07.2011) 


În enunţul din titlu, apare de două ori greşeala care priveşte 
desinenţa de pers. a 2-a sg. la mai-mult-ca-perfect. 

Forma verbală de pers. a 2-a sg., la indicativ mai-mult-ca- 
perfect, are desinenţa -și, prin urmare ar fi trebuit să se folo- 
sească spuseseşi şi luaseşi. Greşeala se explică prin analogie 
cu alte forme din flexiunea verbului, care au la pers. a 2-a sg. 
desinenţa -i, nu -şi. Să se compare formele evidenţiate în titlu 
cu spui, iei (indicativ prezent), spuneai, luai (indicativ imper- 
fect), să spui, să iei (conjunctiv prezent). 


Perfectul simplu 


63. „Dacă aşa făcui tu, asta nu înseamnă că aşa facem toți.“ 
(www.dacia.club.ro, 2.05.2008) 


Deşi mai rar decât la mai-mult-ca-perfect, utilizarea greşită 
a desinenţei -i în loc de -şi la pers. a 2-a sg. se constată şi la 
perfectul simplu. Apropierea ca formă dintre cele două timpuri 
verbale ale indicativului (mai-mult-ca-perfectul prezintă în plus 
față de perfectul simplu sufixul -se-) explică şi apariția unei 
greşeli de acelaşi tip. Verbul a face, bunăoară, se foloseşte greşit 

la perfect simplu, ca în titlu, dar şi la mai-mult-ca-perfect, ca 
în: „Tu probabil nu-ţi făcusei planuri mari pentru sufletul tău“ 
(www.femeia.ro). 


Perfectul simplu, se ştie, este folosit în Oltenia pentru a indica o 
acţiune care s-a petrecut în trecutul apropiat, nedepăşind intervalul 
unei zile. În afara acestui context geografic, perfectul simplu nu indică 
decât un raport de anterioritate față de momentul vorbirii, neprecizat. 
Perfectul simplu este utilizat adesea glumeţ sau ironic, la persoana 
a 2-a: „Perfectul simplu, fie pentru că e întâlnit numai în scrisul 
solemn, fie pentru că se râde pe seama oltenilor care-l întrebuinţează 
în vorbire, se foloseşte cu ironie în locul prezentului: venişi, ai?, se 
spune cuiva care a întârziat; făcuşi ispravă! E caracteristic că această 
valoare apare în general la persoana a 2-a (totuşi se zice o făcui! «am 
făcut o greşeală»), ceea ce se explică pe de o parte prin faptul că ironia 
priveşte de obicei pe convorbitor, pe de altă parte prin aceea că în 
limba scrisă perfectul simplu nu apare în dialog, deci la persoana a 
2-a este încă mai neobişnuit decât la celelalte“ (Graur 1973: 127-128). 


64. „El venii şi se băgă în sufletul ei, îşi puse o lăbuţă pe spa- 
tele ei şi adormi torcând fericit.“ (buline-movulii.blogspot.com, 
25.10.2011) 


Fragmentul dat în titlu este finalul unei „încercări literare“, 
aşa că utilizarea perfectului simplu se justifică. Problema, în 
această bucăţică de poveste, este că unul dintre verbele la perfect 
simplu e scris greşit. Acest verb trebuie scris veni, tot cu un 
-i, aşa cum a fost scris, corect, adormi. 

Această greşeală apare destul de frecvent la verbele cu 
infinitivul în -i cel puţin din două motive. O cauză e aceea că 
-i final de perfect simplu este accentuat şi formează silabă (ve-ni, 
ci-ti), fiind, în consecinţă, -i sonor (față de -i din (tu) adormi, 
visezi, care este „şoptit“”), iar cel care scrie simte această 
diferenţă şi o marchează grafic prin doi i. Pe de altă parte, în 
paradigma perfectului simplu al verbelor cu infinitivul în -i 
există o formă, cea de persoana 1 sg., care se scrie cu doi i (unul 
fiind sufixul, iar al doilea, desinenţa): venii. Comparând un verb 

cu infinitivul în -i cu verbe având alt sufix de infinitiv, se poate 
înțelege de ce, la perfectul simplu, forma de persoana 1 sg. a 
verbului (a) veni se scrie cu doi i, iar cea de persoana a 3-a 
sg., cu un îi. Desinenţele (care indică persoana şi numărul) sunt 
aceleaşi, dar diferă sufixul de perfect simplu (-a-/-ă-, -u-, -se-, 
-i- sau -d-) care le precedă: 


Inf.: -e Inf.: -i | Inf.: -î 
a citi a coborî 


Pers. | Inf.: -a | Inf.: -ea 
şi nr. |a cânta |a tăcea 


a face |a merge 


l sg. |cânt-a-i |tăc-u-i  |făc-u-i |mer-se-i | cit-i-i  |cobor-ă-i 


3 sg. |cântr-ă-0 |tăc-u-0 |făc-u-0 | mer-se-0 | cit-i-Ø |cobor-i-0 


Din compararea verbelor de mai sus, reiese că sufixului -i- 
de perfect simplu i se ataşează, la pers. 1 sg., desinenţa -i, iar 
la pers. a 3-a sg., desinenţa -Ø; de aceea, cele două forme se 
scriu diferit: cu doi îi, respectiv cu un i. 


Imperfectul 


65. „De ziua ta, vroiam să îţi reamintesc să nu uiţi niciodată 
de unde ai plecat.“ (www.ofelicitare.ro) 


Tot în zi de sărbătoare, de 1 iunie, o reporteră îl întreba pe 
un copil: „Ce vroiai să faci?“ (Antena 1, 1.06.2011). 

O greşeală de acest tip se înregistrează foarte des în limba 
actuală. Atât de frecvent sunt folosite formele verbale vroiam, 
vroiai, vroia, vroiați, vroiau, încât mulţi poate nici nu îşi ima- 
ginează că ar fi greşite. 

Formele de imperfect menţionate sunt hibride, rezultate din 
interferența a două verbe: a vrea şi a voi. Verbul a vroi, de la 
care s-ar obţine aceste forme, nu este înregistrat în DOOM? (în 
DEX 1996 şi în MDA 2003, care nu sunt dicţionare normative, 
a vroi este totuşi menţionat, ca variantă coruptă a lui a voi). 
De altfel, exceptând imperfectul, alte forme de la acest verb, 
precum vroiesc, am vroit, aş vroi etc., se folosesc mult mai rar 
(căutarea pe motorul Google arată că asemenea forme există, 

dar sunt atestate de puţine ori). Prin urmare, corecte sunt numai 
formele de imperfect de la verbul a vrea şi de la verbul a voi, 
indicate în tabelul de mai jos: 


Persoană şi număr A VREA A VOI 
l sg. vream voiam 
2 sg. vreai voiai 
3 sg. vrea voia 
1 pl. vream voiam 
2 pl. vreați voiaţi 
3 pl. vreau voiau 


De ce se utilizează formele de imperfect nerecomandate, în 
locul celor obţinute de la unul dintre verbele a vrea şi a voi, şi 
de ce sunt atât de frecvente? Pe de o parte, imperfectul verbului 
a vrea se evită din cauza formelor identice cu formele de prezent 
(prez. eu vreau = imperf. ei vreau; prez. el vrea = imperf. el vrea); 
pe de altă parte, utilizarea verbului a voi la imperfect, dar a lui 
a vrea la prezent ar fi considerată de vorbitori ca nefirească. 
Pentru consecvență, ar trebui să se utilizeze atât la indicativ 
prezent, cât şi la imperfect, fie verbul a vrea, fie verbul a voi. 
Or, acest lucru se constată foarte rar. Atât formele de imperfect 
ale verbului a vrea, cât şi formele de prezent ale verbului a voi 
(voiesc, voieşti, voieşte, voim, voiți, voiesc) sunt simţite de vorbi- 
tori ca învechite şi, de aceea, sunt evitate. 


Viitorul 
66. „Or să vă ajute nişte cunoştinţe.“ (Pro TV, 20.07.2011) 


Un tip de viitor, folosit mai ales în limba vorbită, este alcătuit 
dintr-un element invariabil o şi forma de conjunctiv: o să ajut, 
o să ajuţi, o să ajute, o să ajutăm, o să ajutaţi, o să ajute. 

La persoana a 3-a plural, acest viitor colocvial se întâlneşte 
frecvent în varianta cu elementul or, în loc de o. Formulări 
precum cea din titlu sau din exemplele următoare, deşi frec- 
vente, nu sunt corecte: „Să vedeţi ce or să crească preţurile la 

iarnă!“ (forum.ele.ro, 31.01.2011), „Încet, încet, or să se schimbe 
lucrurile“ (f-8 1-kma.blogspot.com, 5.02.2011), „Atunci ce or 
să mai spună?“ (www.evz.ro, comentariu, 20.06.2011). 
Folosirea elementului or în loc de o se explică prin hiperco- 
rectitudine, prin nevoia (şi grija) vorbitorului de a diferenţia 
singularul de plural. Cum forma conjunctivului din structura 
acestui tip de viitor este identică la persoanele a 3-a singular 
şi plural (el să ajute — ei să ajute), numai auxiliarul ar putea 
să le diferenţieze. În plus, forma cu or a acestui tip de viitor 
îşi găseşte sprijin în altă formă, întâlnită în paradigma aşa-numi- 
tului viitor popular, care, la persoana a 3-a plural, prezintă 
elementul or (urmat de infinitiv): or ajuta, or creşte ş.a. 


Conjunctivul perfect 


67. „Sper ca autorul articolului să fii greşit...“ (www.eco- 
nomie.hotnews.ro, comentariu, 18.08.2010) 


Nu se ştie dacă autorul articolului a greşit, dar cert e că 
cititorul articolului care a comentat pe marginea respectivului 
articol a greşit când a scris fii în loc de fi. 

Greşeala apare din cauză că se confundă forma verbului a 
fi la conjunctiv prezent, pers. a 2-a sg. ((tu) să fii), cu auxiliarul 
fi, identic cu infinitivul, din componenţa conjunctivului per- 
fect. Acest auxiliar este invariabil, prin urmare se scrie cu un 
i la toate persoanele: (eu) să fi greşit, (tu) să fi greşit, (el) să 
fi greşit, (noi) să fi greşit, (voi) să fi greşit, (ei) să fi greșit. În 
schimb, verbul a fi la conjunctiv prezent, pers. a 2-a sg. se scrie 
cu doi i — (tu) să fii —, pentru că unul face parte din radical, 
iar celălalt este desinenţa care marchează persoana şi numărul. 
Această formă apare la modul conjunctiv prezent, pers. a 2-a 
sg., dacă verbele (numai cele tranzitive) sunt utilizate la diateza 
pasivă, situaţie în care este exprimat (sau măcar subînţeles) şi 
autorul acţiunii (redat prin complementul de agent): „Trebuie 
să fii ascultat de părinţi“, „Nu poţi să fii înţeles [de nimeni]. 
Nu trebuie deci confundată forma verbului la conjunctiv pre- 
zent, diateza pasivă, cu forma de conjunctiv perfect (compară 

exemplele de mai sus cu exemplele următoare, care conțin 
aceleaşi verbe la conjunctiv perfect: „Nu-şi aminteşte să fi as- 
cultat acea melodie“, „Nu spera să fi înțeles ce i-a spus“). 


Imperativul 
68. „Nu fă şi tu greşeala asta!“ (www.tya-kid.blogspot.com) 


Ca să nu facem şi noi această greşeală, trebuie să respec- 
tăm regula potrivit căreia, la modul imperativ, forma negativă 
de pers. a 2-a sg. nu se obține de la forma afirmativă (fă, în 
cazul de faţă) precedată de adverbul de negaţie nu, ci de la 
forma de infinitiv a verbului (a) face precedată de nu; de aceea, 
forma corectă de imperativ negativ la pers. a 2-a sg. este nu 
face! Acest tipar (care reprezintă o excepţie în sistemul conju- 
gării româneşti, pentru că la toate celelalte moduri şi timpuri, 
inclusiv la imperativ pers. a 2-a pl., forma negativă se constru- 
ieşte de la cea afirmativă, precedată de nu) funcționează la toate 
verbele: ia! — nu lua!, mănâncă! — nu mânca!, mergi! — nu 
merge!, sari! — nu Sări!, vino! — nu veni! etc. Nu fă, precum 
Şi nu du, nu zi sunt forme greşite de imperativ negativ, întâlnite 
frecvent în uz. Acestea se explică prin analogie cu formele 
afirmative de imperativ, pers. a 2-a sg.: du, fă, zi. 


În cazul verbelor a duce, a face, a zice, precum şi al verbelor derivate 
de la ele (ex.: a reduce, a desface, a prezice), formele afirmative de 
imperativ, pers. a 2-a sg., sunt neregulate, pentru că nu sunt identice 
cu indicativul prezent, pers. a 2-a sau a 3-a sg., ca în cazul verbelor 
regulate; compară, pe de o parte, tu fugi — fugi! sau el opreşte — 
opreşte! cu, pe de altă parte, tu duci/el duce — dul, tu facilel face — 
fă! sau tu zici/el zice — zi! 

Formele neregulate du, fă şi zi sunt moştenite din latină: du < lat. 
duc, fă < lat. fac, zi < lat. dic (Graur 1968: 202). Formele de imperativ 
negativ construite de la infinitiv nu duce, nu face, nu zice au fost 
impuse după modelul majorităţii verbelor, pentru că nu du, nu fă, nu 
zi sunt atestate şi în limba veche, şi în dialectele sud-dunărene (Avram 
2005 [1985]: 198-204). 

69. „Fi sincer şi mărturiseşte: tu cum ai fost promovat?“ 
(www.observatorulph.ro) 


De ce trebuie scris verbul a fi cu doi i la imperativ, persoana 
a 2-a singular? Pentru a înţelege, e necesar să comparăm acest 
verb cu alte verbe la modul imperativ. În general, formele afir- 
mative de imperativ la pers. a 2-a sg. şi pl. sunt identice cu 
forme de indicativ prezent. Astfel, forma afirmativă de impe- 
rativ pers. a 2-a sg. este aceeaşi cu forma de indicativ prezent, 
pers. a 2-a sg. ((tu) mergi — mergi!) sau pers. a 3-a sg. ((e/) 
cântă — cântă!), iar forma afirmativă de imperativ pers. a 2-a 
pl. este identică întotdeauna cu forma de indicativ prezent, pers. 
a 2-a pl. ((voi) mergeţi — mergeți!, (voi) cântați — cântați! ). 

Verbul neregulat a fi se distinge prin faptul că nu prezintă 
forme de imperativ identice cu cele de indicativ, ci cu cele de 
conjunctiv: fii! — (să) fii, fiți! — (să) fiți. Forma de pers. a 2-a 
sg. imperativ se scrie, ca şi cea de conjunctiv, cu doi i, întrucât 
un i face parte din radical, iar al doilea este desinenţa care indică 
persoana şi numărul. Acest lucru se observă uşor comparând, 
în paradigma imperativului, forma de pers. a 2-a sg. fii (care 
are desinenţa -i) cu cea de pers. a 2-a pl. fiţi (cu desinenţa -7i) 
sau comparând forma de pers. a 2-a sg. a conjunctivului prezent 
să fii cu celelalte persoane din paradigmă, marcate prin alte 
desinenţe adăugate radicalului fi-: (eu) să fiu, (el) să fie, (noi) 
să fim, (voi) să fiţi, (ei) să fie. 

Spre deosebire de verbul a fi, la imperativ, pers. a 2-a sg., 
verbul a zice se scrie cu un i, nu cu doi, cum greşit a scris un 
blogger: „Zii ceva, nu filozofa aiurea!“ (www.makavelis.ro, 
25.11.2008). Forma zi de imperativ este moştenită din latină 
(vezi supra, 68). 


| ăi 


70. „Fii inteligent, nu fii violent!“ (www.spune.org) 


În acest enunţ, verbul a fi, folosit la modul imperativ, pers. 
a 2-a sg., a fost scris corect la forma afirmativă, dar incorect 
la forma negativă. 

Imperativul este, aşa cum am mai arătat, singurul mod care 
are forme diferite la pers. a 2-a sg., după cum este afirmativ 
sau negativ, pentru că forma negativă de imperativ pers. a 2-a 
sg. se construieşte de la infinitiv. Pentru a verifica regula 
enunțată, să se observe perechile: ascultă! — nu asculta!, rămâi! 
— nu rămâne!, taci! — nu tăcea!, vorbeşte! — nu vorbi! 

Conform regulii, forma negativă de imperativ, pers. a 2-a 
sg. a verbului a fi nu este aceeaşi cu forma afirmativă (precedată 
de nu), ci cu infinitivul, scris cu un i (nu fi! — (a) fi). 

Unii cunosc această regulă şi, din grija de a scrie corect, o 
aplică şi în cazul formei negative de conjunctiv cu valoare de 
imperativ. Aşa se explică probabil greşeala din exemplul „Să 
nu fi surprins dacă sună imediat!“ (www.arta-impacarii.info), 
unde forma de conjunctiv a verbului a fi, chiar dacă are valoare 
de imperativ, trebuia scrisă cu doi î, întocmai ca forma afirma- 
tivă corespondentă: să fii — să nu fii. 


Trecerea verbelor de la conjugarea a Il-a (cu sufixul -ea 
la infinitiv) la conjugarea a III-a (cu sufixul -e la infinitiv) 
şi invers 


Printre greşelile frecvente, în limba actuală, se numără şi 
trecerea unui verb de la conjugarea a II-a la conjugarea a II-a 
şi invers. 

De cele mai multe ori, verbele cu infinitivul în -ea migrează 
în clasa verbelor cu infinitivul în -e, această migrare fiind 
favorizată, pe de o parte, de faptul că asemănările din flexiunea 
celor două clase sunt foarte mari, iar, pe de altă parte, de 
numărul mic de verbe cu infinitivul în -ea, care sunt atrase de 
cealaltă clasă, mult mai bogată. Clasa verbelor cu infinitivul 
terminat în -ea cuprinde şaisprezece verbe vechi (a avea, a bea, 
a cădea, a durea, a încăpea, a mânea, a părea, a plăcea, a 
putea, a scădea, a străvedea, a şedea, a tăcea, a vedea, a vrea, 
a zăcea), la care se adaugă derivate cu prefixe noi de la acestea 
(a apărea, a compărea, a dispărea; a decădea, a revedea; a 
complăcea etc.) (Brâncuş 1976: 490). 

71. „Iubirea poate apare la cele mai neaşteptate vârste şi 
din cele mai neaşteptate direcții.“ (www.121.ro, comentariu, 
20.02.2007) 


Forma de infinitiv din exemplul-titlu ilustrează migrarea ver- 
bului de conjugarea a Il-a a apărea în clasa verbelor de con- 
jugarea a III-a, cu sufixul -e la infinitiv. În enunţurile următoare, 
unde infinitivul face parte din structura condiționalului prezent 
şi din cea a viitorului, întâlnim aceeaşi greşeală: „Cum mi-ar 
place să mor?“ (www.intelepciune.ro), „Veniturile bugetarilor vor 
scade“ (www.advocate.ro, 5.10.2009), „Legea tichetelor medicale 
va prevede plata serviciilor la cerere“ (www .sfatulmedicului.ro, 
12.03.2010). Este evident că, în exemplele date, formele corecte 
ar fi fost: ar plăcea, vor scădea, va prevedea. 


Spre deosebire de gruparea din titlu a verbului poate cu forma de 
infinitiv incorectă apare, gruparea identică poate apare este corectă 
când poate este adverb (substituibil cu adverbul probabil), iar apare 
este verb la indicativ prezent, pers. a 3-a sg. (ca în „Să sperăm că 
poate apare soarele şi pe strada noastră!““). 


72. „Se aude un sunet ciudat, ca şi cum ar bătea ceva la 
motor.“ (www.scuteristi.ro, forum, 05.07.2010) 


Dacă greşeala de mai sus consta în trecerea unui verb de 
conjugarea a II-a în clasa verbelor de conjugarea a III-a („poate 
apare“, în loc de „poate apărea“), cea din enunţul din titlu se 
produce în sens invers, adică un verb de conjugarea a II-a (a 
bate) la condiţional prezent (formă verbală care conţine infi- 
nitivul) trece în clasa verbelor de conjugarea a Il-a, deci prezintă 
sufixul -ea. Prin schimbarea clasei de conjugare a verbului a 
bate, se realizează alternanţa vocalică a/ă din radical (bar — aş 
bătea, la fel ca la verbul de conjugarea a Il-a a tăcea: tac — aş 
făcea), iar accentul se deplasează de pe radical pe sufix (ar 
bătea, la fel ca ar tăcea, faţă de ar bate). 

Trecerea verbului a bate în clasa verbelor de conjugarea a 
II-a se observă şi în exemplul următor: „Vrem să îi bătem iarăşi 
pe rapidişti“ (www.prosport.ro, 4.08.2008). Forma greşită de 

conjunctiv prezent să bătem, ca şi ar bătea din titlu, corespunde 
infinitivului greşit a bătea (nu infinitivului a bate). 


73. „E o ştire de bine, credeți-mă!“ (TVR 2, 3.03.2011) 


Migrarea unor verbe de conjugarea a III-a, cum este a crede, 
în clasa verbelor de conjugarea a II-a poate fi ilustrată şi de formele 
lor de imperativ. Verbele de conjugarea a III-a sunt caracterizate 
prin accent pe radical: credeți!, scriei!, țineți!, ziceți!; or, schim- 
barea locului accentului (credeși!, scrieți! țineți!, ziceți!) indică 
trecerea în clasa verbelor de conjugarea a II-a, terminate în -ea 
la infinitiv (a dispărea, a tăcea), care au accent pe sufix (dispăreți!, 
tăceţi!). Un factor care antrenează deplasarea accentului îl 
reprezintă ataşarea pronumelui personal, formă neaccentuată, la 
verb, gruparea rezultată manifestându-se ca un singur cuvânt 
(credeți! dar credeți-mă!; scrieţi! dar scrieţi-ne! ş.a.). 

În cazul unor verbe folosite la imperativ, faptul că sunt atrase 
în altă clasă de conjugare are şi altă consecință. În exemplul 
„LFăceţi-i o declaraţie de dragoste!“ (OTV, 2.05.2011), trecerea 
verbului a face de la o conjugare la alta determină nu numai 
schimbarea locului accentului (făceți, față de forma corectă 
faceți), ci şi producerea alternanţei vocalice a/ă în radical (faceți 
vs făceți), ca şi cum infinitivul ar fi a făcea. 

Greşeala poate apărea şi la formele identice de indicativ 
prezent sau conjunctiv prezent persoana a 2-a plural ((să) credeți, 
în loc de (să) credeți; (să) ţineţi, în loc de (să) ţineţi ş.a.). 


Concurența dintre cele două conjugări nu este nouă. Valeria Guţu 
Romalo (2002: 96) arată că procesul de trecere de la conjugarea a 
II-a spre a III-a şi invers se manifestă încă din latină. 


Verbe reflexive 


Unele verbe se folosesc în mod incorect însoţite de marca 
reflexivă se (a se râde, a se merita, a se exista). Explicaţiile 
care se pot da pentru apariţia acestei greşeli sunt, pe de o parte, 
de natură gramaticală, pe de altă parte, de natură stilistică. 

74. „O să vă conversaţi mai mult în contradictoriu.“ (Pro 
TV, 3.06.2011) 


Prezentatoarea horoscopului ar fi trebuit să spună o să con- 
versaţi, fără reflexivul vă, pentru a se fi adresat corect repre- 
zentanților unei anumite zodii. Verbul a conversa este nereflexiv, 
prin urmare forme ca mă conversez, te conversezi, se conver- 
sează, ne conversăm, vă conversaţi, se conversează sunt greşite. 
Marca reflexivă e însă obligatorie când verbul este impersonal 
(nu are subiect personal), având în această ipostază o formă 
unică de pers. a 3-a sg., ca în exemplele: „La o cafea, se con- 
versează plăcut întotdeauna“ (cu sensul „Toată lumea conver- 
sează plăcut la o cafea“), „În biroul nostru, se conversează pe 
orice temă“ (cu sensul „În birou, noi toți conversăm pe orice 
temă“). Dacă în ultimele două exemple se conversează e folosit 
corect, în schimb, într-un enunţ ca „Andrei se conversează toată 
ziua cu prietena lui“, verbul are subiect personal (Andrei) şi 
trebuia utilizat fără se. 

Greşeala afectează şi alte verbe, cum ar fi a divorța, a risca, 
a merita, a exista, a râde: „Dacă femeia nu mai acceptă situaţia, 
se divorțează, şi copiii rămân buimaci“ (www.garbo.ro, forum, 
18.09.2010), „Dacă doriţi să vă riscați, încercaţi!“ (www. gra- 
dina-florilor.ro, forum, 13.03.2011), „Nu se merită să trăieşti 
în România“ (www.razzvan.info, 22.02.2008), „Nu se exista 
înmormântare în sat fără prezenţa mea“ (www.elady.ro/forums, 
16.12.2008), „Nu voi uita cum ne râdeam ca nebunele“ (silvia- 
pojoga.wordpress.com, 12.07.2011). În toate aceste exemple, 
este evident că nu trebuia să apară reflexivul. 

La fel ca în cazul verbului a conversa, trebuie deosebite 
formele greşite de pers. a 3-a sg. cu reflexivul se — (el) se 
divorţează, se riscă, se râde —, de formele identice, dar corecte, 
în care se marchează impersonalizarea (în absenţa subiectului 
personal): „Cum se divorțează după noul Cod Civil?“ (www. 
agentia.org, 1.04.2009), „Dacă nu se foloseşte o seringă cu 
dozajul corespunzător, se riscă să se ajungă la comă hipoglice- 
mică (www.ziaruldeiasi.ro, 10.10.2007), „Vorbiţi de pesimism, 

dar la spectacol se râde foarte mult“ (teatrulazi.wordpress.com, 
4.01.2010). În schimb, a merita cu sens impersonal („Pentru 
atâta lucru, nu merită să te deranjezi“) şi a exista, verb exis- 
tențial, nu permit în niciun context asocierea cu se. 

Atragem, de asemenea, atenţia asupra distincţiei dintre con- 
strucțiile în care reflexivul este utilizat incorect şi cele în care 
are semnificaţie posesivă. Să comparăm exemplul dat mai înainte 
„Dacă doriţi să vă riscați, încercaţi!“, unde reflexivul vă nu era 
necesar, cu exemplele, corecte, unde reflexivul indică posesorul: 
„Vă riscaţi viaţa [voastră]“, „Ne riscăm sănătatea [noastră]. 

În general, verbele cu reflexiv aparțin unui anumit registru 
stilistic, cei care le folosesc dorind să se exprime familiar, uneori 
ironic. Este elocvent exemplul verbului a se criza (utilizat, rar, 
şi fără reflexiv), creaţie recentă, neînregistrată în dicționarele 
actuale, care nu aparține limbii literare (Radu 2007: 185-186). 

În cazul verbelor personale, vorbitorii simt probabil că, 
folosind reflexivul, marchează mai puternic implicarea celui 
care face acțiunea. În structura altor verbe, ca a merita sau a 
exista, apariţia reflexivului se poate explica prin modelul 
verbelor impersonale inerent reflexive (se cuvine, se întâmplă) 
sau al celor cu impersonalitate dobândită contextual (se crede, 
se ştie, se călătoreşte, se vine). Formele reflexive incorecte sunt 
„scuzabile“ numai când intenţia stilistică (ironia) este evidentă 
şi când sunt folosite într-un cadru de comunicare adecvat (nu 
poţi folosi, de pildă, aceste forme la un curs, într-o emisiune 
de ştiri sau într-un discurs oficial). 


Şi în limba veche, unele verbe se foloseau când cu forma reflexivă, 
când fără reflexiv, cum o dovedesc următoarele două exemple, extrase 
din acelaşi text, Legenda duminicii, conținând verbul a (se) râde: 
„lar voi pre aceia nu-i miluiţ, ci vă râder d-înşii“, dar „Şi svintele 
praznice ale mele nu cinstiţi, ci ca copiii râdeți şi vă măscăriţi“. Deşi 
pare o inovaţie actuală, utilizarea cu reflexiv a unor verbe se regăseşte 
şi în perioade anterioare. Acest lucru se poate afirma în legătură cu 
verbul a risca, a cărui utilizare reflexivă reprezintă, aşa cum arată 
Andreea Radu (2007: 187-188), reactualizarea unei forme mai vechi, 
întâlnită în secolul al XIX-lea, dar în alt registru, neliterar. Autoarea 
citează DLR, cu exemple din Negruzzi („Nimeni nu s-ar fi riscat a 

merge pe jos singur pe uliți după ce înnopta“) şi din Ghica („Am 
hotărât... să ne riscăm singuri“). 


Verbe impersonale 


Verbele impersonale sunt de două tipuri: cu valoare imper- 
sonală inerentă, adică în orice context („„Se cuvine să dăm unele 
explicaţii“, „Nu se cade a vorbi urât despre prieteni“) şi cu va- 
loare impersonală dobândită în context în urma procesului de 
impersonalizare („„Se merge pe jos“, „Se ajunge la timp“) sau 
de pasivizare („Se ştie cine este vinovatul“, „Se cunosc rezulta- 
tele“). Verbele impersonale nu pot avea subiect personal, iar 
unele dintre ele nici nu acceptă subiectul (7ună, „Îi arde de 
joacă“). Când au subiect, acesta poate fi exprimat prin propo- 
ziție conjuncţională („Rămâne să mai analizăm situația“), 
printr-o formă verbală nepersonală („Rămâne de văzut“, „Se 
aude plouând“, „Mi s-a întâmplat a minţi“) sau prin echivalente 
nominale ale lor de tip asta, faptul („Mi s-a întâmplat asta“). 
Consecința caracteristicilor enumerate este aceea că verbele 
impersonale se folosesc doar cu formă de persoana a 3-a. 

Unele verbe sunt personale într-un context, deci pot fi uti- 
lizate la persoane diferite, şi impersonale în alt context. În 
această situaţie se găseşte, de exemplu, verbul a călători din 
construcţiile „Ei călătoresc cu metroul“ (personal) vs „Se călă- 
toreşte cu metroul“ (impersonal). Comparând cele două enun- 
turi, se observă că trecerea de la construcţia personală la cea 
impersonală a avut ca efect dispariția subiectului ei şi apariția 
pronumelui reflexiv se. 

Pentru că nu se are în vedere specificul acestor verbe, în 
uz apar uneori forme acordate, care sunt greşite, aşa cum vom 
arăta în comentariile exemplelor de mai jos. 


75. „Ne-am întâmplat alături într-un mare furnicar de oa- 
meni.“ (ronada.com, 4.05.2008) 


A se întâmpla este verb impersonal, deci nu poate apărea 
decât cu formă de persoana a 3-a: „S-a întâmplat să fim alături 

într-un mare furnicar de oameni.“ In exemplul din titlu, s-a făcut 
greşit acordul cu pronumele noi, considerându-se că acesta e 
subiectul, neexprimat în context, al verbului a se întâmpla. 


În textele din limba veche, verbul a se întâmpla este înregistrat şi 
ca verb personal: „Şi la tocmala nostru s-au întâmplat mulţi oameni 
buni şi bătrâni“ (Documente şi însemnări româneşti din secolul al 
XVI-lea). 


76. „Un tânăr de douăzeci de ani şi prietena lui de şaispre- 
zece erau să-şi piardă viaţa azi-noapte călare pe o motocicletă.“ 
(Antena 1, 8.07.2011) 


Spre deosebire de a se întâmpla, discutat mai sus, verbul 
a fi este, în funcţie de context, personal sau impersonal. Ca verb 
personal, poate apărea la oricare dintre cele trei persoane, la 
singular şi la plural: „Ea este mereu aici“, „Ei sunt atenţi“, „Noi 
am fost în Franţa“ etc. Când este impersonal, are formă unică 
de persoana a 3-a singular: „Dacă e să am noroc, am.“ 

Formularea din titlu sau cea din exemplul „Ce-s cu pozele 
astea?“ (forum.b-o.ro, 25.12.2005) conţin greşeli care constau 
în utilizarea verbului a fi ca verb personal, acordat cu un fals 
subiect. 

În enunţul din titlu, secvenţa coordonată un tânăr [de două- 
zeci de ani] şi prietena [lui de şaisprezece] nu este subiectul 
multiplu al verbului a fi, ci al verbului subordonat să piardă: „Era 
să-şi piardă viaţa azi-noapte călare pe o motocicletă un tânăr 
de douăzeci de ani şi prietena lui de şaisprezece.“ De asemenea, 
în enunţul „Ce-s cu pozele astea?“, subiectul nu este reprezentat 
de grupul pozele astea, ci de interogativul ce, prin urmare verbul 
trebuie folosit cu forma de singular „Ce-i cu pozele astea?“ (vezi 
răspunsul la întrebare: „Cu pozele astea e ceva."”). 

Această greşeală este generată de fenomenul de hipercorec- 
titudine: vorbitorul se teme să nu facă dezacord între predicat 
şi un presupus subiect la plural, aflat în proximitatea verbului; 
de aceea, foloseşte pluralul în locul singularului. 

77. „Lui Petru îi trebuiesc cel puţin două mii de euro.“ 
(Prima TV, 9.06.2010) 


Verbul a trebui este impersonal, dar devine şi personal, în 
unele contexte (cf. DOOM?, p. XCVIII). În DOOM? şi în DIN, 
se indică, pentru utilizarea personală a verbului a trebui, formele 
de persoana a 3-a plural: trebuiau (imperfect), trebuiră (perfect 
simplu), au trebuit (perfect compus), trebuiseră (mai-mult-ca- 
perfect), vor trebui (viitor). 

Prin urmare, sunt acceptabile construcții precum „E1/Musa- 
firii trebuiau să plece“, „Ei trebuiră să plece“, „Ei au trebuit 
să plece“, „Ei trebuiseră să plece“, „Ei vor trebui să plece“, 
în care verbul a trebui devine „personal“ datorită ataşării su- 
biectului plural ei/musafirii. Construcțiile cu acord la plural 
provin din construcții în care subiectul aparţinea verbului din 
subordonată: „Trebuia ca [ei] să plece“, „A trebuit ca [ei] să 
plece“ ş.a. 

Sunt respinse însă de norma literară formele conținând su- 
fixul verbal -esc-, la indicativ prezent: eu trebuiesc, tu trebuieşti, 
el trebuieşte, ei trebuiesc. La indicativ prezent, verbul a trebui 
are o singură formă: trebuie. În uz, apare mai ales forma incorectă 
de plural trebuiesc, ca în titlu sau ca în exemplul: „Ei trebuiesc 
înlăturați“ (www.fabricadebani.ro, comentariu, 27.10.2010). O 
asemenea greşeală este favorizată, pe de o parte, de grija vor- 
bitorului de a face corect acordul cu subiectul, iar, pe de altă parte, 
de faptul că, la conjunctiv, spre deosebire de indicativ, verbul 
se conjugă corect cu sufixul -esc-: „S-ar putea să trebuiască să 
mai aştepte puţin.“ 


Adverbul 
Greşelile pe care le vom analiza în această secțiune sunt 


rezultatul fie al confundării adverbului cu adjectivul, fie al 
încălcării unor reguli sintactico-semantice de construcție. 

Confuzii cu adjectivul 


Înrudirea adverbului cu adjectivul este bine cunoscută. În 
multe situații, pentru că au forme identice, statutul de adjectiv 
sau de adverb se stabileşte numai în context, în funcție de re- 
gent. De exemplu, bine este adverb în „Munceşte bine“, dar 
adjectiv în „Este un bărbat bine“; la fel, frumos este adverb în 
„Pictează frumos“, dar adjectiv în „Are un costum frumos“. În 
alte situaţii, pe care le vom discuta mai departe, adverbul şi 
adjectivul au forme asemănătoare (maximum vs maxim, mini- 
mum VS minim) şi, de aceea, este necesară analiza atentă a con- 
textului, pentru a le diferenția. 


78. „Consumaţi zilnic minim doi litri de lichide!“ (OTV, 
18.09.2010) 


O greşeală similară cu cea din titlu apare în exemplul: „Pe- 
rioada de probă pentru angajaţi va fi de maxim un an“ (stiri. 
acasa.ro, 28.01.2011). 

În contextele date mai sus, se confundă, din cauza asemă- 
nării formale, adverbul minimum, respectiv maximum, cu adjec- 
tivele minim şi maxim. Statutul de adverb sau de adjectiv 
depinde de regentul căruia aceste elemente se subordonează. 
Dacă se subordonează unui substantiv, ele sunt adjective şi au 
forme variabile: minim, minimă, minimi, minime („punctaj mi- 
nim“, dar „condiţii minime“); maxim, maximă, maximi, maxime 
(„greutate maximă“, dar „viteze maxime“). În schimb, dacă se 
subordonează unui numeral, sunt adverbe, având formele inva- 
riabile minimum şi maximum: „minimum doi litri“, „maximum 
două ore“. Că sunt adverbe aceste ultime două forme, o do- 
vedeşte şi faptul că, în locul lor, pot apărea şi alte elemente 
adverbiale, compatibile cu numeralul, precum aproximativ, vreo 
(„Consumaţi zilnic aproximativ/vreo doi litri de lichide!“). 

Şi în structura locuţiunilor în care sunt precedate de pre- 
poziţia la, aceste adverbe trebuie să aibă forma maximum, 
respectiv minimum, nu cum au apărut în exemplele: „Să-ţi 

măreşti la maxim şansele de a fi salvat“ (OTV, 23.09.2010), 
„Pericolul de accidentare este redus /a minim“ (www.gunther- 
tore.ro). 


Construcţia conţinând adverbul cu forma maxim subordonat unui verb, 
de tipul „Mie îmi place maxim ideea“ (jeanette.ro), este respinsă de 
norma literară. 


Încălcarea restricţiei de utilizare 


O altă greşeală rezultă din încălcarea unei restricții parti- 
culare de construcție. Este cazul semiadverbului decât, sino- 
nim cu doar şi numai, la care ne vom referi aici. 


79. „Aseară am mâncat decât migdale.“ (www.elady.ro, fo- 
rum, 26.03.2007) 


Semiadverbul restrictiv decât presupune raportarea la un 
verb cu formă negativă: „Aseară nu am mâncat decât migdale.“ 
Frecvent însă, nu se respectă această regulă, decât folosindu-se 
în contextul unui verb afirmativ. Greşeala se explică prin sino- 
nimia pe care decât o stabileşte cu semiadverbele restrictive 
permise în context afirmativ, numai şi doar: „Aseară am mâncat 
numai migdale“, „Aseară am mâncat doar migdale“. 

Semiadverbele restrictive numai şi doar nu sunt sinonime 
cu decât şi în context negativ. În exemplele „Aseară nu am mân- 
cat numai migdale“ sau „Aseară nu am mâncat doar migdale“, 
utilizarea semiadverbelor numai şi doar are efect cumulativ, 
nu restrictiv: „Am mâncat, pe lângă migdale, şi altceva.“ 

Utilizarea lui decât cu verbul la formă afirmativă e conside- 
rată o particularitate muntenească (Avram 2001: 260). 


Prepoziția 


Prepoziţiile sunt cuvinte care stabilesc relaţii între alte cu- 
vinte (de aceea, sunt numite şi „unelte gramaticale“). Se numără, 

printre acestea, cu, de, din, în, la, pe, spre ş.a. Faptul că au sens 
relaţional, şi nu sens noţional evident, aşa cum au, de pildă, 
substantivul, verbul sau adjectivul, explică adeseori greşelile 
care apar în utilizarea prepoziţiilor. Aceasta nu e însă singura 
cauză a utilizării incorecte a prepoziţiilor, după cum vom vedea. 
Neglijarea rolului lor sintactico-semantic (diferit de la un con- 
text la altul), influenţa limbii engleze, confuzia sau hipercorec- 
titudinea sunt posibile cauze ale producerii numeroaselor greşeli 
care privesc prepoziţia. 

Anumite greşeli reflectă un uz mai vechi al prepoziţiilor, 
interesant pentru o cercetare morfosintactică de tip istoric, însă 
în contradicţie cu norma actuală. 

Tipurile de greşeli asupra cărora vom atrage atenţia sunt: 
utilizarea unei prepoziţii în locul alteia, absenţa prepoziţiei sau 
utilizarea superfluă a prepoziţiei. Vor fi discutate, de asemenea, 
grupările din punct de vedere vs din punctul de vedere, care 
trebuie distinse prin articularea sau nearticularea substantivului 
component punct, în funcţie de rolul lor în context. 


Utilizarea unei prepoziţii în locul alteia 


De multe ori, înlocuirea unei prepoziții cu alta este deter- 
minată de cauze „nobile“, cum este dorința de exprimare elevată 
sau la modă. Această intenţie însă nu este mereu în acord cu 
normele limbii române literare. Alteori, este vorba de confuzii 
între prepoziţii, care pot primi diverse explicații. 


80. „Rămâneţi pe telefon!“ (OTV, 9.10.2010) 


Se pare că prepoziţia la nu mai are o „relaţie“ bună cu sub- 
stantivul telefon, pentru că, din ce în ce mai des, în această 
combinaţie, în locul ei se foloseşte pe, iar uneori chiar în: „Aş 
vrea să vă rog să rămâneţi în telefon“ (OTV, 16.03.2011); 
„rămâneţi la telefon“, cum e corect, li se pare unora banal. 

În limba actuală, utilizarea prepoziţiei pe s-a extins foarte 
mult, apărând nu numai în locul prepoziţiei la, ci şi în locul 

altor prepoziții sau locuţiuni prepoziţionale. De exemplu, unii 
preferă să spună „Ce aţi discutat pe pauza publicitară?“, în loc 
de „Ce aţi discutat în pauza publicitară?“; „Consultaţi un 
specialist pe nutriţie!““, în loc de „Consultați un specialist în 
nutriție!“; „A avut funcţia de consilier pe probleme pe învă- 
țământ“, în loc de „A avut funcţia de consilier în probleme de 
învățământ“; „Şi-a asumat răspunderea pe cele două legi“, în 
loc de „Şi-a asumat răspunderea pentru cele două legi“; „Ne- 
gocierile pe bugetul de la anul au fost aprinse“, în loc de „Nego- 
cierile în legătură cu bugetul de la anul au fost aprinse“; „Ziarul 
trebuie să informeze publicul pe probleme politice“, în loc de 
„Ziarul trebuie să informeze publicul despre problemele poli- 
tice“. La aceste exemple, s-ar putea adăuga multe altele, toate 
ilustrând preferința de utilizare a prepoziţiei pe. 

Extinderea utilizării lui pe este legată de mai multe aspecte, 
pe care le vom prezenta în cele ce urmează. 

Un prim aspect este acela că pe are multe sensuri, unele 
concrete, altele abstracte, fapt care îi permite să apară în diferite 
contexte. Astfel, pe poate avea sens locativ („Cartea este pe 
masă“), sens temporal („Plecăm pe cinci august“ sau „Pe ploaia 
asta stăm în casă“), sens relaţional („Pe această temă sunt multe 
de spus“), cauzal („A fost dat afară pe motiv că lipseşte“), 
instrumental („Merge pe bicicletă“) sau modal („Îi spun pe 
nume“ ori „Am făcut totul pe placul tău“). Toate sensurile men- 
ționate au fost dezvoltate în limba actuală, iar dintre acestea, 
sensul relaţional a fost extins cel mai mult. 

Tendinţa de utilizare lărgită a lui pe are ca suport şi faptul 
că există o serie de construcţii fixate (sau cel puţin frecvente) 
care conţin prepoziţia pe, cum sunt cele din enunţurile: „Autori- 
zaţia se obţine pe baza unui proiect“, „Au avut dezbateri pe 
teme politice“, „Am făcut o clasificare pe criterii riguroase“, 
„A renunțat pe motiv că nu are timp“. 

Un alt aspect care trebuie avut în vedere pentru extinderea 
prepoziţiei pe este şi influența engleză. Structuri ca a discuta 
pe, a comenta pe, a declara pe, articol pe pot fi puse în legătură 
cu structurile din engleză conţinând prepoziţia on „pe“: to 

discuss on, to comment on, to declar on, paper on (vezi Croitor 
2009: 326). 

Pentru extinderea utilizării prepoziției pe, e posibil să fi 
contat şi faptul că aceasta e mai scurtă decât multe sinonime 
contextuale, şi deci mai economică (a se compara, pentru sensul 
relaţional, cu sinonimele despre, în legătură cu, în ceea ce 
priveşte, în privinţa). 

Nu trebuie neglijată nici contribuţia jurnaliştilor la creşterea 
numărului de atestări ale prepoziţiei pe, ştiut fiind faptul că 
aceştia influențează în mare măsură exprimarea celor care îi 
ascultă sau le citesc articolele. 

Uneori, asocierea lui pe cu unele substantive creează şi efecte 
comice, dacă ne gândim la sensul locativ al lui pe, ca în exem- 
plele: „B. spune că discuţia pe ministere va începe după stabilirea 
majorității guvernamentale“ (www.ziareaz.ro, 17.12.2009), 
„Am înţeles că sunteţi specialist pe maşini de spălat Indesit“ 
(www.craiovaforum.ro, 12.02.2011), „Laboratorul pe grupe de 
lucru cu evaluarea rezultatelor individuale“ (dbb.pub.ro). 

Prin urmare, este recomandabil să nu se folosească în mod 
abuziv prepoziţia pe acolo unde se pot folosi alte prepoziţii. 


Multe dintre utilizările actuale ale prepoziţiei pe (mai ales cele relaţio- 
nale) nu sunt noi, dar în trecut nu erau atât de frecvente ca astăzi, 
aşa cum arată Blanca Croitor (2009: 324-325), care citează exem- 
ple din mai mulți autori: „Am judecat pe lege“ (Iorga), „Astăzi se 
fac poezii mai mult pe subiecte triste“ (Vlahuţă), „De ce nu tragi tu 
o interpelare pe chestia asta?“ (Brătescu-Voineşti), „Nu intervin pe 
chestiuni de principii“ (Ralea) etc. 


81. „Ca şef, dar şi ca şi coleg, cere-i părerea ori de câte ori 
este posibil!“ (www.sanatate-mintala.info) 


Stilistic vorbind, utilizarea lui ca şi în loc de ca a devenit 
în limba actuală motiv de „iritare“ pentru Andrei Pleşu, aşa cum 
ar trebui să fie pentru toţi vorbitorii de română. lată ce spune 
Andrei Pleşu despre acest fenomen: 

“cc A 


Un alt delir generalizat este frecventa folosire a lui „ca şi“ în loc de 
„ca“. S-a creat obiceiul ca, în anumite cazuri, să se evite o cacofonie 
brutală prin substituţia cu pricina. Ca să nu spui „ca casa vecinului“, 
spui „ca şi casa vecinului“. În loc de „ca condiţie“ preferi să zici „ca 
şi condiție“. Personal, consider, pe de o parte, că fobia cacofoniilor e 
uşor nevrotică şi atestă o specie de semidoctism calofil, iar, pe de altă 
parte, că, pentru a evita cazurile groase, limba română oferă soluţii 
mai elegante şi mai fireşti. Poţi spune „asemenea casei vecinului“, sau 
„drept condiţie“. Uimitor e însă altceva: „şi“-ul salvator e folosit şi 
când nu e nimic de salvat. Ce cacofonie eviți când spui „ca şi soluţie“, 
în loc de „ca soluţie“? Sau „ca şi profesor“, în loc de „ca profesor“? 
Or, această anomalie s-a răspândit galopant, aşa încât rareori mai auzi, 
în asemenea cazuri, versiunea normală (Pleşu 2011: 242—243). 


Într-adevăr, de cele mai multe ori, ca şi apare pentru a evita 
cacofonia (cum se vede şi în titlu) şi, de aici, s-a extins şi în 
alte contexte, fiind resimţit de vorbitori chiar ca „ingredient“ 
al exprimării elevate: „Ar trebui ca şi români (măcar) să cinstim 
memoria unui mare patriot şi a unui mare poet“ (www.tvr.ro, 
comentariu, 6.11.2010), „Încrederea în sine o văd ca şi acord, 
ca şi echilibru între «conţinut» şi «formă» (www.cofteechat.ro, 
comentariu, 7.10.2009). 

Teama de a nu produce o cacofonie a dat naştere şi altui 
procedeu de evitare a ei, şi anume utilizarea termenului „meta- 
lingvistic“ virgulă (care a pierdut teren de când s-a răspândit 
atât de mult ca şi): „la o mică, virgulă, cantitate de mâncare“ 
(OTV, 20.05.2011). Dar şi acest procedeu trebuie abandonat. 

Alăturarea a două cuvinte poate crea efecte neeufonice, şi 
este, desigur, preferabil ca în vorbirea îngrijită să nu apară. Pre- 
ocuparea exagerată de a nu face cacofonii nu trebuie să substi- 
tuie preocuparea de a ne exprima corect; or, folosirea grupării 
ca şi în locul lui ca este, potrivit normei actuale, o greşeală. 
În locul grupării ca şi, trebuie folosit doar ca, iar pentru a evita 
o cacofonie avem multe posibilităţi, în funcție de context: fo- 
losirea prepoziţiei drept („A fost propus drept candidat la ale- 
gerile prezidenţiale“, în loc de „A fost propus ca şi candidat 
la alegerile prezidenţiale““), a locuţiunii prepoziționale în calitate 

de („În calitate de coleg, cere-i părerea!“ în loc de „Ca şi coleg, 
cere-i părerea!““) sau a altei construcții, echivalentă contextual 
(„L-au ales în funcția de conducător“, în loc de „L-au ales ca 
şi conducător“), folosirea unui verb care se poate asocia cu o 
proprietate sau o calitate, întocmai ca elementul ca (în loc de 
„Ca şi coleg al său, l-am cunoscut foarte bine“, se poate spune 
„Fiindu-i coleg, l-am cunoscut foarte bine““), schimbarea ordinii 
cuvintelor (ca bun coleg, în loc de ca şi coleg bun), interca- 
larea unui cuvânt ori a unor cuvinte între ca şi termenul care 
urmează („Spun asta ca un (bun) cunoscător“, în loc de „Spun 
asta ca şi cunoscător“). 

Gruparea ca şi este corectă numai în construcţiile compa- 
rative, de tipul: „Ion, ca şi Maria, preferă marea“, „Ochii ei 
sunt negri, ca şi părul“, din care şi poate să şi lipsească („lon, 
ca Maria, preferă marea“, „Ochii ei sunt negri, ca părul“). Dacă 
însă, în construcţiile comparative, şi se justifică, având rolul 
de a focaliza elementul pe care îl precedă, în construcțiile 
necomparative, cum este cea din titlu, şi este superfluu. Spre 
deosebire de construcția comparativă, în care al doilea termen 
al comparaţiei indică o entitate, adică o persoană, o parte a 
corpului, un obiect etc. (în exemplele de mai sus, Maria, părul), 
în construcția necomparativă de tipul celei din titlu, termenul 
care îi urmează lui ca (şef, coleg) desemnează o proprietate 
sau o calitate. Această deosebire se corelează cu alta, şi anume: 
în construcția comparativă, termenul care îi urmează lui ca (şi) 
este fie un substantiv comun articulat, fie un substantiv propriu 
sau un pronume (un element individualizat într-un anumit grad), 
pe când, în construcția necomparativă, termenul care îi urmează 
lui ca nu este articulat, tocmai pentru că exprimă o proprietate. 

Gruparea ca şi este corectă, de asemenea, într-o construcţie 
precum: „O lucrare începută e ca şi terminată“, unde prin ca 
şi se exprimă o comparaţie aparentă. 

În afară de construcțiile comparative, ca şi se mai poate 
utiliza corect într-un context precum: „E posibil ca şi tu să ai 
dreptate“, în care cele două elemente au roluri disociate: ca este 

un element conjuncțional (făcând parte din gruparea ca ... să), 
iar şi este semiadverb (având rol de insistenţă pe lângă tu). 
Din cele arătate, reiese că norma literară actuală nu acceptă 
îmbinarea ca şi în loc de ca sinonim cu „drept, în calitate de“. 
Folosirea lui ca şi în locul lui ca este o abatere ce caracterizează 
vorbirea ardelenilor şi a bănăţenilor şi este posibil ca şi aceasta 
să constituie o sursă a răspândirii ei (Avram 1987 [1979]: 174). 


Este interesant că în secolul al XIX-lea apăreau, alături de locuţiu- 
nile conjuncționale ca şi când, ca şi cum, şi variantele ca când, ca 
cum, fără şi: „Scaunul ei era acolo, talerul, şervetul erau acolo, ca 
când o aştepta dintr-un minut într-altul să vie la masă!“ (D. Bolin- 
tineanu, Manoil), „Dar luna, ca cum s-ar fi temut a lumina fărădelegea, 
se ascunsese supt negrii nori“ (N. Bălcescu, Românii supt Mihai- 
Voievod Viteazul). Foarte probabil, şi a fost introdus în aceste structuri 
tocmai pentru a se evita cacofonia; în limba actuală, apar doar formele 
ca şi cum, ca şi când. 


82. „Prefectul Capitalei şi-a amintit despre situațiile de ur- 
genţă.“ (www.promptmedia.ro, 13.10.2010) 


La exemplul din titlu, adăugăm un alt exemplu, în care, la 
fel, apare greşit despre în loc de prepoziţia de, cu toate că verbul 
a-şi aminti se construieşte, în mod normal, cu de: „Asta, ca să 
ne amintim şi despre o secvenţă alături de Gh. D.“ (TVR 2, 
28.03.2011). 

Unele verbe selectează o singură prepoziţie, şi aceasta este 
obligatorie: a se baza pe, a consta în, a depinde de, a se învecina 
cu, a predispune la etc. Alte verbe se construiesc pentru un sens 
cu prepoziţie obligatorie, iar pentru alt sens fără prepoziţie: a 
simpatiza cu „a împărtăşi o idee, o doctrină“ vs a simpatiza 
„a avea sentimente de simpatie faţă de cineva“, a vedea de „a 
avea grijă“ vs a vedea „a percepe cu ajutorul văzului“ (Pană 
Dindelegan 1999: 69). 

Verbul a-şi aminti se particularizează prin posibilitatea de 
a se construi cu un complement prepoziţional introdus prin 
prepoziţia de („a-şi aminti de cineva / de ceva“) sau cu un 
complement direct, fără prepoziţie („a-şi aminti ceva“). Prin 

urmare, enunţurile de mai sus erau posibile — şi corecte — şi fără 
prepoziţie: „Prefectul Capitalei şi-a amintit situațiile de urgenţă“, 
„Asta, ca să ne amintim şi o secvenţă alături de Gh. D.“ 

Greşeala constând în utilizarea prepoziţiei despre, în locul 
lui de, după verbul a-și aminti se explică prin existenţa unor 
verbe care se pot combina cu ambele prepoziţii, cum este a 
vorbi: „A vorbit tot timpul de/despre ea.“ Pe lângă influența 
exercitată de astfel de verbe asupra verbelor care, în mod nor- 
mal, cer o singură prepoziție, o altă explicaţie pentru substitu- 
irea unei prepoziţii cu alta este aceea că prepoziţiile nu au sens 
lexical clar. Prepoziţia de are sens mai mult sau mai puţin vag, 
ceea ce îi permite apariția în foarte multe contexte; din cauza 
acestui sens vag, ea este substituită adesea de alte prepoziţii. 

Şi mai frapantă este înlocuirea lui de cu despre într-un con- 
text precum „Mie nu îmi place despre ea şi nu îmi place părul 
ei“ (www.showbiz.ro, 9.11.2011), pe care doar intenţia locuto- 
rului de a se exprima glumeţ sau ironic ar putea-o salva de la 
încadrarea printre greşelile grave, mai ales pentru că nici con- 
strucția „îmi place de ea“ nu este literară, deşi se aude frecvent, 
în limbaj familiar. 

Nu numai prepoziţia de poate fi substituită cu alta. Verbul 
a echivala, bunăoară, cere prepoziţia cu, însă uneori aceasta 
e înlocuită, incorect, cu prepoziția la: „Matematic, tura de două- 
sprezece ore echivalează /a o zi jumătate de muncă“ (www.- 
newspascani.com, comentariu, 25.05.2011). 

Unele substituţii de prepoziţii sunt accidentale, cauzate de 
lipsa de inspiraţie, de grabă, de neatenţie, de intervenția a diverşi 
factori perturbatori. Numai aşa s-ar putea explica, în exemplul 
următor, înlocuirea prepoziţiei la cu în: „Ţi-a intrat fusta în apă“ 
(Pro TV, 5.11.2007). Construcția fixată „a intra /a apă“ trebuie 
deosebită de îmbinarea liberă, cu alt sens, „a intra în apă“. 


83. „Îţi place bluza după ea.“ (sfaturi.eva.ro) 


Folosirea lui după în locul lui de pe este total nerecomanda- 
bilă. In limba literară, prepoziţia după nu are acelaşi sens cu 

gruparea de pe, de aceea nu trebuie folosită nici cu sensul locativ 
(ca în titlu), nici cu sensul temporal al lui de pe, ca în: „După 
atunci îl înşela“ (www.youtube.com, comentariu). Sensul gene- 
ral de posterioritate pe care îl exprimă prepoziția după în plan 
spaţial („Câinele s-a ascuns după uşă“, „Cartea a căzut după 
dulap“) sau temporal („Ajung acasă după ora trei“) este diferit 
de sensul grupării de pe, acela de desprindere dintr-un punct 
situat în plan spaţial („lau cartea de pe masă“, „Cartea a căzut 
de pe dulap“) sau temporal („A început să înveţe de pe întâi 
august”). 

Folosirea lui după în locul lui de pe este un muntenism. În 
schimb, folosirea inversă, a lui de pe în locul lui după, se întâl- 
neşte mai ales în vorbirea moldovenilor: „Să nu se ia de pe 
noi“, „Se cunoaşte de pe vorbă / de pe ochi“, „Se înrudesc de 
pe mamă“ (Avram 2001: 274). 

După şi de pe sunt acceptate, totuşi, în variaţie liberă într-un 
singur context, în care conformitatea, exprimată de după, se 
întâlneşte cu sensul locativ al grupării de pe: „copie după bule- 
tin“ sau „copie de pe buletin“. Astfel, între copie şi sursa ei, pe 
buletin, se stabileşte contextual o relație de conformitate prin 
intermediul prepoziţiei de, care indică desprinderea („copie de 
acolo/de pe buletin“). Sensul de conformitate al lui după nu 
corespunde însă sensului locativ al lui de pe în alte contexte 
(compară după mine cu de pe mine: este corect „A copiat după 
mine“, dar nu se poate spune „A copiat de pe mine“). 

Pe lângă greşita echivalare a lui după cu de pe, a apărut şi 
o formă hibridă, care a fost şi este respinsă de normă: dupe. 
Crezându-se că după este format din de şi pe (finala lui după 
vine, de fapt, din lat. post, pe când pe — cu varianta sa înv. şi 
pop. pre — provine din lat. super, per) şi că pă este o pronunțare 
populară, s-a ajuns la forma hipercorectă dupe, folosită mai ales 
în unele graiuri (Graur 1987: 76). Se pare că astăzi acest dupe 
nu mai este frecvent, iar când se utilizează, se face cu intenţie 
stilistică. 

Absenta prepoziţiei sau utilizarea superfluă a prepoziţiei 


De cele mai multe ori, prepoziţia se omite, neținându-se 
seama de rolul ei gramatical. Alteori, tocmai pentru a nu face 
această greşelă, se utilizează o prepoziţie fără ca aceasta să fie 
necesară. 


84. „Un avion suedez cu o sută cincizeci persoane la bord a 
aterizat de urgenţă la Varna.“ (www.romanialibera.ro, 1.10.2010) 


După cum se ştie, numeralele începând cu douăzeci (excep- 
tând numeralele compuse în structura cărora pe ultimul loc este 
un numeral de la unu la nouăsprezece; vezi infra, 85) se con- 
struiesc cu prepoziţia de. 

Dacă, în anumite tipuri de text, lipsa prepoziţiei de e scuza- 
bilă şi acceptabilă (nu este economic să scrii şi prepoziţia în 
formulare administrative sau pe etichetele produselor dintr-un 
magazin), în altele, într-o redactare îngrijită, trebuie să apară 
de. lar în exemplul din titlu era necesară prepoziţia de, fiind 
vorba de o ştire apărută într-un ziar. 

Utilizarea prepoziției de după numeralele cardinale mai mari 
sau egale cu douăzeci şi după compusele cu acestea are justi- 
ficare etimologică. Numeralele de felul acesta sunt formate, la 
origine, cu substantivul zece, căruia subordonatul i se ataşează 
prin intermediul prepoziției de (douăzeci de oameni, ca şi zeci 
de oameni). Elementele grupării (două/trei ş.a. + zeci) s-au 
sudat, prin urmare substantivul zece din structura numeralului 
compus nu mai are un comportament individual, dar de s-a 
păstrat din structura de origine. În mod analog, se explică pre- 
poziţia de după numeralele compuse nesudate având pe ultimul 
loc substantivele sută, sute; mie, mii; milion, milioane; mili- 
ard, miliarde: o sută de participanţi, trei mii de exemplare, o 
sută de milioane de dolari (ca şi sute de participanţi, mii de 
exemplare, milioane de dolari). 

85. „Am selectat o sută una de greşeli.“ 


Titlul cărţii, 107 greşeli gramaticale, nu conţine, spre deo- 
sebire de acest exemplu, prepoziţia de după numeralul cardinal 
cu valoare adjectivală (acordat în gen cu substantivul feminin 
greşeală pe care îl însoţeşte): o sută una. Dacă în exemplul 
din titlul anterior („0 sută cincizeci persoane“) prepoziţia nu 
trebuia să lipsească (corect este „o sută cincizeci de persoane“), 
aici, dimpotrivă, ea nu era necesară. Aceasta este una dintre 
greşelile explicabile prin hipercorectitudine. Cel care utilizează 
prepoziţia de după un numeral care indică un număr mai mare 
decât douăzeci ştie numai parțial regula de construire a sin- 
tagmelor cu numerale. Într-adevăr, începând cu numeralul două- 
zeci, se utilizează prepoziția de (douăzeci de oameni, nouă sute 
şaptezeci şi opt de cărţi, o mie patruzeci şi trei de candidați), 
dar nu se utilizează de când numeralul mai mare decât douăzeci 
este compus cu un numeral de la unu la nouăsprezece situat 
pe ultimul loc în compus (două sute optsprezece probleme, o 
mie nouă cuvinte, un milion cinci sute paisprezece maşini). 
Simplificând lucrurile, trebuie reținut că, aşa cum numeralele 
de la unu până la nouăsprezece nu acceptă construcția cu de, 
tot aşa nici compusele în care intră acestea nu se asociază cu 
de (opt case — o sută opt case, nouăsprezece dolari — cinci sute 
nouăsprezece dolari, un milion nouăsprezece mii trei sute 
unsprezece locuitori). 


86. „Fostă iubită Guţă“ (Kanal D, 13.07.2011) 


Nu este recomandabil să scriem sintagme de tipul celei din 
titlu fără a marca relaţia dintre componente. În construcția fostă 
iubită Guţă se stabilesc două relaţii: una între fostă şi iubită, 
care este marcată prin acord (în gen, număr şi caz), şi alta între 
fostă iubită şi Guţă, care însă nu este marcată în niciun fel. 
Relaţia de posesie dintre aceste componente trebuia să fie 
indicată prin cazul genitiv la al doilea component: fostă iubită 
a lui Guţă. 


125 


Cazul nu e singura modalitate de a se stabili legătura dintre 
două grupuri nominale (două substantive). În funcţie de context, 
se pot utiliza fie genitivul, fie o prepoziţie (mai frecvent de), 
ca în exemplele: „manager hotel“ (TVR 1, 27.03.2011), în loc 
de „manager al hotelului“; „patron Steaua“ (Antena 1, 
29.07.2011), în loc de „patron la Steaua“ sau „patron al Stelei“; 
„şofer camionetă“ (Antena 1, 7.09.2008), în loc de „şoferul ca- 
mionetei'“; „preşedinte Camera Deputaţilor“ (TVR 1, 8.03.2011), 
în loc de „preşedinte a/ Camerei Deputaţilor“; „iubitor animale“ 
(www.aaz.ro, anunţ, 18.04.2010), în loc de „iubitor de animale“; 
„fişa postului director bancă“ (www.ejobs.ro), în loc de „fişa 
postului de director de bancă“; „localnică Beijing“ (TVR2, 
17.03.2011), în loc de „localnică din Beijing“. 

Marcarea prin genitiv sau prin prepoziţie depinde şi de 
sensul substantivului de pe poziţia a doua. Astfel, dacă acest 
substantiv este folosit cu sens generic, deci nu trimite la o en- 
titate cunoscută, se foloseşte, de obicei, prepoziţia de, ca în 
„director de bancă“, iar dacă desemnează o entitate cunoscută, 
specificată, se foloseşte genitivul: „directorul băncii“. Nemar- 
cându-se însă relaţia, uneori e greu de înţeles dacă substantivul 
e folosit generic sau nu. Dintr-o construcţie precum „director 
bancă“, nu se înţelege exact dacă persoana respectivă este 
directorul unei anumite bănci sau dacă are calitatea de director, 
indiferent de ce bancă ar fi vorba. Numai contextul (textul 
scris/auzit sau imaginile, la televizor) ne poate ajuta, în acest 
caz, să distingem utilizarea generică de cea specifică a celui 
de al doilea component al grupării. 

Toleranţa față de fenomenul nemarcării relaţiilor sintactice 
depinde de tipul de text în care se produce. Într-un anunţ, omi- 
terea unor cuvinte nu este foarte supărătoare, pentru că s-a creat 
o convenție în acest sens. Dar, chiar şi în acest tip de text, pentru 
evitarea unor confuzii, este nevoie să se folosească elementele 
de relație. De exemplu, anunţul (lansat pe internet) „breloc 
iubitor natură, iubitor animale“ (www.okazii.ro) este probabil 
ambiguu pentru cei care nu au văzut sau nu au auzit despre 

asemenea obiecte. Ambiguitatea rezultă din neprecizarea relației 
dintre cuvântul breloc şi ceea ce urmează. Ai putea să te gân- 
deşti că lipseşte prepoziţia pentru, care ar indica destinația 
obiectului („breloc pentru iubitorul de natură“), sau că între 
breloc şi restul sintagmei ar fi o relaţie de posesie, şi atunci ar 
fi trebuit să apară genitivul („breloc al iubitorului de natură“). 
Căutând însă mai multe informaţii, găseşti fotografiile ajută- 
toare conţinând nişte brelocuri cu imagini sugestive şi chiar 
un alt text (ca o reformulare) în care este utilizată prepoziția 
cu: „Breloc cu iubitori de animale, iubitori de natură“. Rostul 
discutării pe larg a acestui exemplu a fost tocmai acela de a 
atrage atenția că, din cauza omiterii prepoziției, pot apărea difi- 
cultăți de înţelegere a unui text. 

Dacă, în textele de tip anunţ, absența prepoziţiilor poate fi 
tolerată într-o anumită măsură (cu condiția de a nu fi afectat 
sensul), în alte tipuri de texte, aceasta nu este deloc recoman- 
dată. Este cu atât mai grav ca astfel de „economii de limbaj“ 
să apară şi în conversațiile uzuale, cum se întâmplă în exemplul 
următor, preluat de pe un forum: „Ghici cine este administrator 
rețea în primărie?“ (forum.macin.ro, 2.08.2009). 


87. „Se ridică întrebarea firească care am afişat-o şi noi pe 
ecran.“ (Realitatea TV, 30.06.2011) 


Dacă moderatoarea emisiunii din care am extras enunţul-titlu 
ar fi folosit prepoziţia pe, ar fi evitat cacofonia rezultată din 
întâlnirea finalei cuvântului firească cu următorul cuvânt, care. 
Pe lângă producerea cacofoniei, moderatoarea respectivă a 
neglijat şi regula potrivit căreia complementul direct exprimat 
prin pronumele relativ care trebuie precedat de prepoziţia pe. 
Prepoziţia pe are rolul de a diferenţia complementul direct de 
subiectul exprimat prin care. Astfel, în enunţul „EI este omul 
care m-a salvat“, care este subiect, iar în „Omul pe care l-am 
salvat mi-a mulțumit“, pe care este complement direct. Semnul 
de recunoaştere că într-o construcție avem complement direct, 
şi nu subiect, este acela că relativul care este reluat prin 

pronumele personal formă neaccentuată în acuzativ (îl, o, îi, 
le): „omul pe care l-am salvat“, „cartea pe care am citit-o“, „băieţii 
pe care i-am întâlnit“, „cadourile pe care /e-ai făcut“. În mod 
obişnuit, acest pronume neaccentuat se foloseşte pentru expri- 
marea dublă a complementului direct, fie că pe apare sau nu 
(„L-am întâlnit pe profesor“, „Ziarul l-am citit de dimineață“). 


Neutilizarea prepoziţiei pe atunci când complementul direct este redat 
prin pronumele relativ care nu este un fapt înregistrat doar în limba 
actuală. Iată două exemple din secolul al XIX-lea, care arată că pe 
nu este marcat consecvent: „mia care mi-o ceri“ (D. Bolintineanu, 
Manoil), „Şi câte alte multe lucruri sunt mai vrednice de vedere decât 
acestea care am văzut, pe care nu am avut vreme întru o lună de zile 
[...]* D. Golescu, Însemnare a călătoriii mele). 


Tendinţa generală este aceea de omitere a prepoziţiei pe. 
Dar, deşi nu există riscul de a o utiliza şi unde nu este cazul, 
trebuie să avem în vedere şi faptul că pe nu marchează orice 
complement direct. Apariţia lui pe depinde de caracteristicile 
semantico-referenţiale ale complementului direct (ce tip de 
entitate din realitate desemnează cuvântul prin care se exprimă 
complementul direct). Astfel, pe nu se foloseşte în construcţii 
cu complement direct precum „Am citit o carte“ (unde sub- 
stantivul desemnează un obiect) sau „Nu am citit nimic“ (unde 
pronumele trimite la o entitate nonpersonală şi inanimată), dar 
se foloseşte obligatoriu în „Am chemat-o pe ea“, „L-am văzut 
pe lon“ sau „Nu am văzut pe nimeni“ (unde pronumele şi sub- 
stantivul trimit la persoane). Chiar dacă substantivul cu funcţie 
sintactică de complement direct are ca referent în realitate o 
persoană, apariţia lui pe este cerută de caracterul specific, 
individualizat, al acestuia (să se compare „Caut profesor“ — 
unde substantivul cu funcţie de complement direct nu e spe- 
cificat, individualizat, ci se referă la o calitate — cu „ÎL caut pe 
profesor“, unde substantivul precedat de pe este individualizat). 
În ceea ce priveşte complementul direct exprimat prin care, 
acesta trebuie construit cu prepoziția pe şi când e folosit pentru 
un referent uman, şi când e folosit pentru un referent nonuman/ 

nonanimat: „băiatul pe care l-am cunoscut“, „bijuteria pe care 
am admirat-o“. 


„Din punct de vedere“ vs „din punctul de vedere“ 


Considerate în unele gramatici drept variante ale aceleiaşi 
grupări cu statut de locuţiune prepoziţională, „din punct de 
vedere“ şi „din punctul de vedere“ reprezintă, de fapt, grupări 
analizabile diferit. Substantivul component punct se articulează 
sau nu, în funcţie de contextele în care apare şi, implicit, de 
caracteristicile grupării (îmbinare liberă sau îmbinare în foarte 
mare măsură fixată, asemenea unei locuţiuni). 

La nivel discursiv, grupările „din punct de vedere“ şi „din 
punctul de vedere“, foarte asemănătoare ca formă, au, indiferent 
de combinaţiile în care intră, acelaşi rol: cel de a introduce sau 
de a reliefa o idee ori de a ordona ideile după anumite criterii. 


88. „România, la coada UE din punct de vedere al libertăţii 
presei.“ (www.adevarul.ro, 20.10.2010) 


Prepoziţiile, ca şi locuţiunile prepoziționale, impun diverse 
restricții termenului pe care îl precedă: de caz (împotriva duşma- 
nului, dar la duşman), de număr (între/dintre ei — numai plural), 
de articulare (cu trenul, dar din/in/spre tren). 

Locuţiunile prepoziţionale care cer genitivul (sau un pose- 
siv echivalent cu genitivul: ta, nostru etc.) conțin un substantiv 
articulat ori alt element al cărui segment final este identic cu 
articolul hotărât: „în fața ta“, „din pricina lui“, „prin interme- 
diul nostru“, „în jurul casei“, „de jur împrejurul pomului“, „în 
afara oraşului“ etc. Ca şi în cazul locuțiunilor prepoziționale, 
dacă gruparea în discuţie, care însă nu s-a fixat ca locuţiune, 
este urmată de un substantiv în genitiv (însoţit de al), atunci 
substantivul punct din componenţa sa trebuie să fie articulat 
(punctul); corect ar fi fost, aşadar, „din punctul de vedere al 
libertății presei“, ca şi „din punctul de vedere al economiştilor“ 
sau „din punctul de vedere al directorului“. 

Articularea regentului este o condiţie pe care o presupune, de regulă, 
genitivul: „colegul Mariei“ sau „un coleg de clasă al Mariei“. Mai 
rar se întâlneşte un genitiv care are ca regent un substantiv nearticulat, 
fapt explicabil prin aceea că substantivul regent nearticulat nu se referă 
la o persoană, un obiect etc., ci la o proprietate (o calitate), ca în 
exemplul: „Puţini dintre ei nu sunt profesori, dar speră să devină sau 
sunt prieteni ai profesorilor“ (www.noidacii.ro). 


Gruparea din punctul de vedere nu este rigidă, astfel că 
substantivul articulat punctul din componenţa ei poate primi 
un adjectiv pronominal („din punctu/ acesta de vedere“ sau „din 
punctu/ nostru de vedere“) ori un nominal — substantiv sau 
pronume — în genitiv („din punctul mamei/ei de vedere“). Este 
relevant, pentru statutul de îmbinare liberă al grupării urmate 
de genitiv, şi faptul că uneori se poate schimba topica geniti- 
vului, care, indiferent de poziţie, cere ca regentul să fie articulat: 
„din punctu/ de vedere al mamei“, dar şi „din punctul mamei 
de vedere“. 


89. „Este o perioadă critică din punctul de vedere moral cea 
în care trăim?“ (www.ziarullumina.ro, 21.03.2010) 


Când gruparea din punct de vedere se construieşte cu un 
adjectiv categorial (de tipul economic, gramatical, juridic, mo- 
ral, politic, teoretic €tc.), substantivul punct din interiorul 
grupării este nearticulat: „din punct de vedere economic“, „din 
punct de vedere politic“ etc.; deci, şi în exemplul din titlu, corect 
ar fi fost „din punct de vedere moral“. 

Gruparea din punct de vedere (urmată de un adjectiv) este o 
construcţie fixă, apropiată de statutul de locuţiune, pentru că 
substantivul punct din componenţa ei şi-a limitat posibilitățile 
de combinare. Substantivul nu acceptă asocieri precum „din 
punctul acesta de vedere economic“ sau „din punctul nostru de 
vedere economic“; de asemenea, secvenţa nu poate fi disociată, 
prin intercalarea adjectivului în interiorul ei: nu se poate spune 
„din punct economic de vedere“. Secvența punct de vedere func- 
ționează ca un substantiv compus, sinonim cu perspectivă („din 

punct de vedere moral“ = „din perspectivă morală“). Gruparea 
punct de vedere se poate asocia, ca orice substantiv, cu adjective 
pronominale antepuse („din acest punct de vedere“, „din niciun 
punct de vedere“ etc.). 


Trebuie evitate structuri precum „Dintr-un punct de vedere cultural, 
Bucureştiul este mult mai activ“ (www.adevarul.ro, 6.06.2010), unde 
prezenţa articolului nehotărât ar putea fi explicată numai la nivel 
discursiv, cu ajutorul lui reluându-se sau evidenţiindu-se ceea ce s-a 
spus anterior. 


Un semn al fixării secvenței din punct de vedere urmate de 
adjectiv este şi faptul că aceasta poate să lipsească, situaţie în 
care adjectivul îşi schimbă statutul, devenind adverb („Din punct 
de vedere economic, stăm prost“, dar şi „Economic, stăm prost“). 


Conjuncţia 

Ca şi prepoziția, conjuncția este o „unealtă gramaticală“, 
având rolul de a stabili legătura dintre diversele componente 
ale enunţului. Greşelile care vor fi exemplificate şi explicate, 
în continuare, privesc înlocuirea unei conjuncții cu alta, elemen- 
tele corelative şi omiterea conjuncției. 


Înlocuirea unei conjuncţii cu alta 


Vom aduce în discuţie două situaţii în care conjuncţiile nu 
sunt utilizate corect, fie din cauza extinderii sinonimiei din 
anumite contexte (ca să în loc de să, în propoziţii necircum- 
stanțiale), fie din cauza asemănării formale cu altă conjuncţie 
(ori în loc de or). 


90. „Am vrut ca să fim obiectivi.“ (OTV, 26.09.2010) 


Pentru ca exemplul din titlu să fie corect, este necesar să 
ştergem cuvântul ca. Gruparea ca să nu trebuia să apară nici 

în enunţurile următoare, în care introduce propoziţii necircum- 
stanțiale de diverse tipuri: „Probabil se gândea ca să vină cu 
mine“ (sasu.fairtopic.com, 15.06.2011), „Istoria ne-a învăţat 
ca să nu mai credem în nimeni şi în nimic“ (www.ziare.com, 
comentariu, 3.07.2010), „Era bine ca să ştim şi noi ce votăm“ 
(ww w.sector3primarie.ro, 28.09.2010), „Gândul meu era ca să 
intru la o facultate“ (miana.geneza.ro, 4.01.2009), „Mereu m-a 
făcut ca să mă simt înjosită“ (www.flu.ro, comentariu, 3.12.2008), 
„Ideea ca să facem multe cămine de bătrâni e bună“ (www. 
aradon.ro, comentariu, 2.02.2011). În toate aceste situații, era 
de ajuns să. 

În schimb, sunt acceptate atât conjuncţia compusă ca să, 
cât şi conjuncția simplă să (care este şi marcă a conjunctivului) 
pentru a introduce o propoziţie circumstanțială de scop („Merge 
în Cipru (ca) să îşi petreacă vacanţa“) şi, mai rar, o propoziţie 
consecutivă („Nu era atât de generos (ca) să îi satisfacă orice 
moft). Ca să este corect folosit când poate fi înlocuit, în pro- 
poziţia circumstanțială de scop, cu grupul cu scopul să („Merge 
în Cipru cu scopul să îşi petreacă vacanţa“), iar în propoziția 
circumstanţială consecutivă, cu grupul încât să („Nu era atât 
de generos încât să îi satisfacă orice moft”). 

Apariția greşită a lui ca să în propoziţii necircumstanţiale, 
cum sunt cele de mai sus, se explică prin extinderea sinonimiei 
dintre ca să şi să, care introduc propoziţiile circumstanţiale de 
scop şi consecutive. La această explicaţie, se adaugă faptul că 
să, care este şi marcă a modului conjunctiv, e resimţit de vor- 
bitor ca insuficient pentru a stabili o relaţie sintactică, şi atunci 
îi adaugă şi elementul ca. Dar faptul că greşeala (ridiculizată de 
I. L. Caragiale, la ale cărui personaje întâlnim chiar pentru ca 
să, în loc de să) are justificare nu înseamnă că este şi scuzabilă. 

Concluzia ce se desprinde este că gruparea ca să este corect 
utilizată numai când introduce propoziţii circumstaţiale de scop 
sau consecutive, nu şi când introduce alte propoziţii. 


Dacă norma actuală nu acceptă folosirea lui ca să pentru a introduce 
propoziţii necircumstanţiale, în schimb, în secolul al XIX-lea, ca să 


132 


era folosit frecvent în asemenea situaţii: „Mă grăbii dară de a-l 
ascunde cu mare pază până va veni prilejul ca să-l scoatem teafăr 
peste hotare“ (B. P. Hasdeu, Ursiza), „Ursul veni aşa de repede, încât 
nu-mi dete timpul ca să descarc carabina“ (D. Bolintineanu, Manoil), 
„Safto, zi unui ficior ca să poftească aici pe şatrariul Săbiuţă [...]“ 
(V. Alecsandri, Iașii în carnaval). 


91. „Adevărul nu poate fi apărat decât cu adevăr. Ori voi 
nu-l deţineţi.“ (stelapopa.unimedia.md, comentarii, 12.04.2011) 


Două greşeli apar în titlu, ambele legate de folosirea conec- 
torului adversativ or. În primul rând, s-a confundat conjuncția 
adversativă neologică or cu ori, conjuncţie disjunctivă; în al 
doilea rând, nu s-a pus virgulă după această conjunctie: „Or[,] 
voi nu-l deţineţi.“ 

Confuzia dintre or şi ori este cauzată, pe de o parte, de 
asemănarea lor formală şi, pe de altă parte, de faptul că ori este 
pronunţat popular (deci incorect) şi [or]: „Nu ştiu cine a făcut 
cumpărăturile, Maria or lon“, în loc de „Nu ştiu cine a făcut 
cumpărăturile, Maria ori lon“. 

Greşeala e destul de frecventă, însă, dacă se are în vedere 
rolul sintactico-semantic diferit al conectorilor or şi ori, ea poate 
fi evitată. Testul cel mai simplu pentru a distinge cele două con- 
juncţii este posibilitatea de înlocuire cu un sinonim. Astfel, or 
poate fi înlocuit cu o conjuncţie adversativă (dar, iar, însă), 
pe când ori poate fi înlocuit cu sau. Aplicarea acestui test arată 
că în enunţul din titlu nu ar fi fost acceptat sau. Mai mult, din 
punct de vedere sintactic şi semantico-pragmatic, există o 
deosebire mare între cele două conjuncţii. Dacă ori stabileşte, 
prototipic, relaţii la nivelul propoziției sau al frazei (între pro- 
poziţii), or, în schimb, e specializat în stabilirea de relații 
discursive, pragmatice, la nivel transfrastic şi, de aceea, apare 
frecvent la începutul celui de al doilea enunţ. Însă, chiar dacă 
se află în interiorul frazei, or (care conectează numai propo- 
ziţii, nu şi componente ale propoziției) are un rol pragmatic 
evident, marcând opoziţia faţă de cele enunțate anterior. 

Conectorul or trebuie urmat de virgulă, indiferent dacă apare 
în interiorul enunţului sau dacă „deschide“ un alt enunţ (ca în 
titlu). De asemenea, or trebuie precedat de virgulă (după regula 
tuturor conjuncțiilor adversative) sau de punct şi virgulă: „Ne 
plângem că nu ne merge bine[,] or[,] noi nu facem nimic“ sau 
„Ne plângem că nu ne merge bine[;] or[,] noi nu facem nimic“. 


Greşeli în utilizarea corelativelor 


Uneori, la stabilirea unui raport sintactico-semantic participă 
doar o conjuncţie, alteori, o pereche de elemente, dintre care 
măcar unul este conjuncţie. Această pereche se supune, şi ea, 
unor reguli de utilizare, care, în uz, de multe ori sunt încălcate. 


92. „Ori renunti la partener şi cauţi pe cineva să o iei de la 
capăt, fără ascunzişuri, fără minciuni, sau îi spui iubitului că 
l-ai înşelat.“ (www.horoscop-astrologie.ro) 


Conjuncţiile coordonatoare disjunctive fie, ori, sau (şi au, 
învechit şi popular) au rolul de a stabili un raport semantic de 
excludere sau de alternanță între, de obicei, doi termeni de- 
semnând acțiuni, momente, calități etc.: „Dormi sau lucrezi“, 
„Mâine ori poimâine voi termina lucrarea“. Acest raport se- 
mantic este marcat mai intens când conjuncția disjunctivă se 
construieşte cu un corelativ de acelaşi tip: „Sau dormi, sau 
lucrezi“, „Ori mâine, ori poimâine voi termina lucrarea“. De 
altfel, una dintre conjuncțiile coordonatoare disjunctive — fie 
— presupune obligatoriu termenul corelativ: „Fie renunti la pro- 
iect, fie faci tot posibilul să-l termini.“ 

Pentru a reda în mod clar raportul sintactico-semantic prin 
perechile de conjuncții disjunctive, se cere ca elementul core- 
lativ să fie o conjuncţie identică, nu sinonimă, ca în titlu sau 
ca în exemplul: „Secretarul general al Organizaţiei de Tineret 
al PDL va rămâne fie în echipa acesteia, sau va fi stagiar al 
altui europarlamentar“ (Antena 1, 5.09.2008). Construcţiile ne- 
recomandate, ca acestea două, nu trebuie însă confundate cu 


134 


acele construcţii, corecte, în care fie ajută la exprimarea circum- 
stanțialului concesiv redat prin doi membri aflați în relație de 
coordonare disjunctivă marcată prin sau; de exemplu, „În 
planurile de afaceri ale companiilor, un nou obicei, fie el bun 
sau prost, echivalează cu o nouă şansă de creştere a vânzărilor“ 
(www.businessmagazin.ro, 5.06.2007). Dovada că fie nu 
necesită coocurența unui element identic este faptul că poate 
fi utilizat şi pentru a se exprima un circumstanțial concesiv 
realizat printr-o structură ai cărei membri sunt în relație de 
coordonare marcată prin conjuncţia copulativă şi: „Dacă cineva, 
fie el chiar instruit şi cultivat, n-a observat că în franceză se spune 
«escroc», va fi înclinat să scrie şi să pronunţe «excroc»“ (Hristea 
1976: 8). 

Reţinem din cele explicate mai sus că, pentru redarea unui 
raport disjunctiv, cele două conjuncţii trebuie să fie identice. 
Utilizarea unei conjuncții disjunctive sinonime, nu identice, drept 
corelativ poate îngreuna înțelegerea enunţului. Într-o construcţie 
complexă, precum cea din exemplul următor, folosirea unei 
conjuncţii disjunctive sinonime ar fi făcut probabil neclare 
relațiile semantice dintre componentele enunţului: „Ziariştii au 
de ales: ori acceptă salariu tăiat la jumătate, ori demisionează 
sau pleacă în concediu fără plată“ (www.paginademedia.ro, 
26.01.2011). Din exemplul dat, se înţelege că alternanţa e sta- 
bilită prin perechea de conjuncţii ori..., ori, iar sau marchează 
raportul disjunctiv în interiorul celui de al doilea membru al 
relaţiei alternative: [ori acceptă salariu tăiat la jumătate], [ori 
demisionează sau pleacă în concediu fără plată]. De fapt, ziariştii 
aveau trei posibilități. 

În plus, din punct de vedere pragmatic, elementele corela- 
tive, fiind identice, ajută mai bine la orientarea cititorului sau 
a interlocutorului în înțelegerea textului. Rolul acesta e similar 
cu cel al corelativelor de tipul: pe de o parte..., pe de altă 
parte...; în primul rând..., în al doilea rând... 


Şi în secolul al XIX-lea se înregistrau uneori, pe lângă perechile de 
conjuncţii disjunctive cu elemente identice, şi perechi cu elemente 

sinonime: „Atunce din nou în duşmani se aruncă mai cumplit. / 
Ungurul văzându-l iarăşi rămâne încreminit, / Pierde toată bărbăția 
ce nădejde-i însuflă, / Şi ori pleacă ca să fugă, sau prins de război 
se dă“ (C. Negruzzi, Aprodul Purice). 


93. „Aflăm mai multe despre acest subiect, cât şi despre 
altele la «Dimineața mondenă».“ (Antena 1, 2.07.2011) 


Locuţiunea conjuncțională copulativă cât şi se construieşte 
cu elementul adverbial corelativ atât. Elementele perechii atât... 
cât şi... s-au fixat în această structură (adverbele atât şi cât 
pierzându-și sensul pe care îl au în mod independent), pentru 
a marca împreună ideea de cumul. Corect este, aşadar, fie „Aflăm 
mai multe atât despre acest subiect, cât şi despre altele la «Di- 
mineaţa mondenă“, fie „Aflăm mai multe despre acest subiect 
şi despre altele la «Dimineaţa mondenă». 

Greşeala apare prin analogie cu celelalte locuţiuni conjunc- 
tionale copulative, precum şi, ca şi, care nu se construiesc cu 
un corelativ: „Alimentaţia, sportul, precum şi odihna sunt nece- 
sare pentru o viaţă sănătoasă“, „Au stabilit itinerarul, ca şi data 
plecării“. 


Omiterea conjuncţiei 


Absența conjuncţiei nu este un fenomen frecvent şi nu are 
consecinţe semnificative în plan gramatical, spre deosebire de 
absența prepoziției. Totuşi, semnalăm o situaţie în care este re- 
comandabil să nu se omită conjuncţia, chiar dacă, în scris, 
aceasta e substituită printr-o marcare grafică (linia de pauză 
neprecedată şi neurmată de blanc). 


94. „Înscrierile se fac între 26-28 iulie.“ (www.market- 
watch.ro, 3.04.2010) 


Prepoziţia între, ca şi dintre, cere să fie urmată fie de doi 
termeni coordonaţi („între el şi ea“), fie de un cuvânt la plural 

(„între ei“). În exemplul din titlu, trebuia să apară conjuncția 
şi, pentru a se evidenția relaţia de coordonare dintre numeralele 
ce exprimă nişte date. Greşeala apare din cauza faptului că mai 
există o posibilitate de exprimare a intervalului orar, peste care 
construcţia cu între se suprapune, şi anume construcția „în 
perioada 1-4 aprilie“, unde linia de pauză marchează intervalul. 
Prin urmare, se spune şi se scrie corect ori „între 26 şi 28 iulie“, 
ori „în perioada 26-28 iulie“. 

Alt exemplu de greşeală de acelaşi tip este „distanţa dintre 
Bucureşti—Constanţa“ (www.infoturism.ro). Corecte sunt struc- 
turile: „distanța dintre Bucureşti şi Constanţa“ sau „distanța 
Bucureşti—Constanţa“. 


VI. Greşeli de sintaxă 


La nivel sintactic, se urmăresc relaţiile pe care o unitate a 
limbii (cuvânt, grup de cuvinte, propoziţie) le stabileşte cu altă 
unitate sau cu alte unităţi. Aceste relații se supun unor reguli 
de construcţie ce sunt date de statutul unităților implicate. Încăl- 
carea regulilor se produce frecvent, din mai multe cauze, aşa 
cum vom vedea. Dintre greşelile de ordin sintactic, ne vom 
referi la dezacord, la topica unor cuvinte şi la anacolut. 


Greşeli în realizarea acordului 


Acordul reprezintă concordanța din punctul de vedere al for- 
mei între doi (sau mai mulți) termeni, ceea ce înseamnă că unul 
dintre termeni repetă, integral sau parţial, informația gramaticală 
a celuilalt termen. Bunăoară, în sintagmele „casă frumoasă“, 
„casei frumoase“, informaţia de gen, număr şi caz a substan- 
tivului regent casă, respectiv casei, este preluată de adjectivul 
subordonat frumoasă, respectiv frumoase. 

Abaterile de la acordul gramatical corect sunt acordul prin 
atracție şi acordul după înțeles (sau semantic). Într-un exemplu 
ca „Reacţia telespectatorilor m-au neliniștit s-a realizat acordul 
prin atracţie între predicat şi termenul cel mai apropiat de acesta, 
telespectatorilor. În alte exemple, ca „Familia Ionescu m-au 
vizitat“ sau „Unul dintre victime era fiul şoferului“, s-a făcut, 
greşit, acord după înţeles, în loc să se facă după formă („Familia 
Ionescu m-a vizitat“, „Una dintre victime era fiul şoferului“). 

În prima situaţie, predicatul a fost utilizat la plural, pentru că 
subiectul este un substantiv colectiv (familia) care desemnează 
o mulțime, iar în a doua situație s-a făcut acordul pronumelui 
nehotărât unul cu referentul din lumea reală de genul masculin 
(fiul). În exemplul următor, în care era vorba de arestarea fos- 
tului lider al sârbilor bosniaci, s-au făcut două greşeli repre- 
zentând acorduri după înţeles: „Apelul făcut se referă la faptul 
că o persoană, a cărui stare de sănătate este critică şi care nu 
este capabilă să se apere singur, nu poate fi extrădată“ (Antena 
1, 31.05.2011). Atât relativul care, cât şi adjectivul singur tre- 
buie să se acorde, după formă, cu substantivul exprimat anterior, 
persoană. 

În unele contexte însă, acordul prin atracţie sau acordul după 
înţeles nu sunt greşeli. În construcții ca „limba şi literatura ro- 
mână“, „geanta şi portofelul meu“, acordul prin atracţie a deve- 
nit chiar normă (nu spunem „limba şi literatura române“, „geanta 
şi portofelul mele“). Şi acordul după înţeles este acceptat într-un 
exemplu ca „Majoritatea (oamenilor) au plecat‘, unde subiectul 
este un colectiv. 

Încălcările regulilor acordului primesc, după cum vom ve- 
dea, diverse explicaţii în contextele în care apar, dar asta nu 
înseamnă, evident, că sunt scuzabile. 

Această secţiune va fi alcătuită din mai multe tipuri de gre- 
şeli care privesc acordul dintre subiect şi predicat, acordul dintre 
adjectivul de diverse tipuri şi substantiv, acordul dintre numeral 
(adjectival sau substantival) şi substantiv, acordul lui al (a, ai, 
ale) din structura genitivului cu termenul pe care îl substituie 
şi acordul pronumelui relativ care însoţit de al (a, ai, ale), pre- 
cum şi acordul nepermis al adverbului. 


Acordul subiectului cu predicatul 


Una dintre cele mai grave greşeli gramaticale (şi totodată 
cele mai combătute) o reprezintă, cu siguranță, dezacordul din- 
tre subiect şi predicat. Printre circumstanţele care favorizează 
încălcarea regulilor de acord dintre cei doi constituenți ai 

enunțului, menționăm postpunerea subiectului față de predicat, 
realizarea subiectului printr-un grup de termeni aflaţi în relaţie 
de subordonare sau de coordonare, distanţa dintre subiect şi 
predicat. Pentru a evita producerea dezacordului, este foarte 
important să fim atenţi la organizarea construcţiei, la raporturile 
logico-sintactice dintre termeni, la tipul de subiect, precum şi 
la tipul de verb cu funcţie de predicat. 


95. „Mi s-a făcut vrăji.“ (OTV, 16.03.2011) 


Dezacordul dintre subiect şi predicat, care se întâlneşte mai 
ales în comunicarea orală, este favorizat de postpunerea subiec- 
tului, ca în exemplul din titlu. Vorbitorul începe enunţul cu pre- 
dicatul la singular, apoi îşi dă seama că are nevoie de un subiect 
la plural, dar nu mai revine asupra formulării. Când subiectul 
este antepus, este mai puţin probabil ca dezacordul să se pro- 
ducă, forma de număr a acestuia dictând forma predicatului 
cu care urmează să se asocieze: „Vrăjile mi s-au făcuf“ (aici, 
şi cu deplasare de sens față de topica din construcţia din titlu). 

În mod similar, greşeala apare când subiectul postpus predi- 
catului este multiplu. Vorbitorul foloseşte verbul la singular, 
urmat de un substantiv tot la singular, cu funcţia de subiect, 
apoi mai adaugă unul, completarea dând naştere unui subiect 
multiplu, care cere ca verbul (antepus) să fie la plural. Aşa re- 
zultă o construcţie precum „Îmi place muzica şi dansul.“ 

Dezacordul se înregistrează frecvent în contexte cu verbe 
impersonale, verbe care au numai formă de persoana a 3-a, din 
cauza caracteristicilor sintactico-semantice evidențiate în con- 
text, şi care, atunci când au subiect, preferă postpunerea aces- 
tuia. În titlu, ca şi în exemplele următoare, conţinând verbe 
impersonale (unele dintre ele, în ipostaza de verbe pasiv-imper- 
sonale), acordul se face greşit la singular: „Îi merge afacerile“, 
„Îmi convine condiţiile“; „Mi s-a făcut vrăji“, „Mi s-a expus 
cerinţele“, „Se ştie răspunsurile“. În alte utilizări, când verbele 
sunt personale (având forme nu numai de persoana a 3-a), 
acordul nu ridică probleme: „Duşmancele mi-au făcut vrăji“, 
„Şefii mi-au expus cerinţele“, „Ei ştiu răspunsurile“. 

96. „Publicul au ales, votând prin sms concurenţii de pe 
locurile întâi şi doi.“ (www.romaniainternational.com, 9.04.2011) 


Aşa cum am arătat mai sus, o abatere de la regula acordului 
este acordul după înţeles. Greşeala apare când subiectul este 
exprimat printr-un substantiv cu sens colectiv folosit la numărul 
singular, de tipul echipă, juriu, public. Faptul că substantivul 
colectiv denumeşte un ansamblu de elemente nu trebuie să 
influenţeze realizarea acordului. Substantivul colectiv poate fi 
folosit atât la singular, cât şi la plural (echipă vs echipe, juriu 
vs jurii, public vs publicuri), impunând predicatului, în conse- 
cință, acord la singular sau la plural. 

În titlu, predicatul trebuia să fie la singular, pentru că şi su- 
biectul exprimat prin substantiv colectiv este la singular: „Publi- 
cul a ales.“ În exemplele următoare, de asemenea, acordul 
predicatului trebuie făcut la singular, în locul acordului, seman- 
tic sau după înțeles, la plural, pentru că substantivele colective 
din poziţia de subiect (comisia, lumea) sunt la singular: „Comi- 
sia au considerat că este necesară continuarea cercetării“ (cis0l. 
central.ucv.ro, 15.01.2011), „Toată lumea s-a oprit pe loc şi s-au 
bucurat de concert“ (Pro TV, 1.07.2011). Corecte sunt deci 
formele verbale a considerat şi s-a bucurat (la fel ca forma 
de singular s-a oprit a celuilalt verb, din acelaşi enunţ). 


Spre deosebire de română, în engleză substantivul colectiv poate 
impune predicatului acord la plural, când acesta se referă la fiecare 
membru în parte al ansamblului: The people were very glad „Lumea 
era foarte bucuroasă“. 


Şi în cazul în care subiect este substantivul colectiv mass- 
media, acordul trebuie să se realizeze tot la singular, după 
formă, nu după sens, conform DOOM?: „Mass-media are o mare 
importanţă în viața omului“, nu „Mass-media au o mare impor- 
tanță în viaţa omului“. Faptul că se comportă ca un substantiv 
colectiv singular se vede şi în forma de genitiv-dativ articulat 
hotărât (mass-mediei, nu mass-mediilor), precum şi în acordul 
la singular cu adjectivul („„mass-media modernă“); vezi şi 46. 

Tot prin acord după înţeles s-ar putea explica greşeala din exemplul 
următor, unde nu apare un substantiv colectiv, ci un pronume relativ: 
„Ştim cine au negociat aceste preţuri“ (Realitatea TV, 30.06.2011). 
Cine impune în mod normal predicatului formă de persoana a 3-a 
singular (cine a negociat), dar probabil locutorul l-a folosit privitor 
la mai multe persoane. 


97. „Dezvoltatorii sunt indecişi în ceea ce privesc investițiile 
în piaţa imobiliară.“ (www.casedelux.ro) 


Acordul greşit din titlu este explicabil prin atracţie cu ter- 
menul următor investițiile, care este la plural. Altă explicaţie 
poate fi aceea că locutorul, neînțelegând care element al struc- 
turii are statut de subiect, face acordul la plural tocmai de teama 
de a nu greşi (este vorba, şi de această dată, de fenomenul numit 
hipercorectitudine). În realitate, subiectul verbului a privi este 
pronumele relativ invariabil ceea ce, care nu poate să impună 
verbului decât forma de singular. 

Structura în ceea ce priveşte este în mare măsură fixată, fiind 
utilizată pentru exprimarea circumstanţialului de relaţie. La 
nivel discursiv, aceasta are rolul de a introduce sau de a reliefa 
o temă de discuţie. 

În mod similar se comportă, din punctul de vedere al acor- 
dului, grupările în ce priveşte, cât priveşte, în care forma de 
singular a verbului este impusă de pronumele relative ce sau câ. 


98. „Încă de dimineaţă, o mulţime de tineri a luat aproape 
cu asalt Casa Tineretului din Timişoara.“ (www.renasterea.ro, 
24.09.2010) 


Realizarea acordului într-o asemenea construcţie depinde 
de modul cum analizăm structura o mulțime de tineri, aflată 
în poziţia de subiect. Mai precis, depinde de stabilirea elemen- 
tului cu care predicatul se acordă, adică a centrului din grupul 
nominal o mulțime de tineri, pentru că predicatul nu se acordă 
cu un termen subordonat din grupul nominal, ci cu centrul 

grupului. Astfel, acordul se face la singular sau la plural, după 
cum se consideră că, în grupul nominal o mulțime de tineri, 
centrul este mulțime sau, dimpotrivă, tineri. 

Dat fiind că prepoziţia de marchează, de obicei, subordo- 
narea unui element față de altul (ca în „o cutie de plastic“, „casa 
de acolo“), primul termen, mulțime, s-ar putea interpreta drept 
centru, şi atunci acordul cu predicatul se face la singular, ca 
în titlu (structura o mulțime de tineri are, în această situaţie, 
sensul „o mulțime compusă din tineri“). Prepoziţia însă nu este 
mereu semn al subordonării celui de al doilea termen față de 
primul. În unele structuri, ca în cea similară cu un numeral 
cardinal mai mare de douăzeci — „douăzeci de oameni“ — sau 
în cele conţinând elemente adjectivale sau adverbiale de tipul 
„astfel de oameni“, „altfel de oameni“, „atăt de frumoasă“, „aşa 
de bine“, de se asociază cu primul termen. 

Din punct de vedere semantic, o mulțime de este interpretabil 
drept cuantificator (element cantitativ) ce poate fi substituit prin 
alt element cantitativ ca mulți, puțini, câțiva, destui. Faptul că 
termenul mulțime din structură exprimă o cantitate reprezintă 
un argument pentru a spune că nu el este centrul grupului nomi- 
nal o mulțime de tineri. În plus, dacă enunţul ar continua cu 
un pronume personal care să substituie grupul nominal, pronu- 
mele ar relua, prin acord, mai degrabă informaţia gramaticală 
a substantivului tineri decât a substantivului mulțime, deci ar 
fi folosit la masculin plural, nu la feminin singular: „Încă de 
dimineaţă, o mulțime de tineri au luat aproape cu asalt Casa 
Tineretului din Timişoara. Fi erau nerăbdători să găsească un 
loc de muncă“ (nu: „Ea era nerăbdătoare să găsească un loc 
de muncă“). Interpretând drept centru al grupului substantivul 
tineri, sensul structurii este „foarte mulți tineri“, care implică 
acordul la plural. 

Statutul celor două componente ale structurii se schimbă 
însă când primul dintre ele, mulțime, este articulat cu articol 
hotărât. Acest articol are, în general, rolul de a evidenția centrul 
grupului nominal, determinându-l definit. În această situație, 
mulțimea se analizează drept centru şi, în consecinţă, impune 

acord la singular: „Mulțimea de tineri a luat aproape cu asalt 
Casa Tineretului.“ De asemenea, când substantivul mulțime 
intră în relaţie contrastivă cu alt termen, acesta este intrepretabil 
drept centru al grupului nominal, şi deci intră în relaţie de acord 
cu predicatul: „O mulțime de oameni este mai uşor de manipulat 
decât un individ“, „O mulțime de angajaţi este mai utilă socie- 
tăţii decât o mulțime de şomeri“. 


99. „La noi, la ţară, patru sute de lei este o avere.“ (www.mo- 
nitoruldevaslui.ro, 18.01.2011) 


În structurile cu verbul copulativ a fi, în care nu există con- 
cordanță de număr între cele două grupuri nominale conectate 
de verb (în exemplul dat, între patru sute de lei şi o avere), se 
pune problema cu care dintre acestea se acordă verbul copulativ. 
Problema se rezolvă în urma identificării subiectului verbului. 
Pentru aceasta, este necesar să ţinem seama de cel puţin două 
criterii care diferenţiază subiectul de numele predicativ (al 
doilea component nominal al structurii). 

Un criteriu de luat în consideraţie pentru a afla care com- 
ponent nominal reprezintă subiectul este topica: de regulă, 
subiectul ocupă prima poziţie (precedă predicatul), iar numele 
predicativ îi urmează verbului copulativ. Nu întotdeauna însă 
se respectă această ordine. În structurile emfatice, de pildă, pen- 
tru a reliefa numele predicativ (asociat şi cu o anumită intona- 
ție), topica e schimbată: „O avere sunt patru sute de lei.“ 

Alt criteriu important este de natură semantico-pragmatică. 
Subiectul corespunde informaţiei vechi, cunoscute, iar numele 
predicativ reprezintă informaţia nouă, adusă în enunţ. Cu alte 
cuvinte, prin intermediul numelui predicativ afirmi un lucru 
nou despre subiect, care îl califică („Ioana este frumoasă“), îl 
identifică („EI este Jon“), îl include într-o categorie („Delfinul 
este un mamifer“) sau îl echivalează cu o calitate („Sportul 
înseamnă/este sănătate“). În exemplul din titlu, numele predi- 
cativ o avere aduce o informaţie nouă despre subiect, stabilind 
cu acesta o relație de echivalență. Aşadar, corect este: „Patru 
sute de lei sunt o avere.“ 

E posibil ca greşeala din titlu să aibă şi altă explicaţie, şi 
anume să se considere că subiectul real al construcției este 
suma, subiect neexprimat, care, fiind la singular, impune predi- 
catului acord la singular. Într-adevăr, dacă acest substantiv ar 
fi fost exprimat, acordul trebuia făcut la singular: „Suma de 
patru sute de lei este o avere.“ Însă o astfel de presupoziție com- 
plică analiza şi, implicit, realizarea acordului, care, în general, 
se face în funcţie de subiectul prezent în enunț. Aşa cum folosim 
la plural verbul într-o construcţie ca „Pe masă sunt patru sute 
de lei“ (nu „Pe masă este patru sute de lei“), aşa este recoman- 
dabil să spunem şi „Patru sute de lei sunt o avere“. 

Identificarea greşită a subiectului explică şi greşeala din exem- 
plul: „Două flori este un minunat wallpaper pentru desktop“ 
(wallpapere.wallpaperstock.net, 28.04.2009). 

În alte construcţii, în care pe prima poziţie se află o structură 
cu elemente coordonate (un subiect multiplu), greşeala este 
rezultatul acordului prin atracţie dintre verb şi ultimul compo- 
nent al structurii, la singular, ca în exemplele: „Nu întotdeauna 
vârsta şi experiența îndelungată este un atu“ (www.pokerhea- 
ven.com, 31.05.2011), „Crearea şi păstrarea locurilor de muncă 
este un succes al mediului de afaceri bucureştean“ (www.ma- 
nager.ro, 4.11.2010). Aplicând criteriile enumerate mai sus, 
deducem că subiectul, realizat printr-o structură cu elemente 
coordonate, se comportă ca un plural, prin urmare impune 
predicatului acord la plural. 


Acordul adjectivului şi al numeralului cu substantivul 
şi „acordul“ adverbului 


O serie de dificultăți de realizare a acordului apar în utiliza- 
rea adjectivelor propriu-zise şi a celor provenite din participiu, 
care au, în general, în flexiune forme distincte de gen, număr 
şi caz. De asemenea, ridică probleme de acord numeralele 
variabile, care se comportă ca adjectivele. Spre deosebire de 
adjective şi de numerale, adverbele nu sunt variabile, deci 
„acordul“ lor nu este permis. 

Acordul adjectivelor 


100. „Cinci sute cincizeci de jurnalişti şi o sută de camere 
de luat vederi vor transmite emoția şi fastul unei ceremonii 
aşteptată cu un interes uriaş de lumea întreagă.“ (TVR 1, 
29.04.2011) 


Adjectivul trebuie să se acorde cu termenul regent atât în 
gen şi număr, cât şi în caz. Deseori însă, se neglijează acordul 
adjectivului cu substantivul regent în cazul genitiv sau dativ, 
ca în: „Aflu şi eu de existenţa unei fete frumoasă, D. M.“ (flu- 
xuri.preferate.net, forum, 15.04.2008). Acest dezacord se pro- 
duce mai ales când adjectivul este participial, ca în exemplul 
din titlu sau ca în: „Departajarea candidaţilor care au obținut 
medii de admitere egale se face în ordinea descrescătoare a notei 
obținută la proba de desen“ (www.studentsoftheworld.info), 
„Potrivit analizei făcută de Comisia Europeană, raportul coti- 
zanți—pensionari a scăzut de la 3,43 în 1990 la numai 0,79 în 
2003“ (www.realitatea.net, 26.03.2009). În cele trei exemple, 
adjectivele participiale trebuiau să aibă forme de genitiv singular 
(„unei ceremonii aşteptate“, „ordinea descrescătoare a notei 
obținute“) sau de dativ („potrivit analizei făcute“). Greşeala 
este favorizată de faptul că participiul are, prin natura sa, atât 
trăsături adjectivale, manifestate prin acord, cât şi trăsături 
verbale, care permit asocierea sa cu subordonați specifici ver- 
bului („nota obţinută de candidați“, „nota dată candidaților“; 
„O ceremonie așteptată cu un interes uriaş“, „nota obţinută la 
lui favorizează interpretarea participiului ca fiind mai puţin legat 
de substantivul regent. De aceea dezacordul participiului ad- 
jectival cu substantivul regent se produce mai ales când acesta 
e construit cu diferiți subordonați (complemente sau circum- 
stanțiale). 

Lipsa acordului se admite când adjectivul este izolat, ca în 
exemplele: „Apoi a apărut ideea emisiunii, apreciată drept in- 
teresantă şi binevenită de postul de radio Elvas, din Portugalia, 
unde este difuzată“ (www.flux.md, 17.11.2008), „Calificativul 

final se obţine prin rotunjirea notei (obținută sub formă fracţio- 
nară) în favoarea studentului“ (www.upt.ro, 2009). 

Prudenţa unora de a realiza acordul adjectivului, asociată 
cu interpretarea greşită a relației sintactice în care acesta intră, 
poate duce la un acord incorect în caz. În exemplul „Sindica- 
liştii par dispuşi să acționeze în judecată ministerul de resort 
pentru aplicarea unei măsuri considerate abuzive“ (crisana.ro, 
18.11.2009), adjectivul evidenţiat grafic trebuia să apară la 
forma de nominativ, abuzivă, cerută de adjectivul participial 
considerate, acordat corect cu genitivul unei măsuri. Forma 
adjectivului abuzivă este păstrată dintr-o structură cu nume 
predicativ ca: „pentru aplicarea unei măsuri considerate ca fiind 
abuzivă“. 


101. „Va fi ziua prietenei mele cea mai bună şi mâine îi 
cumpăr cadou.“ (www.tpu.ro, 24.07.2011) 


Dezacordul în caz cu substantivul regent se produce destul 
de frecvent şi când adjectivul este la gradul superlativ relativ. 
De pildă, căutând pe motorul Google, am constatat că, dintre 
cele două structuri cu dezacord — „prietenei mele cea mai bună“ 
şi „prietenei mele bună“ —, a doua, unde adjectivul este la gradul 
pozitiv, apare foarte rar în comparaţie cu prima. 

Aşa cum adjectivul pronominal posesiv se acordă, în exem- 
plul dat în titlu, cu substantivul prietenei în caz („prietenei 
mele“), la fel şi adjectivul propriu-zis bună la gradul superlativ 
relativ trebuie acordat, nu numai în gen şi număr, ci şi în caz. 
Adjectivul la gradul superlativ relativ realizează acordul prin 
ambele componente variabile, marca de superlativ cel şi adjec- 
tivul propriu-zis: „prietenei mele celei mai bune“. 

Uneori, în alte structuri decât cele cu superlativ relativ, se 
neglijează acordul în caz al demonstrativului cel aflat între 
substantivul regent şi adjectivul subordonat, ca în: „Frumuseţea 
există în sufletul omului cel bun“ (sfaturi.eva.ro), „Florile cu 
parfumul lor te fac să te îndrăgosteşti de puritatea şi gingăşia 
gândurilor cele bune“ (www.niuzer.ro, 8.09.2010), în loc de 

„omului celui bun“, respectiv „gândurilor celor bune“. Când 
însă cel intră în structura unor nume proprii, precum Ștefan cel 
Mare, Ecaterina cea Mare, acesta nu se acordă cu regentul: 
lui Ştefan cel Mare, Ecaterinei cea Mare. 


102. „iti iei o bluză roşie, cu un decolteu mov, o fustă movă 
până la baza genunchilor şi o pereche de sandale roşii.“ (ani- 
mezup.com, forum, 16.04.2010) 


În română, cele mai multe adjective au patru forme distincte 
pentru a marca numărul şi genul. Pe lângă acestea, există şi 
unele adjective invariabile, care au o singură formă pentru toate 
valorile de gen, număr şi caz. Printre adjectivele invariabile, 
se numără câteva nume de culori, cum sunt bleu, kaki, maro, 
mov, roz, turcoaz, vernil. În cazul unora, acolo unde finala o 
permite, se constată însă tendința de creare a unor forme diferite 
pentru gen, acordate cu substantivul regent: „Pe covorul roşu, 
ele s-au gândit să o repete şi să poarte aceeaşi rochie furcoază“ 
(www.perfecte.ro, 24.09.2010), „Îţi stă bine în cămaşa roză“ 
(www,.faces.md, 28.02.2009). 

Aceeaşi tendință se remarcă în utilizarea câtorva adjective 
invariabile, terminate în -ce: locvace, precoce, vivace. Tendinţa 
e ilustrată de exemple în care aceste adjective apar cu o formă 
inventată de masculin plural: „Fotbaliştii, părinţi precoci“ 
(www.adevarul.ro, 30.07.2010), „Amândoi suntem /ocvaci“ 
(roxanutsa.blogspot.com, 19.02.2011), „Dacă, în copilărie, Ge- 
menii sunt vivaci, voioşi şi precoci, la adolescenţă aceste 
trăsături se estompează“ (www.elystar.ro, 14.09.2007). Greşeala 
este favorizată şi de faptul că alte adjective terminate în -ce 
nu sunt invariabile, ci au în flexiune două forme (una de sin- 
gular, ambele genuri, aceeaşi cu forma de feminin plural, şi 
alta de masculin plural): rapace, rapaci; sagace, sagaci; tenace, 
tenaci; vorace, voraci. În cazul acestora din urmă, se înregis- 
trează însă şi utilizări invariabile — cu terminația -ce — în con- 
texte în care ar trebui să apară forma de plural: „Am doi copii 
tenace“ (forum.desprecopii.com, 29.01.2011), în loc de tenaci; 

„Înconjuraţi de câini vorace“ (www.targujiu.ro, 24.07.2006), 
în loc de voraci. 


103. „Toate ţările fost comuniste din Europa Centrală şi de 
Est care au aderat la Uniunea Europeană s-au confruntat cu 
problema lustraţiei.“ (www.citynews.ro, 19.06.2010) 


Deducem că România, ţară fostă comunistă, s-a confruntat, 
ca toate ţările foste comuniste, cu problema lustraţiei. Aşa tre- 
buie utilizat adjectivul participial fost şi în fraza din titlu, adică 
acordat cu substantivul regent. 

Interpretarea ca adverb — cuvânt invariabil — a adjectivului 
participial fost este greşită. Cu toate că, în presă, fost apare foarte 
frecvent invariabil în asemenea construcţii, el are, în realitate, 
comportament adjectival, deci trebuie să se acorde cu substan- 
tivul regent. Acordul nu se face, probabil, deoarece se consideră 
că, în grupul nominal din care face parte, fost este dependent 
de adjectivul care îi urmează, comunistă, deci ar fi adverb. Ca 
reacţie la greşeala constând în „acordul“ adverbului (vezi infra, 
104, 105), apare, în acest caz, greşeala în sens invers: adjecti- 
vul participial fost este interpretat, greşit, ca adverb, fiind subor- 
donat unui adjectiv (comuniste). Această coocurență e însă 
posibilă, pentru că adjectivul participial fost păstrează de la ver- 
bul copulativ a fi, din care provine, capacitatea de a se construi 
cu un adjectiv: „ţările au fost comuniste“ — „ţările foste comu- 
niste“. La fel se comportă şi adjectivul participial devenit: „ţări 
devenite socialiste“, „ţară devenită independentă“ (nu spunem 
„țări devenit socialiste“ sau „ţară devenit independentă“). 

Interpretarea incorectă, drept adverb, a lui fost din astfel de 
structuri poate avea ca explicaţie relaţia sinonimică pe care o 
stabileşte cu prefixul ex- („tară ex-comunistă“) ori cu circum- 
stanţiale de tip anterior, până nu demult, în trecut, ca şi relaţia 
de antonimie cu prefixul post- („structuri postcomuniste“), toate, 
elemente, în mod evident, invariabile (Avram 2005 [1999]: 
220). Legătura cu prefixul ex- e sugerată uneori, grafic, chiar 
prin legarea cu cratimă a lui fost de adjectivul pe care îl 

însoţeşte: „Criza a evidenţiat punctele slabe ale statelor fost- 
comuniste“ (www.adevarul.it, 3.11.2009). 


„Acordul“ adverbelor 


104. „Steluţa este un aparat dedicat copiilor noi născuți, care 
proiectează desene şi cântă; este nou-nouţă, în perfectă condiție 
de utilizare.“ (www.supercars.ro, 29.01.2011) 


Greşelile din enunțul-titlu privesc utilizarea cuvântului nou. 
În ambele situaţii, acesta intră în alcătuirea unor cuvinte com- 
puse, care au valoare morfologică de adjectiv. Însă, în interiorul 
compuselor, nou are statut diferit. 

În prima sintagmă, care trebuie scrisă cu cratimă, în forma 
nou-născuţi, nou este adverb (cu sensul „de curând“), fiind sub- 
ordonat adjectivului participial născuţi. Cuvântul compus astfel 
obţinut este un adjectiv care se subordonează substantivului 
copiilor, iar acordul este marcat numai prin elementul flexibil 
— adjectivul participial născuți. Greşeala apare şi când com- 
pusul, în absența unui regent substantival, are valoare de 
substantiv, ca în: „Aşteptăm cu nerăbdare poze cu noi născuții“ 
(www .utilecopii.ro, 19.03.2010). Substantivul compus nou-năs- 
cut s-a format, în limba română, după modelul fr. nouveau-né 
(Hristea 1981: 61). 

În a doua sintagmă, adjectivul nouă capătă valoare inten- 
sivă prin repetare (în forma derivată cu sufix diminutival), după 
modelul „o casă mare-mare“ (cu sensul „o casă foarte mare“). 
Forma sa corectă este deci, în contextul dat, nouă-nouță, acor- 
dându-se cu substantivul regent Steluţa, numele aparatului 
„dedicat“ nou-născuţilor. Repetarea adjectivului este un 
mijloc expresiv de realizare a superlativului, cum se poate 
observa şi în construcția: „Am mâncat o prăjitură bună-bună 
(sau bună-bunuţă).“ 

Întorcându-ne la prima greşeală din exemplul dat în enun- 
țul-titlu, mai frecvent apare în uz „acordul“ adverbului, care 
constituie o greşeală destul de gravă, cauzată de neînţelegerea 
relaţiilor de subordonare dintre componentele grupurilor 

sintactice. lată şi alte exemple: „Nu merg tramvaiele pe bule- 
vardele teribile de largi“ (OTV, 31.05.2011), „În administraţia 
locală, angajații sunt slabi pregătiți“ (www.cariereonline.ro, 
27.05.2010), „Tinerii erau proaspeți căsătoriţi şi nu aveau unde 
locui“ (www.spectrulrealitatii.ro, 3.07.2010). Corecte în con- 
textele de mai sus sunt formele teribil, slab, proaspăt, pentru 
că termenii respectivi sunt adverbe subordonate unui adjectiv. 


105. „Piaţa terenurilor a fost cea mai puternic afectată de 
criza economică.“ (www.100 Icase.ro, 10.11.2010) 


Acordul fals afectează adesea adverbul când acesta e la 
gradul de comparaţie superlativ relativ. După cum se ştie, 
exprimarea superlativului relativ se realizează — atât în cazul 
adverbului, cât şi în cazul adjectivului — cu ajutorul elementului 
cel. Forma acestui element este în concordanță cu forma 
adverbului, respectiv a adjectivului. Astfel, când cel intră în 
structura superlativului relativ al unui adjectiv, el are forme 
diferite, acordându-se, la fel ca adjectivul, cu substantivul căruia 
i se subordonează („băiatul cel mai frumos“, „fata cea mai 
frumoasă“, „băieţii cei mai frumoşi“, „fetele cele mai fru- 
moase“); în schimb, în structura superlativului relativ al adver- 
bului, cel este invariabil („Băiatul a scris cel mai frumos“, „Fata 
a scris cel mai frumos"). 

În exemplul din enunţul-titlu, cel face parte din structura 
adverbului la gradul superlativ relativ — cel mai puternic —, care 
se subordonează adjectivului participial afectată: „afectată cel 
mai puternic“. 

Marca invariabilă cel de superlativ a adverbului se confundă 
adesea cu marca variabilă, acordată, a adjectivului. În următoa- 
rele contexte, apare aceeaşi greşeală ca în titlu: „Autoturismele 
cele mai bine cotate sunt cele ale producătorilor germani“ 
(www.conso.ro, 23.09.2008), „Ei sunt oamenii cei mai uşor de 
manipulat“ (www.hadesrecords.com, 27.01.2007). 

Într-un exemplu precum „Cele mai atent analizate sunt com- 
paniile mari“ (www.romanialibera.ro, 19.06.2011), structura cu 

cele poate fi corectă dacă cele este analizat ca pronume (echi- 
valent contextual cu pronumele demonstrativ acelea), căruia 
i se subordonează grupul adjectival mai atent analizate. Prin 
urmare, în această lectură avem o construcţie cu un adverb la 
gradul comparativ de superioritate, mai atent, subordonat ad- 
jectivului participial analizate, care se acordă cu cele: „Cele/Ace- 
lea analizate mai atent sunt companiile mari.“ 

În contextul următor, gruparea cu cei este interpretabilă ca 
îmbinare liberă, nu ca adverb la gradul superlativ: „Slăbuţ 
pentru cei ce-au văzut originalul, cam tare pentru cei mai uşor 
impresionabili“ (subtitrari.com.ro). În această interpretare, 
susținută de opoziţia stabilită între „cei ce-au văzut originalul“ 
ŞI „cei mai uşor impresionabili“, demonstrativul cei din a doua 
sintagmă se combină cu adjectivul impresionabili, căruia i se 
subordonează adverbul mai uşor. Cei poate fi înlocuit în con- 
textul dat cu aceia: „Slăbuţ pentru aceia ce-au văzut originalul, 
cam tare pentru aceia mai uşor impresionabili.“ 

Din cele arătate mai sus, reținem că, pentru a elimina 
ambiguitățile rezultate din interpretarea lui cel — fie ca formant 
al superlativului, fie ca pronume demonstrativ —, este recoman- 
dabil, când nu avem intenţia de a reda sensul superlativ, să 
folosim formele „lungi“ ale demonstrativului — acela, aceea, 
aceia, acelea —, în loc de formele „scurte“ cel, cea, cei, cele. 


Acordul numeralelor 


106. „Evenimentul era fixat la ora doisprezece.“ (www.ka- 
mikazeonline.ro, răspunsuri, 11.05.2011) 


Construcţia de tip „ora doisprezece“ este, din păcate, frec- 
ventă în uz, deşi norma literară actuală impune acordul în gen 
al numeralului cardinal cu substantivul pe care îl însoţeşte (ora). 
Şi aici, ca în toate construcțiile pentru exprimarea orei care 
conţin numeralul doi sau un compus cu acesta, acordul se face, 
în limba literară, la feminin: „ora două“, „ora douăzeci şi două“. 
Realizarea acordului în astfel de sintagme este, de fapt, o 
excepţie (un acord prin atracţie), dovadă că numeralul unu sau 

numeralul compus cu unu, pe lângă acelaşi substantiv, oră, nu 
se acordă în gen (se spune „ora unu“, „ora douăzeci şi unu“). 

Pentru redarea orei, numeralul trebuie folosit, conform nor- 
mei literare, la feminin chiar şi când substantivul ora nu este 
exprimat: „Ne vom întâlni la douăsprezece“ (nu „Ne vom în- 
tâlni la doisprezece“). 

Scrierea cu cifre a numeralului favorizează folosirea inco- 
rectă, neacordată, a numeralului: „Evenimentul era fixat la ora 
12“, „Ne vom întâlni la 72“. 


Forma acordată douăsprezece din sintagma discutată are o justificare 
istorică. De la construcţii mai vechi ca „un ceas după miezul nopţii“, 
„două ceasuri după amiază“, s-a ajuns la „ceasul unu“, „ceasul două“, 
pentru ca, mai târziu, ceas să fie înlocuit cu oră (Graur 1971: 150). 
Abia în secolul al XIX-lea apare substantivul oră în acest tip de 
construcţie: „la 2 ore după amează zi“, „2 ore după miezul nopții“, 


„era 12 ore din noapte“ (Zafiu 2002). 


107. „Peste doisprezece mii de români nemulțumiți de bănci 
s-au organizat în grupuri pe internet.“ (www.primatv.ro, 
20.09.2010) 


Sub influența numeralelor invariabile, şi numeralele care 
au forme diferite în funcție de gen se folosesc, greşit, numai 
cu forma de masculin. 

Greşeala apare adesea când numeralul însoţeşte un substan- 
tiv feminin sau neutru, cu care trebuie să se acorde în gen. În 
exemplele următoare, acordul numeralului cu substantivul nu 
s-a făcut: „Fiecare test este format din doisprezece întrebări“ 
(www. festo-didactic.com), în loc de „douăsprezece întrebări“; 
„Doisprezece trenuri de călători au înregistrat întârzieri“ 
(www.ziare-pe-net.ro, 24.06.2011), în loc de „douăsprezece 
trenuri“; „Consider că aceste subiecte sunt de nivelul clasei a 
doisprezecea“ (Pro TV, 19.07.2011), în loc de „nivelul clasei 
a douăsprezecea“. 

Tendinţa de folosire invariabilă a numeralului se constată 
şi în compusele cu substantivul feminin mii (ca în enunţul-titlu) 


153 


sau cu substantivele neutre milioane ori miliarde: „opt sute 
doisprezece milioane de lei“ (Prima TV, 13.04.2009), în loc 
de „opt sute douăsprezece milioane de lei“; „doisprezece mi- 
liarde de dolari“ (www.cavarartigo.com, 5.05.2009), în loc de 
„douăsprezece miliarde de dolari“. 

Numeralul cardinal doi, precum şi compusele cu acesta se 
acordă cu substantivele mii, milioane, miliarde, cu care for- 
mează un numeral compus superior. În exemplele următoare, 
sugerăm, prin utilizarea parantezelor, structura numeralelor 
compuse în care intră substantivele menţionate: „[[două] mii] 
de muncitoare“ şi „[[două] mii] de muncitori“; „| [douăsprezece] 
milioane] de femei“ şi [douăsprezece] milioane] de bărbați“; 
„| [treizeci şi două] de mii] de case“ şi „[[treizeci şi două] de 
mii] de copaci“. 


108. „Impozite de câțiva zeci de lei pentru garaje şi coteţe“ 
(infoportal.realitatea.net, 12.09.2010) 


În enunţul din titlu, zeci e substantiv de genul feminin (o zece 
— două zeci) şi funcționează drept centru al grupului nominal 
„Câţiva zeci de lei“, iar câțiva şi de lei se subordonează lui. Din 
cauză că se interpretează greşit drept centru de grup (regent) 
substantivul subordonat /ei, de genul masculin, apare greşeala 
constând în acordul adjectivului pronominal nehotărât cu acesta, 
în loc să se acorde cu zeci. Corect ar fi fost „câteva zeci de lei“. 

Şi în exemplele următoare s-a făcut greşit acordul în gen 
al adjectivului pronominal interogativ cu ani, respectiv cu metri, 
substantive care se subordonează prin intermediul prepoziției 
de centrului de grup zeci: „Câţi zeci de ani o să mai treacă?“ 
(www.acsoare.com, 26.07.2010), în loc de „câte zeci de ani“; 
„Clienţii s-au aşezat organizat la coada de mai mulți zeci de 
metri“ (www.dailybusiness.ro, 25.03.2011), în loc de „mai multe 
zeci de metri“. 

Aceeaşi greşeală poate apărea când centrul grupului 
nominal este substantivul feminin mii sau un substantiv neutru 
de tipul milioane, miliarde, cărora li se subordonează substan- 

tive masculine: „Creator prin excelență, omul a fost privat cu 
mulți mii de ani în urmă de această latură“ (cronicaromana.com, 
14.09.2011), în loc de „multe mii de ani“; „Acei milioane de 
români nu cred în programul opoziţiei“ (forum.realitatea.net, 
27.10.2010), în loc de „acele milioane de români“; „Pe Calea 
Turzii din Cluj-Napoca s-a petrecut ieri un grav accident de 
circulație soldat cu pagube de câțiva miliarde de lei“ (science. 
hotnews.ro, 8.08.2011), în loc de „câteva miliarde de lei“. 

Construcţiile neîntâlnite în uz „câțiva sute de lei“, „câți mi- 
lioane de ani“ pot fi un argument în plus pentru a înţelege că 
determinantul de pe prima poziţie a grupului nominal (cel, cât, 
câtva, mult etc.) se acordă în gen — feminin sau neutru — cu 
substantivul-centru (sute, zeci, mii, milioane, miliarde), nu cu 
substantivul subordonat de pe ultima poziţie (lei, ani etc.). 

Faţă de situaţiile discutate, în contexte precum „alți două 
mii de oameni“, „ultimii trei sute de lei“, „acei opt milioane 
de lei“, „cei cinci miliarde de dolari“, acordul primului com- 
ponent din fiecare grup se face corect cu substantivul de pe 
ultima poziţie (oameni, lei, dolari), mii, sute, milioane, miliarde 
nefiind aici substantive, ci componente ale numeralelor două 
mii, trei sute, opt milioane, cinci miliarde. 


Când nu sunt precedate de un numeral cardinal, cuvintele zeci, sută 
— sute, mie — mii, milion — milioane, miliard — miliarde sunt substantive, 
pentru că: exprimă un ansamblu de elemente, nu un număr; au, întocmai 
ca substantivul, gen fix (feminin sau neutru) şi forme diferite de număr 
(singular şi plural); primesc determinanți comuni cu ai substantivului 

„mia“, „miile“, „al cincilea milion“, „multe/câte zeci/sute/mii/mi- 
lioane/miliarde“); exprimă, prin forma de plural, aproximarea 
(„zeci/sute/mii/milioane/miliarde de oameni“) (GBLR 2010: 195-196). 


109. „Nouăzeci şi unu de persoane ar fi fost afectate de 


= ee 


descărcarea electrică.“ (www.ziare.com, 4.08.2008) 


Destul de frecvent, se înregistrează şi dezacordul numera- 
lelor compuse cu unu, când acestea se asociază cu substantive 
feminine sau neutre. În exemplul din enunțul-titlu, numeralul 

nouăzeci şi unu ar fi trebuit să se acorde cu substantivul feminin 
persoane, acord care s-ar fi marcat prin forma ultimului com- 
ponent, variabil: „nouăzeci şi una de persoane“ (spre deosebire 
de „nouăzeci şi unu de oameni“). Aceeaşi greşeală apare în 
exemplele: „cincizeci şi unu de flori“ (butterflycolor.word- 
press.com), în loc de „cincizeci şi una de flori“; „douăzeci şi 
unu de universităţi“ (Prima TV, 13.04.2009), în loc de „douăzeci 
şi una de universităţi“. 

Când substantivul este de genul neutru, conform regulilor 
de acord pe care acesta le impune oricărui adjectiv (acord cu 
masculinul la singular şi cu femininul la plural), numeralul 
compus cu valoare adjectivală trebuie să aibă formă de masculin 
când ultimul său element este unu şi formă de feminin când 
numeralul conţine elementul variabil doi. Regulile enunțate sunt 
încălcate în construcții ca „două sute optzeci şi una de episoade“ 
(www.desprestiri.ro, 2010) sau „doisprezece dosare“ (www.- 
auto-blog.ro, 1.04.2009). Corecte sunt construcţiile „două sute 
optzeci şi unu de episoade“ (sau „două sute optzeci şi două 
de episoade“) şi „douăsprezece dosare“. 


Acordul lui al (a, ai, ale) din structura genitivului 


Genitivul presupune subordonarea față de un nominal: 
substantiv („elevul Mariei“, „un elev al Mariei“), pronume 
(„acela al Mariei“) sau numeral („două ale Mariei”). Uneori, 
genitivul este cerut de o prepoziție sau de o locuţiune prepoziţio- 
nală: „impotriva nedreptăţii“, „dedesubtul cutiei“, asupra pro- 
blemelor“; „în locul fetei“, „în fața casei“. În condiţiile în care 
genitivul este format cu al, a, ai, ale (vezi supra, 50), acest 
element variabil trebuie să se acorde obligatoriu în gen şi în 
număr cu regentul („un elev bun al Mariei“) sau să fie în con- 
cordanță cu forma prepoziţiei ori a locuţiunii prepoziţionale 
care îl cere („impotriva nedreptăţii şi a abuzului“, „dedesubtul 
hainei şi al machiajului“, „în locul părinților şi al profesorilor“). 
Mult mai complicat este acordul relativului care însoţit de al 
(a, ai, ale), întrucât cele două componente trimit la elemente 

diferite din enunţ („poetul ale cărui poezii îmi dau fiori“); de 
aceea, de multe ori, acordul nu se realizează corect. 


110. „Aceste programe să fie gestionate la nivelul consiliilor 
judeţene, la nivelul consiliilor locale, la nivelul şcolii sau a 
inspectoratelor şcolare?“ (TVR 1, 30.03.2011) 


În structura ultimului genitiv din enunţ, „a inspectoratelor““, 
forma a nu este corectă, pentru că trebuia să se acorde cu sub- 
stantivul la care se referă, nivelul. Acest substantiv este de genul 
neutru, numărul singular, prin urmare trebuia aleasă forma al. 

Utilizarea invariabilă, pentru exprimarea genitivului sau a 
posesivului, numai a formei de feminin singular a a componen- 
tului antepus din structura genitivului apare frecvent în co- 
ordonare, ca în exemplul din titlu ori ca în exemplele: „dansul 
mirilor şi a naşilor“ (www.pipas.ro, 24.07.2008), „cu ajutorul 
lui Dumnezeu şi a vostru“ (forum.desprecopii.com, 10.07.2009). 
Greşeala se întâlneşte, de asemenea, când genitivul (sau posesi- 
vul) este mai departe de substantivul regent, de la care al, a, 
ai, ale preia genul şi numărul: „Nu am fost de acord cu listele 
alea lungi şi plictisitoare a matematicianului“ (www.e-pa- 
riuri.ro, forum 24.09.2009). Corect: „listele alea lungi şi plictisi- 
toare ale matematicianului“. 

Utilizarea lui a invariabil este un moldovenism (Graur 1987: 
205), prin urmare nu este acceptată de norma literară. 

Semnalăm aici şi greşeala, care apare tot în coordonare, 
constând în omiterea lui al, a, ai, ale din structura celui de al 
doilea genitiv: „temperamentul părinților şi copiilor“ (www.co- 
pilul.ro), „alegerea rochiei şi pantofilor“ (in-chirie-pentru- 
nunta.blogspot.com, 19.01.2011), „mijloace de presiune asupra 
elevilor sau părinților“ (www.ziare.com, 9.09.2011), în loc de 
„temperamentul părinților şi al copiilor“, „alegerea rochiei şi 
a pantofilor“, „mijloace de presiune asupra elevilor sau a pă- 
rinților“. 

111. „Construcţia veche situată în centrul istoric al oraşului 
Târgovişte este locul de întâlnire al tinerilor.“ (www.cautpen- 
siuni.ro, 8.03.2011) 


Uneori, dezacordul lui a/, a, ai, ale din structura genitivului 
este cauzat de identificarea greşită a regentului. În exemplul 
din titlu, relaţia logică pe care o stabileşte substantivul în genitiv 
este cu substantivul întâlnire: nu locul este al tinerilor, ci întăl- 
nirea. Întregul grup nominal întâlnire a tinerilor se subordonează, 
la rândul său, prin intermediul prepoziției de, substantivului locul. 
Relaţiile de subordonare sau de incluziune din interiorul grupului 
nominal cu centru /ocul se văd foarte bine în următoarea repre- 
zentare grafică: locul [de întâlnire a tinerilor] — locul |de 
[întâlnire a tinerilor]] — locul [de [întâlnire [a tinerilor]]]. 

Acelaşi tip de greşeală ca în titlu apare în construcţiile: 
„procesul de curăţare al dinţilor“ (www.sfatulmedicului.ro), în 
loc de „procesul de curățare a dinților“; „termenul de înce- 
pere al lucrării“ (www.excesgrup.ro), în loc de „termenul de 
începere a lucrării“. 

În schimb, în alt context, asemănător celui din titlu, ca „Locul 
de parcare al vecinului este mai mare“, al se acordă, corect, cu 
substantivul Jocul. Spre deosebire de construcția discutată 
anterior, în această construcție genitivul se subordonează între- 
gului grup locul de parcare, nu substantivului parcare: [locul 
de parcare] al vecinului, pentru că nu vecinul se parchează, ci 
maşina lui. În mod similar, în construcţia „romanul de tinereţe 
al lui Nabokov“, substantivul în genitiv se subordonează gru- 
pului romanul de tinerețe, care constituie o unitate semantico-re- 
ferenţială, prin urmare, al se acordă cu romanul, nu cu tinerețe, 
fapt ilustrat prin reprezentarea grafică a organizării construcției: 
[romanul de tinerețe] al lui Nabokov. 


112. „Soţul unei mătuşi ale mele are cincizeci de ani şi arată 
superbine.“ (forum.softpedia.com, 6.05.2007) 


Al, a, ai, ale din structura posesivului sau a genitivului se 
acordă obligatoriu în gen şi număr cu substantivul regent: „unei 

mătuşi a mele“, dar „unor mătuşi ale mele“. Formele al, a, ai, 
ale nu se acordă însă în caz: „unor mătuşi ale mele“ (nu „unor 
mătuşi alor mele“), „unei mătuşi a mele“ (nu „unei mătuşi alei 
mele“). Acordul în caz cu regentul este realizat de celălalt 
component al posesivului cu valoare adjectivală: „unei mătuşi 
a mele“ (nu „unei mătuşi a mea“). 


Doar popular, când al, a, ai, ale au statut de pronume (pentru că 
înlocuiesc substantive), se folosesc formele alui, alei, alor cu privire 
la membrii familiei: alei mele „soţiei mele“, a/ui meu „soţului meu“, 
alor mei „părinţilor mei, membrilor familiei mele“. 


Construcţia — conţinând prepoziția de — „unei mătuşi de-ale 
mele“ este corectă, pentru că, în acest caz, acordul în număr 
al lui al, a, ai, ale cu substantivul este blocat de prepoziţia de 
cu sens partitiv, care cere numărul plural (la fel ca dintre). 


Norma veche nu accepta construcţii ca o mătuşă de-a mea, un prieten 
de-al meu, un coleg de-al lui, deoarece se considera că, după modelul 
construcţiilor partitive tipice (unul dintre ei, niciuna dintre fete), acestea 
cer pluralul pe a doua poziţie. Norma actuală acceptă şi construcțiile 
cu posesiv sau genitiv plural (o mătuşă de-ale mele, un prieten de-ai 
mei, un coleg de-ai lui), dar şi pe cele cu posesiv sau genitiv singular 
(o mătuşă de-a mea, un prieten de-al meu, un coleg de-al lui). Cele 
două tipuri de construcții primesc interpretări diferite, în funcție de 
realizarea sau nu a acordului dintre componentele lor: în construcțiile 
cu plural, posesivul sau genitivul exprimă întregul (ale mele, ai mei, 
ai lui) din care se extrage o parte (o mătuşă, un prieten, un coleg), 
în timp ce, în cele cu singular, posesivul sau genitivul (a mea, al meu, 
al lui) nu exprimă un întreg, ci o proprietate, o calificare prin apar- 
tenenţă a primului grup nominal (o mătuşă, un prieten, un coleg). 


113. „Am o prietenă al cărui soț câştigă mult mai puţin decât 
ea.“ (www.miresici.ro, 23.11.2009) 


Acordul genitivului exprimat prin pronumele care antepus 
regentului este dificil de realizat, de aceea, de multe ori, în 
vorbire mai ales, regula este încălcată. Dificultatea vine din 

faptul că cele două elemente — al (a, ai, ale) şi relativul — 
stabilesc relaţii de acord cu termeni diferiţi, plasați în direcții 
opuse, rezultând un acord „încrucişat“: care preia informaţii 
de gen şi număr de la substantivul care îl precedă (prietenă), 
iar al (a, ai, ale), de la substantivul care îi urmează lui care 
(sof). În exemplul din titlu, conform regulii de acord enunțate, 
relativul trebuie să aibă forma cărei (de feminin singular, ca 
prietenă), iar celălalt component, forma a/ (de masculin sin- 
gular, ca sof): „o prietenă al cărei soţ“. 

De multe ori, doar un component al structurii nu este acordat 
corect, cum s-a întâmplat şi în titlu; vezi şi exemplul „Nu pot 
promova decât produsele în a căror performanţe cred“ (www.- 
graiu-gorjului.ro, 1.09.2011) (corect: „produsele în ale căror 
performanţe cred“). 

Uneori, se produce chiar dublul dezacord, explicabil prin 
atracţie (fiecare component al structurii se acordă cu termenul 
cel mai apropiat): „Omul al cărei moarte a determinat mii de 
români să se vaccineze n-a murit din cauza gripei noi“ (www.- 
vesperala.com, forum, 9.02.2010), în loc de „omul a cărui 
moarte“. 


Greşeli de topică 


Pentru că topica în limba română nu este în general constrân- 
gătoare, cel care a scris pentru o reclamă enunţul „Acum şi pizza 
pentru o persoană de 23 cm la numai 9,9 lei“ a putut combina 
cuvintele într-o structură al cărei efect semantic stârneşte râsul: 
o persoană de 23 cm. Topica firească era „Acum şi pizza de 
23 cm pentru o persoană la numai 9,9 lei.“ 

Deşi topica în limba română are destul de mare libertate, 
există totuşi unele reguli referitoare la ordinea cuvintelor, dictate 
de statutul lor gramatical şi semantic. Una dintre reguli se referă 
la poziţia unor adverbe în raport cu alte elemente din grupul 
verbal. 

114. „Mai ne-au rămas vreo cincisprezece minute.“ (OTV, 
29.05.2011) 


În interiorul clasei largi şi eterogene a adverbelor, se disting 
unele elemente cu trăsături semantico-pragmatice şi sintactice 
speciale. Printre aceste elemente, care au fost numite semiad- 
verbe, se numără mai, cam, tot, prea, şi, nici. 

Spre deosebire de adverbele propriu-zise (bine, rău, departe, 
mâine, frecvent etc.), care au sens bine precizat, aceste semiad- 
verbe au rolul de a nuanța într-un anume fel caracteristicile unei 
acțiuni, ale unei stări sau ale unei însuşiri. Astfel, pot avea sens 
de aproximare (mai, cam), sens cumulativ (şi în enunţurile 
afirmative, nici în enunţurile negative), rol de insistență (chiar). 
Sensul lor poate depinde şi de context. De pildă, zor indică 
într-un context continuitatea (,,Tot rău se simte“), dar are rol 
de insistenţă în alt context (,,Tot el m-a anunţat“); mai exprimă 
adaosul („Mai cumpăr o bluză“), continuitatea („Mai aşteaptă 
până se va însănătoşi“) sau aproximarea („Mai la vale este ma- 
gazinul“). Particularităţile semantico-pragmatice ale acestor 
elemente se corelează cu particularităţi în plan sintactic. Dintre 
acestea, ne oprim la topică, aspectul care ne interesează în 
analiza greşelii semnalate în enunțul-titlu. 

Faţă de adverbele propriu-zise, care preferă postpunerea față 
de regent („Lucrează bine“, „Ne vizitează frecvent“), semiad- 
verbele la care ne referim apar obligatoriu în antepunere (spu- 
nem „Mai vreau“, nu „Vreau mai“; „E cam devreme“, nu „E 
devreme cam“). Semiadverbele se disting şi prin posibilitatea 
pe care o au de a se intercala între auxiliar şi verbul de bază 
(„Am mai citit“, „Aş mai citi“), între să şi verb („Vreau să mai 
citesc“), ca şi între pronumele reflexiv sau personal şi verb 
(„(Nu) te mai aştept“, „(Nu) mă mai gândesc“). În vorbirea 
neîngrijită, ele apar însă înaintea formelor verbale compuse sau 
a grupărilor conţinând un verb şi un pronume („Mai am citit“, 
„Mai mă doare capul“); această poziţie nu este acceptată de 
normă, fiind caracteristică doar adverbelor propriu-zise folo- 
site emfatic („Mult am citit“, „Rău mă doare capul“). 

Constrângerea de topică la care se supun semiadverbele (şi, 
implicit, mai) nu a fost respectată nici în exemplul din titlu 
(corect ar fi fost „Ne-au mai rămas vreo cincisprezece minute“), 
nici în următoarele exemple: „Nu mai îţi faci planuri“ (Acasă 
TV, 17.11.2007), în loc de „Nu îţi mai faci planuri“; „Ce soluţie 
mai le propuneţi? (Pro TV, 24.04.2010), în loc de „Ce soluţie le 
mai propuneţi?“; „Eu nu mai mă uit înapoi când s-a terminat 
o relaţie“ (www.kudika.ro, forum, 20.08.2008), în loc de „Eu 
nu mă mai uit înapoi când s-a terminat o relaţie“; „Măcar în- 
cearcă să mai te duci în locurile în care se duce şi el“ (sfaturi.- 
eva.ro, 2009), în loc de „Măcar încearcă să te mai duci în 
locurile în care se duce şi el“; „Mai am dat de două chestii pe 
net“ (wasd.ro, 21.07.2011), în loc de „Am mai dat de două 
chestii pe net“. 

Când semiadverbul mai se raportează la o formă verbală 
care conţine două auxiliare (sau morfemul să şi un auxiliar, în 
cazul conjunctivului perfect), corectă este plasarea lui după 
primul component: „aş mai fi mâncat“, „să mai fi stat“, „o mai 
fi discutat“. 


115. „Eu cam am spus ce era de spus.“ (raspunsuri.rol.ro, 
11.03.2010) 


Cam este, ca şi mai, semiadverb şi se supune aceloraşi reguli 
de topică. Destul de des, şi în cazul acestui semiadverb, care 
exprimă o aproximare, regulile sunt încălcate. În exemplul din 
titlu, semiadverbul cam trebuie plasat nu înaintea formei verbale 
de perfect compus, ci după auxiliar: „Eu am cam spus ce era 
de spus.“ Greşeala privind topica semiadverbului cam apare 
şi în exemplele „Cam se termină concediul“ (pseudomus.blog- 
spot.com) şi „Eu cam aş vrea banii înapoi“ (forum.computer- 
games.ro, 7.12.2007), a căror ordine corectă este „Se cam 
termină concediul“ şi „Eu aş cam vrea banii înapoi.“ 

116. „În presa centrală, nu prea s-a scris despre asta.“ (Na- 
tional TV, 22.10.2007) 


În raport cu semiadverbele mai şi cam, discutate mai sus, 
prea şi tot îşi schimbă topica în funcţie de sensul pe care îl au 
în context. Prea cu sens aproximativ şi tot pentru indicarea 
continuității se supun restricțiilor de topică la care se supun 
mai ŞI cam; prin urmare, sunt corecte construcţiile cu topica 
„Nu am prea mâncat“, „Nu mă prea interesează“, „Am fot 
aşteptat“. În schimb, când prea nu are sens de aproximare, ci 
este un element de insistență, sau când tor nu exprimă o valoare 
aspectuală, ci are sens concesiv, semiadverbele aduse în discuţie 
sunt antepuse: „Prea ai greşit“, „Prea mă deranjează“, „Prea 
ţi-ai dorit acest lucru“; „Tot nu a înţeles“, „Tot se teme“, „Tot 
îl iubeşte“. 

Dat fiind că, în enunţul din titlu, ca şi în exemplul „Sigur că 
nu prea se plătesc cotizaţiile“ (Naţional TV, 6.05.2008), prea nu 
are rol de insistenţă, ci exprimă aproximarea, topica lui în cele 
două contexte trebuia să fie „În presa centrală, nu s-a prea scris 
despre asta“, respectiv „Sigur că nu se prea plătesc cotizațiile““. 

Nici topica lui fot, care exprimă continuitatea, nu este corectă 
într-un exemplu precum „Mă macină de ceva timp, dar tot am 
amânat să scriu despre asta până am uitat“ (www.visurat.ro, 
10.02.2011), în loc de „Mă macină de ceva timp, dar am tot 
amânat să scriu despre asta până am uitat“. 


117. „Nici într-un caz nu a fost subminată poziţia premie- 
rului sau a preşedintelui de partid în discuţia cu grupurile par- 
lamentare.“ (www.timponline.ro, 1.02.2012) 


În construcţia nici într-un caz, nici este un semiadverb care 
a fost deplasat din poziția obişnuită, corectă, această deplasare 
fiind posibilă în cazul mai multor semiadverbe, aşa cum am 
văzut şi în discutarea greşelilor date mai înainte. În poziția 
obişnuită, nici se află între componentele construcției, adică 
între prepoziție şi grupul nominal un caz, formând împreună 

cu articolul nehotărât pe care îl precedă adjectivul pronominal 
negativ niciun: în nici un caz > în niciun caz. Deplasarea este 
favorizată de faptul că, pe lângă construcţia fixată în niciun caz, 
există şi construcţia nefixată într-un caz, la care vorbitorul 
ataşează semiadverbul nici. Plasarea în faţă a semiadverbului 
nici este corectă numai când componentele construcţiei sunt 
libere, nu fixate, ca în exemplul: „Îţi spun eu de ce nu poţi gândi 
asta: pentru că eşti conştient de unicitatea fiecărui om şi nu îţi 
poţi închipui nici într-un caz particular să fie altfel lucrurile“ 
(www.9am.ro, forum, 30.08.2009). Faptul că substantivul caz 
este însoțit de adjectivul particular arată aici că este un com- 
ponent liber, nefixat în gruparea în niciun caz (sau în gruparea 
greşită nici într-un caz). Dacă se poate folosi sau subînţelege 
adverbul restrictiv măcar, atunci gruparea nici într-un caz este 
corectă: „nu îți poţi închipui nici [măcar] într-un caz să fie altfel 
lucrurile“. 

O explicaţie pentru deplasarea semiadverbului nici într-un 
exemplu ca acela din titlu o reprezintă şi existența în limbă a 
unor construcții cu elemente corelative conţinând elementul nici 
sau opusul lui semantic, şi: „Nu am fost entuziasmați nici într-un 
caz, nici în celălalt“ (www.ziare.com, 12.02.2010), „Nu trebuie 
să vă neliniştiți nici într-un caz, nici în altul“ (blog.hopa-sus.ro, 
23.07.2011); „Și într-un caz, şi în celălalt s-a vorbit despre 
trădare“ (www.contributors.ro, 14.01.2011). 

Şi mai frapantă este greşeala care apare în enunţul: „În nici 
într-un caz, nu putem fi mai superficiali, în condiţiile în care 
au existat probleme“ (www.ziare.com, 25.11.2011). Într-un 
exemplu ca acesta, pe lângă faptul că topica lui nici nu este 
corectă, se foloseşte şi prepoziţia în, care nu este necesară, 
construcţia conţinând deja prepoziţia locativă întru. Faptul că 
prepoziţia în precedă construcţia nici într-un caz arată că această 
construcţie greşită este destul de fixată în uz. 


Conform DOOM?, pronumele şi adjectivele pronominale negative 
formate cu nici se scriu într-un cuvânt: niciunul, niciuna, niciunii, 
niciunele, niciun, nicio. Acestea trebuie separate de îmbinările libere 

în care nici este semiadverb asociat unui articol, unui numeral sau 
unui pronume nehotărât, ca în exemplele: „Nu e nici un om frumos, 
nici un bogat, dar e inteligent“, „Nu am nici un apartament, nici două, 
cum au spus unii, ci locuiesc cu chirie“, „Nici unul, nici celălalt nu 
seamănă cu mama“. În multe situații, interpretarea ca pronume sau 
adjectiv pronominal negativ, respectiv îmbinare în care apare semiad- 
verbul nici se dă numai în context. De exemplu, în „Nu a venit nici 
[măcar] un student la curs“, nici un se scrie în două cuvinte numai 
dacă sensul exprimat este „nici măcar un student“. Pentru a dezam- 
biguiza sensul, în vorbire nici un se pronunţă cu o intonaţie diferită 
de cea în care gruparea are rol de adjectiv pronominal negativ. În 
scris, se poate deduce din context dacă e vorba de îmbinare liberă 
sau de pronume ori adjectiv pronominal negativ, dar, pentru o dezam- 
biguizare clară, e preferabil să se folosească un indiciu, cum este 
semiadverbul restrictiv măcar. 


Anacolutul 


Anacolutul, greşeală întâlnită mai ales în vorbire, reprezintă 
alegerea incorectă a cazului unui substantiv sau al unui pronume 
şi este cauzat de întreruperea care se produce în organizarea 
sintactică a enunţului: emițătorul începe enunţul având în minte 
o anumită structură sintactică, pe care o abandonează şi continuă 
cu o altă structură. 

Apariţia anacolutului are la bază mai multe cauze, dintre 
care le menționăm pe cele mai frecvente. O cauză este distanţa 
mare dintre componentele aflate în relaţie sintactică: „Joana, 
de când am aflat că minte, nu o mai ascult cu atenţie“ (corect: 
„Pe Ioana, de când am aflat că minte, nu o mai ascult cu aten- 
tie“). Altă cauză este că nu se ţine seama de dubla calitate a 
elementului relativ — de a lega componentele unui enunţ şi de 
a avea o funcţie sintactică în propoziţia relativă pe care o 
introduce: „Cine face rău nu-i merge bine“, „Fata care am vorbit 
cu ea este vecina mea“ (corect: „Cui face rău nu-i merge bine“, 
„Fata cu care am vorbit este vecina mea“). La aceste cauze se 
adaugă, desigur, graba, neglijenta în exprimare, necunoaşterea 

regulilor sintactice de construire a unui enunţ. 


118. „Un teribil de talentat pianist chinez, celebru în toată 
lumea, i s-au tăiat degetele.“ (OTV, 17.05.2011) 


Este evidentă, în exemplul dat în titlu, lipsa de consecvență 
în construirea enunțului. Pronumele personal cu formă neac- 
centuată i nu poate relua decât un complement indirect în dativ; 
or, articolul, care trebuia să marcheze cazul în grupul nominal 
exprimat anterior, nu are forma de dativ cerută de context (unui), 
ci de nominativ (un). O posibilitate de a se fi evitat anacolutul 
era şi aceea ca grupul nominal să se asocieze cu alt verb, fără 
complement indirect: „Un teribil de talentat pianist chinez, 
celebru în toată lumea, a rămas fără degete pentru că i s-au tăiat.“ 


119. „Dar credeţi că cei care vor vota anul viitor va conta 
acest lucru pentru ei?“ (Realitatea TV, 30.04.2011) 


Şi în acest exemplu se produce o discontinuitate sintactică, 
însă de alt tip decât cel discutat anterior. Dacă s-ar fi utilizat 
prepoziţia pentru exprimarea circumstanţialului de relaţie, ana- 
colutul nu s-ar fi produs: „Dar credeţi că pentru cei care vor 
vota anul viitor va conta acest lucru?“ Pentru că prepoziţia nu 
a apărut unde era necesar, a fost recuperată la sfârşitul enunţului: 
pentru ei. 

Alegerea verbului va conta pentru grupul nominal cu centrul 
cei aflat în poziţia de subiect — „cei care vor vota anul viitor“ 
— reprezintă, de fapt, „momentul“ în care se produce ruptura 
sintactică. Dacă în locul acestui verb ar fi fost utilizat un echi- 
valent contextual, greşeala s-ar fi evitat: „Dar credeţi că cei care 
vor vota anul viitor vor considera important acest lucru?“ 

credeți(-mă)! 108 
(să) credeți 108 
(a) făcea 108 
făceţi 92, 108 
scrieți! 108 
ţineţi! 108 
(să) țineți 108 
va prevede 107 
vor scade 107 
ziceți! 108 


verbul 92-113 

~ impersonal 111-113, 140 
(a se) întâmpla 111-112 
(a) fi 23, 112 

(a) trebui 10, 113 

~ reflexiv 108-111 

(a se) conversa 109 

(a se) criza 110 

(a se) divorța 109 

(a se) exista 108, 109 
(a se) merita 108 

(a se) râde 108, 109 

(a se) risca 109, 110 
viitorul 102-103 

or să ajute 102-103 


or să crească 102 

or să se schimbe 103 

or să spună 103 

virgula 60—69 

~ după conjuncţiile adversative 
61-62, 133, 134 

~ înainte de conjuncţiile 
adversative 61-62, 134 

~ înainte de etc. 69 

~ pentru izolarea interjecţiei 
adresative 60-61 

~ pentru izolarea vocativului 
60-61 

~ între complement direct şi verb 
68 

~ între completiva directă şi 
regentă 69 

~ între membrii unei relații 
marcate prin elemente 
corelative 62, 67 

~ între subiect şi predicat 67—68 

~ pentru izolarea apoziţiei 63—64 

~ pentru marcarea elipsei 
predicatului 63 

~ pentru separarea construcției 
incidente 65 

~ pentru separarea unui 
circumstanţial 66-67 

vocativul 80, 89—90 

băiatul! 90 

băieții! 90 

doamna! 80 

fata! 80, 90 

fetele! 89, 90 


IO 


Marius Sala 
cuvinte 
moştenite, 
împrumutate 
şi create 


Volumul — care are şi rolul de 
introducere la întreaga colecție 
„Viaţa cuvintelor“ —, vorbeşte 
despre viaţa cuvintelor: despre 
modul cum apar ele, cum „se nasc“, 
dar şi despre felul în care dispar, 
cum „mor“. Între cele două 
momente fundamentale se află 
„vieţuirea“, întâmplările ce intervin 
în perioada existenţei lor în limbă. 


Se aduc în discuţie mai ales cuvinte 
din limba română care au ajuns la 
noi pornind din limbi foarte diferite, 
adesea după călătorii fascinante. 
Înainte de secţiunea consacrată 
apariţiei cuvintelor, într-un capitol 
intitulat „Certificatul de naştere al 
cuvintelor“, sunt menţionate criteriile 
în funcţie de care se pot stabili 
originea corectă a cuvintelor, 
arborele lor genealogic. Partea 

a doua cuprinde o privire de 
ansamblu asupra originii şi istoriei 
limbii române, precum şi asupra 
lexicului ei. 


101 


Rodica Zafiu 


cuvinte 
argotice 


Argoul fascinează prin exotism şi 
familiaritate, fiind un limbaj deopotrivă 
depărtat şi apropiat, al altora şi al 
nostru: alcătuit din cuvinte uneori 
misterioase, cu formă de neînțeles, 
dar, mai des, înşelătoare prin sensul 
neobişnuit asociat unei forme banale. 
În acelaşi timp, argoul e o ilustrare 
a posibilităţilor ludice şi estetice ale 
limbii; un spaţiu în care îşi manifestă 
creativitatea vorbitori anonimi, dotați 
cu ingeniozitate şi umor. 


Multă vreme neînregistrate în scris 
şi necuprinse în dicţionare, unele 
dintre aceste cuvinte (şi expresii) 
şi-au schimbat destul de mult forma 
şi sensul, devenind mici enigme 
etimologice. Dar tocmai acest lucru 
trezeşte curiozitatea justificată 

a cititorului. Lucrarea 101 cuvinte 
argotice s-a încumetat pe acest 
teren alunecos, unde efortul 
detectivistic aduce surprize şi 
satisfacţii mai mari decât în zonele 
mai aşezate, mai cunoscute ale limbii. 

Adina Dragomirescu 
Alexandru Nicolae 


greșeli 

de lexic 

şi de 
semantică 


Cuvinte şi sensuri 
în mişcare 


Greşelile de limbă sau, dimpotrivă, 
absenţa acestora din exprimare 
reprezintă o carte de vizită pentru 
orice vorbitor, iar limba este cartea 
de vizită a unei culturi şi a unui 
popor. Se vorbeşte tot mai mult, în 
ultima vreme, despre deteriorarea 
calităţii limbii române, iar reacţiile 
intelectualilor sunt numeroase. 

În această carte, ne-am propus nu 
atât să condamnăm greşelile, cât să 
oferim publicului larg explicaţii 
peniru apariţia lor şi, mai ales, 
soluţii pentru a le evita. Greşelile de 
limbă privesc atât lexicul şi 
semantica, cât şi gramatica, 
fonetica, ortografia, punctuaţia etc. 
De aceea, cartea 101 greşeli de 
lexic şi de semantică. Cuvinte şi 
sensuri în mişcare are o soră 
geamănă, 101 greşeli gramaticale. 
Cine citeşte cele două cărţi va 
putea să recunoască, să evite şi 
chiar să combată nu peste două 
sute de greşeli de limbă, ci, mai 
degrabă, peste două sute de tipuri 
de abateri de la regulile exprimării 
corecte. 


